
Preambul

Stimaţi concetăţeni,

Partidul Liberal Democrat din Moldova vine în faţa dumneavoastră cu un program complex de modernizare şi renaştere a ţării. De la fondare şi pînă în prezent, echipa PLDM a confirmat că dispune de capacităţi umane pregătite de a realiza acţiuni responsabile de nivel local şi naţional pentru apărarea intereselor cetăţenilor ţării. PLDM este partidul unei noi generaţii de politicieni, specialişti de marcă în toate domeniile vieţii social-economice. 

Aceasta ne insuflă încredere că programul nostru de guvernare pentru 2009-2013 va fi realizat din punct de vedere cantitativ şi calitativ, după accederea de la guvernare de către Partidul Liberal Democrat din Moldova.

Programul este elaborat şi structurat în 12 capitole, iar fiecare din ele evidenţiază şi descrie cîte un domeniu de intervenţie în politicile publice. În cadrul unui capitol sînt cîteva secţiuni: descrierea succintă a problemei domeniului respectiv, obiectivele promovate şi asumate de PLDM, direcţiile de acţiune şi soluţiile oferite de echipa noastră pentru perioada de guvernare 2009-2013, rezultatele aşteptate în urma implementării acestor acţiuni. O astfel de abordare oferă descrierea logică a procesului de identificare şi soluţionare a multiplelor probleme cu care se confruntă în prezent Republica Moldova. Rezultatele acţiunilor noastre vor crea precondiţiile ca Republica Moldova peste 4 ani de zile să fie în plin proces de aderare la Uniunea Europeană.
Noi vom face din Republica Moldova o ţară în care independenţa justiţiei, inviolabilitatea proprietăţii şi securitatea afacerilor, libertatea mass media, drepturile omului şi respectul pentru cetăţean vor fi asigurate de către autorităţile publice.  

Vom face economia naţională competitivă pe pieţele externe, capabilă sa creeze locuri de muncă bine plătite şi sigure. Vom încuraja iniţiativa privată şi vom crea condiţii ca remitenţele concetăţenilor noştri să fie orientate spre investiţii profitabile şi dezvoltarea sectorului de producere şi a prestărilor de servicii. Libera concurenţă şi drepturile consumatorilor sînt principiile noastre de bază în promovarea reformelor economice din Republica Moldova.

Vom renaşte satele, trasformînd agricultura într-o activitate economică profitabilă şi vom moderniza infrastructura rurală. În acelaşi timp, vom asigura ca oraşele noastre să devină locomotivele creşterii economice a Republicii Moldova.
Vom crea un sistem modern de protecţie socială a copiilor şi familiilor şi vom asigura oamenilor în etate un trai demn şi prosper. Toţi cetăţenii vor avea acces la servicii medicale de calitate şi vom asigura condiţii decente de muncă a lucrătorilor medicali.   

Vom transforma educaţia în prioritate naţională şi vom reabilita prestigiul şi bunul nume al pedagogului. Vom crea un sistem european de învăţămînt, oferind tuturor acces la educaţie. 


Vom reintegra ţara, asigurînd cetăţenilor din stînga Nistrului libertate şi bunăstare. Vom demara procesul de integrare europeană reală şi vom face din Republica Moldova un partener credibil pe plan internaţional.   

 
Vom crea o administraţie responsabilă şi eficientă, care să lucreze în serviciul cetăţeanului. Vom reda colectivităţilor locale libertatea în adoptarea deciziilor privind gestionarea bunurilor şi finanţelor publice, administrarea problemelor locale. 


Vom renaşte cultura şi arta şi vom asigura accesul tuturor la bunurile culturale. Vom crea un mediu natural sănătos şi vom utiliza raţional resursele naturale ale ţării. 

Destinul Republicii Moldova este în mîinile cetăţenilor săi. E timpul să aducem normalitatea în ţară. Să dăm start înnoirii. Să dăm Verde pentru Moldova!

Al dumneavoastră, 

Vlad Filat,

Preşedintele Partidului Liberal Democrat din Moldova  

Capitolul 1. Edificarea statului de drept

Republica Moldova are nevoie de un regim democratic, bazat pe concurenţa liberă şi alternanţa paşnică la putere. Pentru edificarea unui sistem politic democratic şi funcţional este necesară crearea instituţiilor puternice, care să deţină capacităţile necesare pentru elaborarea şi implementarea politicilor publice adecvate în vederea protejării intereselor cetăţenilor. 

PLDM pledează pentru separaţia reală a puterilor în stat, în spiritul şi litera prevederilor constituţionale în acest domeniu. Noi respingem orice tentativă de monopolizare a puterii în stat. 

Drepturile şi libertăţile cetăţeanului reprezintă valori fundamentale care nu pot fi îngrădite sub nici o formă, indiferent de circumstanţe. Capacitatea autorităţilor de a asigura respectarea acestor drepturi şi libertăţi este piatra de temelie a legitimităţii democratice a oricărui stat. 
1.1. Reforma sistemului politic

Descrierea situaţiei actuale

Sistemul politic din Moldova s-a transformat într-o maşinărie ce funcţionează în interesul grupărilor politico-economice afiliate comuniştilor, iar opoziţia are rolul decorului democratic. Instituţiile statutului sînt la ora actuală foarte departe de nevoile cetăţeanului. În anul 2000, din interese de conjunctură, societatea s-a ales cu o modificare pripită şi  păguboasă a Constituţiei. Modificarea Constituţiei doar la capitolul modul de alegere a şefului statului, păstrîndu-i intacte prerogativele, a distorsionat sistemul politic, făcînd posibilă o guvernare ce a deturnat pentru o perioadă îndelungată procesul firesc de europenizare a ţării noastre. Legea Supremă în stat, cu toate imperfecţiunile ei, era integră şi modificarea unui compartiment a dezechilibrat serios toată construcţia. 

Astăzi sesizăm o împotrivire înverşunată la iniţiativele de revenire la modul de alegere prin vot direct şi general a şefului statului din partea celor care în anul 2000 au mutilat Constituţia. Perpetuarea acestei situaţii nefireşti este în interesele lor, cînd votul unui grup de deputaţi docili şefului de partid, înscăunează un preşedinte cu prerogative, ce în mod normal ar necesita sprijinul popular. Este evident că importanţa liderilor de partid în aceste cazuri creşte invers proporţional cu importanţa votului cetăţenesc.  

În Republica Moldova, în prezent, se aplică sistemul electoral proporţional, avînd la bază lista de partid la nivelul unei singure circumscripţii electorale care reprezintă 101 de mandate.

Acest sistem dezavantajează alegătorii şi descurajează dezvoltarea democraţiei interne şi competiţia în cadrul partidelor politice. Sistemul electoral actual:

· nu reprezintă o legătură personalizată directă între alegător-ales;
· nu permite alegerea candidaţilor de către alegători, ci de către conducerea partidelor politice; 

· creează disproporţii de reprezentare (pragul electoral destul de ridicat duce la nereprezentarea unui număr mare de voturi ale partidelor care nu trec pragul). Exemplul anului 2001 cînd pragul de asemenea a constituit 6% ne arată circa 28% din numărul de voturi nereprezentate;
· nu oferă alegătorului posibilitatea de a-şi vota candidatul. Listele prezentate de partide sînt „liste blocate”, în aşa mod alegătorul nu poate schimba ordinea candidaţilor şi este pus în faţa faptului împlinit. 

În mod evident este necesară căutarea unui echilibru între necesitatea de a acorda alegătorului posibilitatea de a alege direct persoana dorită şi necesitatea unei reprezentări proporţionale echitabile a voinţei poporului.

Pe de o parte, partidele politice reprezintă un instrument extrem de important în gestionarea puterii în stat, pe de altă parte voinţa alegătorului este expresia acestei puteri.

Astfel, combinarea avantajelor sistemelor electorale existente cu aplicarea mecanismelor de echilibrare a dezavantajelor este soluţia de reînnoire a actualului sistem electoral depăşit din Republica Moldova.

În perioada guvernării comuniste au avut loc numeroase abuzuri şi ilegalităţi comise de autorităţile publice împotriva cetăţenilor de rînd. Aceste abuzuri au avut la bază două obiective ale reprezentanţilor guvernării şi ai grupurilor economico-financiare afiliate acesteia:

1. Aplicarea presiunilor de intimidare şi şantaj asupra angajaţilor din sfera bugetară pentru a se înregimenta în rîndurile Partidului Comuniştilor. Din 2001 de cînd s-au instalat la putere, comuniştii au nedreptăţit mii de cetăţeni ai Republicii Moldova. Au fost eliminaţi din funcţii angajaţi ai structurilor administrative, manageri de instituţii educaţionale şi de cultură, jurnalişti şi angajaţi tehnici de la instituţiile publice de presă. Aceste epurări masive s-au efectuat pentru a impune un controlul total asupra instituţiilor de stat, inclusiv cele sociale şi asupra mass-media publice.  

2. Aplicarea presiunilor pentru intimidarea cetăţenilor în vederea inoculării fricii faţă de regim. 

3. Atacurile directe şi indirecte (prin intermediul controalelor, proceselor judiciare etc.) asupra mijloacelor mass-media pentru preluarea controlului asupra instituţiilor de presă sau pentru a le intimida. 

4. Preluarea proprietăţilor şi afacerilor prospere de către reprezentanţii puterii. În anii guvernării comuniste puterea a purtat un război permanent cu oamenii de afaceri. Scopul acestuia a fost subordonarea mediului de afaceri şi a economiei în ansamblu. În mod arbitrar, călcînd legile ţării, comuniştii au întreprins exproprieri ilegale de proprietăţi şi afaceri prospere.

Obiectivele asumate de către PLDM

1. Reformarea sistemului electoral central.
2. Facilitarea realizării iniţiativei legislative cetăţeneşti directe.
3. Adoptarea Legii lustraţiei în vederea îngrădirii accesului la funcţiile publice persoanelor care au comis ilegalităţi în perioada guvernării comuniste.   

Direcţiile de acţiune privind reforma sistemului politic 

1. Reforma sistemului electoral central 

Alegerea şefului statului prin scrutin direct

PLDM propune modificarea Constituţiei pentru ca Preşedintele Republicii Moldova să fie ales prin vot direct de către toţi cetăţenii.  Consecinţele directe asupra sistemului politic: 

· este respectat dreptul cetăţeanului de a-şi alege Preşedintele. Prerogativele de care se bucură astăzi şeful statului, de a fi comandant suprem al Forţelor Armate, de a numi şeful serviciilor de informaţii şi securitate, de a conduce cu politica externă, de a dizolva Parlamentul în anumite condiţii, în mod normal, pot fi delegate numai de majoritatea cetăţenilor;  

· alegerea directă a şefului statului va restabili echilibrul dintre puteri şi va oferi instituţiei prezidenţiale mai multă legitimitate şi credibilitate. Un preşedinte ales de popor nu va mai acţiona ca un prim-secretar de partid şi va reprezenta un spectru larg al orientărilor politice din societate;  

· alegerea directă va contribui la consolidarea rolului de mediator al şefului statului. Preşedintele e dator să fie un arbitru nepărtinitor şi un element de echilibru în societate.  

· va fi rezolvată problema reprezentării politice. În condiţiile actuale partidele care nu trec pragul electoral nu sînt reprezentate în Parlament. În afara reprezentării politice rămîn zeci de mii de cetăţeni activi. Ei nu pot participa la alegerea şefului statului nici măcar prin reprezentanţii săi. Scrutinul general va permite fiecărui cetăţean, indiferent de orientarea politică, să participe direct la alegerea preşedintelui ţării.

Formarea Parlamentului pe bază sistemului electoral mixt

PLDM pledează pentru introducerea sistemului electoral mixt, cu alegerea unei jumătăţi de deputaţi pe baza circumscripţiilor uninominale  regionale, iar celei de-a doua pe bază de listă cu aplicarea votului preferenţial. Astfel, se va realiza o legătură directă personalizată cu alegătorii - prin vot uninominal, se respectă principiul reprezentării proporţionale (inclusiv a minorităţii) – prin vot în bază de listă, oferind dreptul alegătorului de a interveni în alegerea sa – prin vot preferenţial obligatoriu. 

2. Facilitarea revizuirii Constituţiei prin iniţiativă populară directă 

A doua componentă a reformei sistemului politic constă în reforma legislaţiei privind iniţiativa populară de revizuire a Constituţiei. Dreptul de iniţiativă populară de revizuire a Constituţiei este un drept constituţional, prevăzut în art. 141 al Constituţiei.

Prin acest drept se recunoaşte dreptul cetăţenilor de a participa direct la actul de legiferare.

Constituţia actuală prevede în articolul 141, punct 1, aliniat a: (1) Revizuirea Constituţiei poate fi iniţiată de către un număr de cel puţin 200 000 de cetăţeni ai Republicii Moldova cu drept de vot. Cetăţenii care iniţiază revizuirea Constituţiei trebuie să provină din cel puţin jumătate din unităţile administrativ-teritoriale de nivelul doi, iar în fiecare din ele trebuie să fie înregistrate cel puţin 20 000 de semnături în sprijinul acestei iniţiative. 

PLDM propune reducerea la o treime a numărului de unităţi administrative din care trebuie colectate semnăturile, iar numărul necesar de semnături înregistrate într-o unitate administrativă să fie cel puţin 4000. PLDM optează pentru reducerea la 50.000 a numărului de semnături necesare depunerii unei iniţiative populare pentru revizuirea Constituţiei.

3. Adoptarea Legii lustraţiei în vederea îngrădirii accesului la funcţiile publice a persoanelor care au comis ilegalităţi în perioada guvernării comuniste.   

PLDM va promova o lege specială prin care se va interzice ocuparea funcţiilor publice persoanelor care în perioada guvernării comuniste de pînă la 1991 şi 2001-2008, deţinînd funcţii publice, au emis sau au executat dispoziţii şi ordine ilegale de pe urma cărora au fost încălcate drepturile cetăţenilor.
Rezultate aşteptate
1. Preşedintele ţării va fi ales prin vot direct de către cetăţeni.
2. Parlamentul va fi ales în baza sistemului electoral mixt: 51 de deputaţi -  pe baza circumscripţiilor uninominale  regionale; 50 de deputaţi - pe bază de listă cu aplicarea votului preferenţial.   

3. Va fi simplificată procedura de revizuire a Constituţiei prin iniţiativă populară: Numărul de semnături necesare depunerii unei iniţiative populare pentru revizuirea Constituţiei va fi redus 50.000. Va fi redus la o treime numărul de unităţi administrative din care trebuie colectate semnăturile; Numărul necesar de semnături înregistrate într-o unitate administrativă va fi de cel puţin 4000. 

4. Va fi aadoptată Legea lustraţiei în vederea îngrădirii accesului la funcţiile publice persoanelor care au comis ilegalităţi în perioada guvernării comuniste.   

1.2. Reforma justiţiei

Descrierea situaţiei actuale

După preluarea puterii în Republica Moldova în 2001, partidul comunist a pus în aplicare un plan de subordonare a justiţiei intereselor clanului de la guvernare. Cu acest scop, guvernarea comunistă a promovat o anti-reforma ce avea ca scop revenirea la o justiţie de tip sovietic.

Ca rezultat al anti-reformei promovate de comunişti,  justiţia a fost transformata intr-o componentă a maşinii represive a statului, într-un instrument de răfuială cu oponenţii politici si de acaparare abuziva a proprietăţilor. 

Subordonarea politica a justiţiei a subminat nu doar încrederea societăţii în corpul de judecători, ci încrederea în  actul de justiţie propriu-zis. Strangularea  independenţei  justiţiei a descurajat majoritatea judecătorilor să dea dovadă de independenţă şi principialitate cînd a fost vorba de interesele celor de la guvernare. Violarea  drepturilor omului şi corupţia din societatea moldoveneasca reprezintă consecinţe directe ale subordonării politice a justiţiei.

Limitarea independenţei justiţiei ce a avut loc în perioada guvernării comuniste a fost amplu monitorizată de către mai multe organizaţii internaţionale (Adunarea Parlamentară a Consiliului Europei, Banca Mondială, Asociaţia Internaţională a Judecătorilor, OSCE/ODIHR). 

Obiectivele asumate de PLDM
1. Modificarea cadrului normativ în partea organizării şi funcţionării justiţiei şi a unor mecanisme procesuale,  în vederea instituirii unui sistem judecătoresc potrivit unui stat cu aspiraţii europene. 

2. Eliminarea din sistemul judecătoresc, procuratură şi organele de urmărire penală a persoanelor compromise prin fabricarea dosarelor penale la comanda puterii sau prin pronunţarea  hotărîrilor judecătoreşti ilegale.

3. Promovarea în justiţie a cadrelor tinere, profesioniste şi necompromise. 

Direcţiile de acţiune pentru reforma justiţiei
Reforma propusa de PLDM vizează întregul sistem de funcţionare si înfăptuire a justiţiei civile şi penale. Modificările  legislative vor fi de o asemenea profunzime, încît sa excludă pentru viitor posibilitatea revenirii la autoritarism şi la subordonarea  politică a justiţiei. În acest sens urmează a fi reformate  următoarele domenii:

· reformarea sistemului de organizare  judecătoreasca;

· reformarea sistemului de administrare a finanţelor şi resurselor din cadrul  sistemului judecătoresc;

· reformarea procuraturii;

· reformarea procedurii penale, civile si de contencios administrativ;

· reformarea instituţiilor avocaturii şi acordării asistenţei juridice garantate de stat;

· reformarea sistemului de executare a hotărîrilor judecătoreşti in materie penala si civila. 

Se impune adoptarea unor legi noi ce reglementează domeniile date, cu abrogarea sau modificarea după caz a legilor în vigoare. Legile ce vor fi vizate, în special, de reformă:

· Constituţia Republicii Moldova.
· Legea cu privire la Consiliul Superior al Magistraturii. 

· Legea cu privire la Statutul Judecătorului. 

· Legea privind organizarea judecătorească. 

· Legea cu privire la Curtea Supremă de Justiţie. 

· Legea cu privire la colegiul de calificare şi atestare a judecătorilor.
· Legea cu privire la colegiul disciplinar şi răspunderea disciplinară a judecătorilor.
· Legea privind statutul şi organizarea activităţii grefierilor din instanţele judecătoreşti. 

· Legea cu privire la Procuratură.
· Legea cu privire la Avocatură.
· Codul de procedura civilă.
· Codul de procedura penală.
· Codul de executare.
· Legea cu privire la notariat

Esenţa modificărilor propuse de PLDM

Consiliul Superior al Magistraturii

Modificarea structurii şi competenţelor Consiliului  Superior al Magistraturii prin crearea unui consiliu bicameral – camera procurorilor si camera judecătorilor, reducerea competenţelor acestuia.


Actuala structura a Consiliului Superior al Magistraturi, in ciuda multiplelor modificări care au fost operate pe parcursul anilor, şi-a demonstrat totala sa ineficienţă. Simpla includere a Procurorului General în CSM, nu a condus la o obţinerea independenţei procuraturii faţă de puterea politică, la fel cum nu a contribuit la îmbunătăţirea justiţiei. PLDM consideră că implicarea procurorului în procesul de numire, promovare şi destituire a judecătorilor reprezintă un pericol al independenţei justiţiei. 

PLDM considera necesară acordarea procurorilor statutului de magistrat, iar structura CSM trebuie modificată prin crearea unui consiliu bicameral – camera procurorilor şi camera judecătorilor. Structura propusă, pe de o parte va permite excluderea influenţelor negative reciproce între cele doua instituţii (justiţie şi procuratură), asigurînd totodată o mai bună coordonare a politicilor şi proiectelor naţionale în domeniul justiţiei. 

Constituirea Consiliului Superior al Magistraturii bicameral, unde ar exista şi o cameră a procurorilor, ar contribui substanţial la asigurarea independenţei procuraturii faţă de puterea politică. 

Un aspect important în asigurarea independenţei procuraturii – modificarea procedurii de numire şi destituire a procurorului general, prin excluderea posibilităţii numirii acestuia pe criterii net politice. 

Prin reducerea competenţelor CSM, PLDM înţelege excluderea validării de către Consiliul Superior al Magistraturii a hotărîrilor colegiilor. Colegiile CSM trebuie sa fie independente iar hotărîrile acestora nu  trebuie supuse procedurii validării de către CSM. Investirea CSM cu competenţe discreţionare de a cenzura hotărîrile colegiilor, reduce la zero eficienţa acestora, în acelaşi timp reprezintă un potenţial pericol de coruptibilitate.  

Administrarea justiţiei

Modificarea procedurii de selectare şi numire a preşedinţilor si vice-preşedinţilor instanţelor judecătoreşti. Modificarea competenţelor preşedinţilor şi vice-preşedinţilor instanţelor  judecătoreşti

Candidaţii la funcţiile de preşedinte sau vice-preşedinte ai instanţelor de judecată trebuie să fie propuşi spre numire Consiliului Superior al Magistraturii de către adunarea judecătorilor a instanţei respective. Eventualul refuz al CSM de a numi preşedintele sau vice-preşedintele propus de colectivul instanţei de judecată ar trebui să fie motivat  şi întemeiat. Urmează a fi asigurată transparenţa tuturor procedurilor.

PLDM va promova modificarea competentelor preşedinţilor instanţelor de judecată şi va susţine instituirea funcţiei de secretar general al instanţei de judecată care va fi ordonatorul de credite al instanţei şi va fi responsabil integral pentru administrarea resurselor şi care nu va avea atribuţie nemijlocită  cu procesul de înfăptuire a justiţiei. 

Responsabilizarea reală a magistraţilor pentru acte de corupţie si hotărîri ilegale. PLDM va institui un mecanism legal transparent de responsabilizare a magistraţilor pentru acte de corupţie şi mai ales pentru pronunţarea hotărîrilor vădit ilegale. Cele mai importante mecanisme în domeniu ar fi declararea anuală a proprietăţilor şi veniturilor de către judecători familiile şi rudele apropiate a lor, analiza publică a fiecărui caz de condamnare a Moldovei de către Curtea Europeană a Drepturilor Omului cu indicarea persoanelor responsabile de respectiva condamnare şi evaluarea gradului de vinovăţie. 

Asigurarea materială adecvată a judecătorilor şi instanţelor judecătoreşti. Pornind de la faptul că societatea plăteşte scump o justiţie ieftină, este necesar de a asigura material adecvat judecătorii şi instanţele judecătoreşti. PLDM va promova salarizarea judecătorilor la un nivel similar celui din România. O atenţie deosebită va fi acordată măririi salariilor judecătorilor din instanţele de fond. 

Lichidarea judecătoriile specializate, cu preluarea atribuţiilor acestora de către colegiile/secţiunile specializate din cadrul instanţelor de drept comun. Judecătoriile specializate, mai ales instanţele economice, şi-au demonstrat ineficienţă şi lipsa unei justificări logice. Ilegalităţile comise de instanţele judecătoreşti economice costă societatea tot mai scump. Hotărîrile CEDO pe cauzele examinate de acestea sînt cele mai costisitoare pentru buget. 
Din atare considerente PLDM va promova lichidarea instanţelor economice cu preluarea competentelor acestora de către instanţele ordinare cu specializarea pe colegii/secţiuni după caz. 

În acelaşi timp, PLDM va promova:

· constituirea completelor de judecată. PLDM va promova reglementari legislative potrivit cărora completele de judecată ar fi constituite la începutul anului cu interzicerea modificării lor arbitrare (aşa cum este prevăzut de lege). Orice modificare trebuie să fie temeinic motivată şi, obligatoriu, adusă la cunoştinţa publicului, mai ales la cunoştinţa părţilor interesate;
· repartizarea aleatorie a dosarelor. PLDM va promova modificări în legislaţie potrivit cărora, va fi elaborat un mecanism obligatoriu şi transparent de repartizare aleatorie a dosarelor cu posibilitatea verificării de către orice persoană interesată a respectării respectivei reguli; 

· publicitatea hotărîrilor şi a dosarelor. PLDM va promova modificări în legislaţie potrivit cărora va fi obligatorie publicarea tuturor hotărîrilor judecătoreşti pe paginile WEB ale instanţelor de judecată şi accesul oricărei persoane la orice dosar examinat în judecată (în afara celor confidenţiale);  

· numirea in funcţie a preşedintelui si vice preşedinţilor Curţii Supreme de Justiţie. Numirea preşedintelui şi vice-preşedinţilor Curţii Supreme de Justiţie urmează a fi făcută necondiţionat prin decret prezidenţial în baza propunerii Consiliului Superior al Magistraturii (Camera judecătorilor). Astfel va fi exclusă implicarea politică la numirea conducerii Curţii Supreme de Justiţie; 

· criteriile de selectare a judecătorilor la Curtea Suprema de Justiţie. PLDM va promova modificări în legislaţie prin care va fi exclus cenzul de vîrstă şi de vechime în funcţia de judecător pentru a deveni judecător la Curtea Supremă de Justiţie; 

· criteriile de selectare a judecătorilor la Curtea Constituţionala. PLDM va promova modificări în legislaţie prin care va fi exclus cenzul de vîrstă şi de vechime pentru a deveni judecător la Curtea Constituţională; 

· competenţa Curţii Supreme de Justiţie. PLDM va promova modificări în legislaţie prin care va reduce competenţa Curţii Supreme de Justiţie la examinarea exclusiva a problemelor de drept şi generalizarea jurisprudenţei naţionale.

· modificarea componenţei colegiului de calificare şi atestare a judecătorilor şi a colegiului disciplinar. PLDM va promova modificări în lege prin care în Colegiile de calificare şi atestare vor fi incluşi un număr mai mare de specialişti din afara sistemului judecătoresc pentru a exclude transformarea puterii judecătoreşti într-un stat în stat sau „sindicalizarea” acesteia. 

· stabilirea criteriilor clare şi transparente de selectare, numire şi promovare a judecătorilor. La ora actuala numirea în funcţia de judecători se face în baza unor criterii clientelare. Candidaţii, care au obţinut note mai mari la examenele de calificare, nu sînt numiţi în funcţia de judecători, iar cei, care au obţinut note mai mici sînt numiţi. PLDM va promova modificarea legislaţiei pentru stabilirea unor criterii clare si transparente în procedura de numire şi promovare a judecătorilor.

· modificarea statutului, atribuţiilor şi salarizării grefierului. Grefierii din instanţele de judecată reprezintă categoria profesională cea  mai ignorată în sistemul judecătoresc, deşi anume ei asigură funcţionarea acestuia. Statutul şi atribuţiile grefierului urmează a fi modificate în asemenea mod, ca el să nu fie un simplu funcţionar cu atribuţii tehnice, ci să fie un veritabil asistent al judecătorului, cu largi atribuţii procesuale care trebuie să preia cea mai mare parte a procesului de administrare a justiţiei. O atenţie deosebită va fi acordată măririi salariilor grefierilor. 

Procuratura 

· modificarea statutului şi locului procuraturii. Modificarea statutului şi rolului procuraturii este o obligaţie asumată de către Republica Moldova la momentul aderării la Consiliul Europei (în anul 1995), care pînă la momentul de faţă încă nu a fost onorată. Există două alternative de determinare a locului procuraturii: fie în cadrul executivului, fie o instituţie autonomă. Indiferent de locul procuraturii este necesar de a exclude real atribuţiile procuraturii în domeniul „supravegherii generale” şi de concentrat toate eforturile acesteia doar asupra justiţiei penale; 

· acordarea statutului de magistrat procurorilor. Este necesară demilitarizarea procuraturii, excluderea uniformelor şi gradelor cvasi militare ale procurorilor şi de a-i asimila magistraţilor. PLDM va promova modificări în legislaţie prin care procurorilor li s-ar acorda o reală independenţă procesuală şi va limita dreptul superiorilor de a interveni în acţiunile acestuia;  

· diminuarea influenţei factorului politic la numirea procurorului general. Această modificare va garanta excluderea angajării politice a procurorului general şi, implicit, a organelor procuraturii. Candidatura procurorul general şi a vice-procurorilor generali urmează a fi propuse de camera procurorilor a Consiliului Superior al Magistraturii cu aprobarea necondiţionata prin decret prezidenţial

Avocatura

PLDM va promova o nouă lege cu privire la avocatură care ar prevedea şi procedura acordării asistenţei juridice garantate de stat şi ar diminua implicarea Ministerului Justiţiei în administrarea Baroului avocaţilor. Actualul sistem de acordare a asistenţei juridice garantate de stat este unul invalid şi nu asigură o reprezentare eficientă şi calitativă. Totodată acest sistem nu acoperă toate cazurile cînd se impune acordarea asistenţei juridice garantate de stat.

Actualmente foarte multe persoane, care nu au calitatea şi calificarea necesară, participă în procese civile în calitate de reprezentanţi în baza procurilor. În consecinţă, justiţiabilii sînt supuşi riscului de a nu fi reprezentaţi calitativ şi de a fi minţiţi. PLDM va promova în continuare excluderea participării în procedurile civile a reprezentanţilor ce nu deţin licenţa de avocat, în baza de procură.

Securitatea raporturilor juridice

Garantarea stabilităţii hotărîrilor judecătoreşti. În pofida existenţei unei jurisprudenţe clare a Curţii Europene a Drepturilor Omului în domeniul respectării principiului securităţii raporturilor juridice, instanţele judecătoreşti naţionale, interpretînd abuziv prevederile legale existente, deseori încalcă principiul enunţat, ceea ce duce la noi condamnări a Republicii Moldova de către Instanţa de la Strasbourg. 

Pentru a limita aceste abuzuri, PLDM va modifica legile procedurale în sensul clarificării căilor de atac, a temeiurilor pentru contestarea şi revizuirea hotărîrilor judecătoreşti pentru a impune în practică respectarea principiului securităţii raporturilor juridice. Va fi delimitată competenţa instanţelor de apel şi recurs, va fi exclusă abordarea recursului drept un apel repetat.
Limitarea aplicării căilor extraordinare de atac. Actualmente recursul în anulare în procesul penal şi revizuirea în procesul civil, din căi extraordinare de atac s-au transformat în nişte recursuri ordinare camuflate, ceea ce afectează principiul securităţii raporturilor juridice.

Justiţie penală

· Aplicarea masurilor preventive în conformitate cu jurisprudenţa CEDO. Actualmente 95% din mandatele de arestare sînt contrare jurisprudenţei Curţii Europene a Drepturilor Omului pe articolul 5 din Convenţie. Mai mult ca atît, în mare parte a cazurilor este evident că măsura preventivă arestul nu este necesară, însă instanţele judecătoreşti o aplică.

· Revizuirea funcţionării instituţiei judecătorului de instrucţie. Actele judiciare emise de judecătorii de instrucţie au condus la condamnări sistematice a Guvernului R. Moldova la CEDO. La ora actuală, peste 98% din demersuri ale procurorului privind legalizarea sau autorizarea percheziţiilor, interceptărilor convorbirilor telefonice, a corespondenţei etc., sînt admise de judecătorii de instrucţie. Aceasta indică clar asupra transformării instituţiei judecătorului de instrucţie intr-o filială a procuraturii.  PLDM va promova modificări în legislaţie care va reforma funcţionarea instituţiei judecătorului de instrucţie pentru a o face adecvată scopului pe care îl are.  

· Egalitatea părţilor în procedurile penale. Toate părţile în procesul penal, după terminarea urmăririi penale, trebuie să aibă aceleaşi drepturi: inclusiv să facă copii de pe materialele dosarului, să aibă acces la dosar, să colecteze şi să prezinte probe etc. PLDM  va modifica normele procesuale penale pentru garantarea în fapt a principiului egalităţii părţilor în procedurile penale. 

Justiţie civilă

PLDM va modifica legislaţia pentru a nu permite intervenţia procurorului in litigiile civile, prin depunerea recursurilor in afara termenului general de prescripţie. 

Executarea hotărîrilor judecătoreşti

Actualul sistem de executare a hotărîrilor judecătoreşti şi-a demonstrat ineficienţa. Acest fapt se vede şi din multiplele hotărîri ale Curţii Europene a Drepturilor Omului. Codul de executare adoptat de guvernarea comunista este nefuncţional si greoi. Din aceste considerente, PLDM  va promova instituirea sistemului de executori judecătoreşti privaţi şi adoptarea unui nou cod de executare, cu un minimum de proceduri. 

Notariat

Revenirea parţială la notari de stat a fost un pas înapoi. Tot sistemul notariatului latin, din care face parte şi notariatul moldovenesc, este bazat pe notari privaţi. Mai mult ca atît, notariatul privat este autosuficient, pe cînd notariatul de stat este susţinut financiar din buget. Instituirea notarilor de stat a reprezentat o măsura populistă si inutila a guvernarii comuniste. Din aceste considerente PLDM va promova excluderea notarilor de stat.

Redarea independenţei instituţiei notariatului. PLDM va promova excluderea implicarii autorităţilor publice în administrarea notariatului. Statul poate să se implice în funcţionarea notariatului numai prin reglementarea activităţii acestuia prin legi şi nicidecum prin implicarea nemijlocită în activitatea lui.

Rezultate aşteptate

1. Îmbunătăţirea şi perfecţionarea cadrului legal-normativ în vederea reformării întregul sistem de funcţionare şi înfăptuire a justiţiei.

2. Depolitizarea sistemului de justiţie şi eliminarea persoanelor compromise în fabricarea dosarelor la comandă.
3. Angajarea în sistemul de justiţie a cadrelor tinere, profesioniste şi necompromise.
4. Promovarea limitării influenţei Ministerului Justiţiei în activităţile de administrare a Baroului avocaţilor.

5. Crearea unui mecanism stimulatoriu, motivant al remunerării muncii a angajaţilor din sistemul judiciar.

1.3. Consolidarea sistemului naţional de integritate şi de luptă împotriva corupţiei

Descrierea situaţiei actuale

Comisia europeană în raportul său din 3 aprilie 2008, precum şi în cadrul diferitor discuţii şi conferinţe subliniat necesitatea reformelor care să consolideze stabilitatea şi eficienţa instituţiilor ce garanteaza democraţia şi statul de drept, să consolideze capacitatea sistemului judiciar şi revizuirea legislaţiei existente pentru a asigura independenţa, imparţialitatea judecătorilor, inclusiv a procuraturii, precum si asigurarea  combaterii eficiente a corupţiei.
Pînă în prezent rămîn valabile îngrijorarile instituţiilor internaţionale privind tergiversarea examinarii cauzelor, existenţa corupţiei; limitarea independenţei judecatoresti, imixtiunea politica. Sînt practic invizibile eforturile pentru sporirea finanţarii instanţelor, nu este promovată majorarea salarizarii si a numarului de judecatori, nu a crescut numarul personalului auxiliar, remunerarea acestuia ramîne deplorabila. Eforturile de implementare a masurilor alternative sînt susţinute de instituţiile internaţionale şi organizaţiile societaţii civile, în timp ce resursele acordate de stat în acest sens sînt minore.

În acelaşi timp este necesară informarea deplină a publicului referitor la toate cazurile de corupţie, precum şi evaluarea cauzelor care nu permit sancţionarea celor carora li s-au deschis dosare (ancheta necalitativă, comanda politică, influenţarea judecatorilor sau a altor reprezentanţi ai organelor de drept). Totodată trebuie reevaluată activitatea Centrului de Combatere a Crimelor Economice (CCEC), precum şi relaţiile dintre  Ministerul Afacerilor Interne şi CCEC în vederea consolidarii transparenţei în ce priveste procesarea cazurilor de corupţie, inclusiv în interiorul instituţiilor menţionate. 
De asemenea, se impune reformarea CCCEC pentru investigarea cazurilor de corupţie, iar delictele fiscale sa fie trecute în competenţa altor autorităţi ăublice. Evaluarea activitaţii CCCEC trebuie realizată nu prin prisma datelor statistice naţionale, ci şi prin intermediul altor criterii de performanţă, inclusiv concluziile şi recomandările organizaţiilor de aparare a drepturilor omului.

Guvernarea comunistă în perioada 2001-prezent a creat un mecanism puternic de corupere şi şantaj al oamenilor de afaceri. Corupţia indirectă, nepotismul şi cumătrismul au devenit principii ale funcţionării statutului Republica Moldova.

În rezultat, Republica Moldova pe parcursul guvernării comuniste a ocupat primele locuri în Europa după indicele de courpţie, confirmînd legătura inversă dintre nivelul de trai şi cel al corupţiei.  

Obiectivele asumate de către PLDM pentru lupta cu corupţia

1. Micşorarea nivelului de corupţie în sistemul public.
2. Crearea unui sistem instituţional eficient de prevenire şi combatere a corupţiei.
3. Crearea mecanismului de cooperare între ONG-uri, donatori şu autorităţi publice pentru reducerea fenomenului de corupţie.

Direcţiile de acţiune pentru eradicarea corupţiei

PLDM pledează pentru modificarea cadrului legislativ-normativ şi instituţional actual în vederea excluderii coruptibilitatii acestora, astfel încît fenomenul corupţiei să fie abordat eficient. O primă acţiune în acest sens va fi lichidarea Centrului pentru Combaterea Crimelor Economice şi Corupţiei, pentru a exclude mobilul politic de utilizare a acestui instrument şi crearea Direcţiei Naţionale Anticorupţie. Noua instituţie va avea în sarcină doar prevenirea şi combaterea corupţiei. 

PLDM susţine cooperarea donatorilor, ONG-urilor şi a autorităţilor publice pentru reducerea fenomenului corupţiei prin realizarea de acţiuni comune. 
Totodată, PLDM va susţine reducerea poverii birocratice pentru mediul de afaceri în vederea reducerii spaţiului pentru corupţie.

Pentru combaterea corupţiei, este necesar de a eficientiza sistemul declaraţiilor de avere şi de interese pentru toţi cei care ocupă funcţii publice şi controlul acestora.

Este necesară, de asemenea, întărirea responsabilităţii personale a celor care ocupă funcţii publice prin introducerea contractelor de performanţă, precum şi asumarea de către demnitari a responsabilităţii pentru cazurile grave de corupţie din instituţiile statului în care îşi desfăşoară activitatea pînă la demisia din funcţie. 

PLDM pledează pentru depolitizarea Curţii de Conturi şi restabilirea rolului acesteia ca instituţie fundamentală a statului pentru controlul utilizării resurselor publice, precum şi interzicerea secretizării contractelor încheiate de către instituţii ale statului şi firme cu capital majoritar de stat.

PLDM optează în favoarea formării unui corp al funcţionarilor publici profesional, integru şi motivat pentru calitatea activităţilor desfăşurate.

Rezultate aşteptate

1. Creşterea gradului de încredere a cetăţeanului în activităţile şi politicile autorităţilor publice.

2. Formarea unui climat de lucru între diferite grupuri de interese şi instituţii în combaterea fenomenului de corupţie.

3. Eficientizarea activităţii antreprenorilor şi scăderea poverii plăţilor indirecte (mită) în administrarea business-ului.

4. Îmbunătăţirea managementului public.

1.4. Mass media liberă 

Descrierea situaţiei actuale

Pe parcursul guvernării comuniste situaţia mass mediei a degradat continuu. Partidul de guvernămînt a îngrădit constant libertatea de exprimare şi a încercat să instituie un control total asupra surselor de informare. 
Situaţia mass media este definită de următoarele caracteristici:  

· Înstrăinarea ilegală a presei publice. Deetatizarea presei scrise centrale a fost făcută în condiţii de netransparenţă, publicaţiile păstrîndu-şi formatul editorial pro-comunist. În acelaşi timp au fost înfiinţate mai multe instituţii de presă de stat în teritorii. Instituţiile publice audiovizuale centrale au fost supuse unor epurări drastice şi impuse să lucreze în condiţiile cenzurii politice. Instituţiile similare locale care au aparţinut municipiului Chişinău au fost înstrăinate şi privatizate în condiţii obscure. 

· Instituirea controlului asupra instituţiilor mass media audiovizuale. În anii 2001-2008, guvernarea a întreprins numeroase campanii cu scopul de a pune stăpînire şi de a controla instituţiile mass-media audiovizuale. Instrumentul cel mai eficient în această campanie a fost Consiliul Coordonator al Audiovizualului (CCA). Misiunea acestuia în anii 2001-2008 a fost să blocheze dezvoltarea instituţiilor audiovizuale autohtone independente, să impună autocenzura în discursul acestui tip influent de presă, să legitimeze controlul puterii asupra audiovizualului public şi să ajute clientela înregimentată să pună mîna pe reţele naţionale de televiziune construite pe bani publici. 

· Subordonarea politică a Companiei publice Teleradio-Moldova. Regimul comunist a transformat instituţia publică naţională a audiovizualului în secţie de propagandă a partidului de guvernămînt. Prin aşa numitul proces de reformare a Companiei „Teleradio-Moldova” au fost efectuate epurări masive a cadrelor de profesionişti la principala şi cea mai influenta instituţie audiovizuală a ţării. Începînd cu anul 2004, Compania „Teleradio-Moldova” a încetat să mai fie o şcoală de formare a profesioniştilor în domeniu, funcţie pe care a avut-o decenii la rînd. IPNA Compania „Teleradio-Moldova” este la ora actuală unul din instrumentele de bază a dezinformării şi manipulării opiniei publice. Scopul acestei instituţii este lustruirea imaginii partidului de guvernămînt.   

· Încălcarea flagrantă şi constantă a literei şi spiritului legislaţiei în vigoare. Codul audiovizualului, deşi a constituit un progres în legislaţia de reglementare a activităţii radiodifuzorilor publici şi privaţi, a fost utilizat de putere şi acoliţii acesteia în interese concrete ce au urmărit schimbarea statutului instituţiilor audiovizuale publice ale municipiului Chişinău: „Euro TV” şi radio „Antena C”. Euro TV i-a revenit liderului PPCD Iurie Roşca, radio Antena C – cercurilor obscure din preajma PCRM. 

· Hărţuirea presei scrise. Presa tipărită a avut de înfruntat în aceşti opt ani de guvernare comunistă presiuni foarte mari cu scopul de a-i diminua discursul critic şi a-i micşora impactul în rîndul populaţiei. Presa centrală a suferit în perioada de referinţă ani grei de hărţuieli de tot felul: de la interzicerea accesului jurnaliştilor la evenimente cu participarea primelor persoane ale statului, pînă la arestarea jurnaliştilor, la atacuri banditeşti asupra jurnaliştilor de investigaţie, la procese de judecată deschise contra publicaţiilor incomode pe motive de defăimare, soldate cu amenzi ucigătoare.

Esenţa politicii de stat în perioada anilor 2001-2008 se rezumă şi are drept rezultat dezinformarea şi cenzura. Efectele practice ale politicii de stat sînt:

· limitarea maximă a spaţiului public de dezbateri;

· diminuarea capacităţii de impact a presei libere;

· sporirea şi diversificarea surselor de propagandă ale partidului de guvernămînt.

Obiectivele asumate de către PLDM pentru asigurarea libertăţii presei
1. Reformarea legislaţiei ce reglementează activitatea mass-media. Amendarea Codului Audiovizualului şi adoptarea unei noi Legi a presei. 

2. Reformarea IPNA „Teleradio-Moldova” pentru asigurarea libertăţii editoriale şi profesionalizarea Companiei.

3. Eliminarea imixtiunilor politicului în activitatea Consiliului Coordonator al Audiovizualului şi a Consiliului de Observatori al IPNA „Teleradio-Moldova”. 

4. Crearea condiţiilor optime pentru dezvoltarea presei scrise, inclusiv alocarea de bani publici prin programe de susţinere a presei de limbă română.   

Direcţiile de acţiune pentru asigurarea libertăţii presei
· de-ideologizarea audiovizualului public prin depolitizarea Consiliului Coordonator al Audiovizualului şi neadmiterea numirii pe criterii politice a membrilor consiliului de observatori ai IPNA „Teleradio-Moldova”; 

· asigurarea transparenţei procesului de acordare şi retragere a frecvenţelor de emisie prin publicarea obligatorie a anunţurilor despre concursurile de acordare a frecvenţelor de emisie în ziarele naţionale cu cel mai mare tiraj şi stabilirea termenelor rezonabile pentru pregătirea dosarelor de participare la concursul pentru obţinerea licenţei de emisie; 

· reformarea IPNA Companiei „Teleradio-Moldova” în sensul transformării ei într-o companie publică a audiovizualului autentică şi eliminarea practicii de imixtiune din partea autorităţilor centrale în politica editorială a companiei;  

· elaborarea Legii privind de-etatizarea mass media, ce ar stabili principiile de privatizare a presei scrise, finanţate din bugetele publice (ziarele raionale). Procesul de de-etatizare trebuie să fie transparent, iar drepturile colectivelor redacţionale – respectate;
· elaborarea Concepţiei de dezvoltare a mass-media libere, ce ar prevedea acţiuni de natură să stimuleze dezvoltarea presei independente în Republica Moldova, programate pentru implementare graduală, în funcţie de gradul de pregătire a pieţei media autohtone .

· stabilirea unui cadru fiscal preferenţial pentru presa de limbă română şi scutirea ziarelor de plata TVA din sumele provenite din activitatea lor editorială, indiferent de cifra de afaceri;   

· stimularea investiţiilor străine directe, în mass-media autohtonă, precum şi în domeniile conexe: industria poligrafică, distribuţia; 

· modificarea Legii Procuraturii, prin care procurorii ar fi obligaţi să se autosesizeze sau să sesizeze alte organe de drept în urma materialelor difuzate de presă care conţin informaţii (fapte, declaraţii, afirmaţii) despre crime şi infracţiuni, inclusiv corupţie, protecţionism, conflict de interese;
· modificarea Codului Contravenţiilor Administrative, prin înăsprirea pedepselor pentru îngrădirea accesului la informaţie şi ne-oferirea informaţiilor de interes public în termenele stabilite de lege; 

· modificarea Legii privind accesul la informaţie (corespunzător, a Codului Contravenţiilor Administrative), prin introducerea unui articol special „Accesul la informaţia de interes public al mijloacelor de informare în masă” care ar prevedea termene mai restrînse de oferire şi pedepse mai mari pentru îngrădirea accesului la informaţia de interes public.

Rezultate aşteptate
1. Consiliul Coordonator al Audiovizualului şi Consiliul de Observatori al IPNA „Teleradio-Moldova” - instituţii independente de partidele politice, funcţionînd în conformitate cu legislaţia în vigoare şi în corespundere cu interesul public.  

2. Acordarea şi retragerea frecvenţelor de emisie se va efectua în mod transparent şi în condiţii de corectitudine şi echidistanţă.   

3. În activitatea sa IPNA Compania „Teleradio-Moldova” se va ghida de două criterii fundamentale: legislaţia în vigoare şi interesul cetăţenilor.    

4. Presă scrisă locală va fi de-etatizată în condiţii de transparenţă maximă.  

5. Concepţia de dezvoltare a mass-media liberă, ce ar prevedea acţiuni de natură să stimuleze dezvoltarea presei independente în Republica Moldova, va fi elaborată.  

6. Asigurarea durabilităţii economico-financiare a presei de limbă româna.  

7. Creşterea accesului la informaţiile de interes public.  

1.5. Societate civilă puternică

Descrierea situaţiei actuale

Sectorul neguvernamental din Republica Moldova se afla încă la etapa de formare şi consolidare. În 18 ani de experienţă democratică nu s-a reuşit, deocamdată, cristalizarea unui sector neguvernamental durabil, care să se impună ca actor incontestabil şi partener plenipotenţiar în afacerile publice. În ultimii ani s-a urmărit o evoluţie spectaculoasă a dezvoltării organizaţiilor neguvernamentale, numărul celor înregistrate oficial la ora actuală depăşind cifra de 8000. În acelaşi timp, este greu de estimat cîte dintre aceste organizaţii sînt viabile şi dacă toate, urmărind beneficiul public, ştiu să răspundă cu promtitudine la nevoile beneficiarilor. 
Situaţia societăţii civile în Republica Moldova se prezintă astfel:   

· Diversitatea activităţilor. ONG-urile existente la acest moment acoperă practic toate domeniile de activitate posibile, însă în termeni cantitativi vedem că aproape jumătate de organizaţii existente la moment activează fie în domeniul social, fie în educaţie. În acelaşi timp, ONG-urile deseori nu se centrează pe domenii singulare cristalizate. În marea lor majoritate, organizaţiile  adoptă o serie de orientări de oportunitate, creîndu-şi un cîmp larg de manevrare în adaptarea la mediul finanţator. 

· Vizibilitate redusă a sectorului neguvernamental. Vizibilitatea organizaţiilor neguvernamentale în contextul societăţii este, încă, foarte redusă. Această situaţie este generată, pe de o parte, de carenţele de comunicare a ONG-urilor cu mediul extern, iar pe de altă parte, de presiunile puse asupra sectorului de către putere şi desconsiderarea rolului societăţii civile.     

· Inconsistenţa colaborării cu structurile publice. Colaborarea cu structurile de stat este nesistematică şi prea puţin plină de conţinut. La nivel local, această colaborare este  mai eficientă datorită faptului că ONG-urile lucrează la nivel comunitar, iar problemele comunitare afectează în aceiaşi măsură toţi membrii comunităţii. Colaborarea ONG-Stat la nivel naţional este marcată de probleme şi resimte un deficit acut de substanţă. 

· Ineficienţa colaborării cu business-ul. Colaborarea ONG-urilor cu mediul de afaceri se află între legalitate şi ilegalitate. Cadrul legal precar, capacităţile financiare reduse ale businessului, puţine afinităţi şi iniţiative comune, credibilitatea redusă a organizaţiilor neguvernamentale în ochii agenţilor economici sînt doar cîteva cauze ce împiedică o colaborare construită pe parteneriate durabile, orientate spre asanarea mediului comunitar.   

· Participarea redusă în procesul decizional. Participarea sectorului neguvernamental în procesul de luare a deciziilor este foarte redusă. Faptul ca o bună parte din documentele strategice de planificare în Moldova rămîn necunoscute de către ONG-uri relevă o situaţie anormală în domeniu. 

· Nerecunoaşterea de către stat a rolului sectorului neguvernamental. Politicile guvernamentale în domeniul societăţii civile sînt incoerente şi nesistematice. Deşi a fost aprobată o strategie de stat privind dezvoltarea societăţii civile, mecanismul implementării acesteia nu este elaborat. Autorităţile centrale, se pare, nu au nevoie în persoana societăţii civile de un partener puternic de dialog şi colaborare în procesul de elaborare, implementare, monitorizare şi evaluare a politicilor publice. 

Obiectivele asumate de către PLDM

1. Crearea cadrului legal adecvat dezvoltării societăţii civile ca mediator al intereselor cetăţenilor şi partener al autorităţilor în procesul de politici publice.

2. Crearea condiţiilor pentru asigurarea durabilităţii financiare a organizaţiilor neguvernamentale.
3. Crearea cadrului instituţional pentru colaborarea eficientă între autorităţile publice şi societatea civilă. 
Direcţiile de acţiune pentru consolidarea societăţii civile

· liberalizarea cadrului legal ce reglementează activitatea elementelor organizate ale societăţii civile. Controlul din partea statului asupra activităţii acestora trebuie să fie minim. Adoptarea unei noi legi cu privire la organizaţiile necomerciale şi a Legii cu privire la organizaţiile necomerciale de utilitate publică;  

· completarea cadrului legal ce reglementează cooperarea între stat şi societatea civilă. Aprobarea Concepţiei privind cooperare între Parlament şi societatea civilă este un pas serios nu şi suficient. Este necesar crearea şi aplicarea mecanismului de cooperare între autorităţile executive şi societatea civilă. Un element important al acestui mecanism trebuie să-l constituie reţeaua birourilor de cooperare cu societatea civilă care for fi create în cadrul instituţiilor puterii executive la nivel central şi raional; 

· reformarea cadrului legal cu privire la filantropie şi sponsorizare, promovarea Legii 2%. Promovarea acestei legi este necesară pentru asigurarea durabilităţii organizaţiilor neguvernamentale, dar şi pentru creşterea nivelului de independenţă a lor; 

· crearea cadrului legal necesar pentru „comenzile sociale” pentru ONG-uri în vederea realizării unor servicii şi activităţi de interes comunitar;
· crearea unui mecanism eficient pentru implementarea Strategiei naţionale de dezvoltare a societăţii civile. Alocarea de mijloace bugetare pentru dezvoltarea sectorului neguvernamental;
· promovarea culturii filantoprice şi de binefacere în rîndul persoanelor înstărite şi a oamenilor de afaceri cu scopul ajutorăii persoanelor nevoiaşe sau soluţionării problemelor de interes local şi regional. În acest context, PLDM va sprijini logistic, informaţional şi financiar crearea reţelei fundaţiilor comunitare pe întreg teritoriu al Republicii Moldova, care vor acumula şi finanţa proiecte în diferite domenii;
· dezvoltarea conceptului asociaţiilor profesionale pentru promovarea intereselor diferitor  grupurilor sociale prin implicarea acestora în elaborarea şi monitorizarea politicilor publice, cooperarea cu autorităţile publice de resort. 

Rezultatele aşteptate
1. Stabilirea unui cadru legal democratic şi statornic, fapt ce va contribui la stabilitatea sectorului neguvernamental şi va încuraja dezvoltarea lui.  

2. Va fi creat un cadru instituţional pentru cooperarea între atorităţile publice şi societatea civilă va stimula implicarea ONG-urilor în procesul de elaborare, implementare şi evaluare a politicilor publice. Autorităţile vor putea beneficia de asistenţă, expertiză şi alte contribuţii din partea societăţii civile. Procesul de luare a deciziilor va fi mai democratic, iar nivelul de participare în acest proces, mai ridicat.  

3. Aprobarea Legii 2% va contribui la asigurarea durabilităţii organizaţiilor neguvernamentale şi la creşterea gradului de independenţă a lor.  

4. Formarea mecanismelor financiare şi instituţionale stabile necesare îmbunăţirii dialogului autorităţi-cetăţean.

Capitolul 2. Crearea unei economii competitive şi utilizarea eficientă a finanţelor publice 
Obiectivele sociale şi economice ale PLDM în Programul de guvernare sînt interdependente şi inseparabile. Partidul Liberal Democrat din Moldova abordează orice fenomen şi obiectiv economic prin acea că o economie puternică există doar  în cadrul unei societăţi puternice, unei fundaţii sociale solide. Omul, cetăţeanul este cel mai important motor al dezvoltării economice în orice societate democratică modernă. O societate nu poate fi considerată puternică dacă lipseşte o economie funcţională. PLDM înţelege aceste adevăruri fundamentale şi va acţiona, prin politicile sale economice, pentru ca economia naţională să devină una competitivă, capabilă sa creeze locuri de muncă viabile şi bine plătite, iar întreaga societate, fiecare cetăţean în parte să simte şi să se bucure de o creştere economică sănătoasă, organică şi echilibrată. 

Pentru atingerea unui standard de viaţă demn de un cetăţean al unui stat european din secolulul XXI, Republica Moldova are nevoie de ritmuri înalte de creştere economică, pe o perioadă lungă de timp. Acest obiectiv este fundamental şi realizabil în condiţiile promovării de politici economice şi financiare guvernamentale care să stimuleze, încurajeze şi să susţină efortul agenţilor economici de a produce pentru piaţa locală şi pentru export. Şi asta este posibil în cazul creşterii comparative, cu alte ţări europene, a productivităţii şi competitivităţii. Prin urmare, numai o economie competitivă, cu o infrastructură modernă, resurse umane cu un înalt nivel de educaţie şi calificare, un mediu de afaceri prietenos într-o economie stabilă, sub o guvernare competentă şi onestă, poate asigura atingerea acestui obiectiv. 

2.1 Stabilitate macroeconomică – condiţie necesară pentru creştere şi dezvoltare

Descrierea situaţiei actuale 

Procesele economice în perioada guvernării comuniste au fost însoţite de acumularea unor dezechilibre macroeconomice majore. Aceasta s-a manifestat prin inflaţie crescîndă, creştere continuă a dobînzilor la creditele bancare, fluctuaţii bruşte ale ratei de schimb valutar în detrimentul producătorilor autohtoni, accentuare a deficitului balanţei comerciale, constrîngeri importante ale pieţei muncii şi creştere a şomajului. 

Nivelul calitativ al creşterii economice este mult sub aşteptări şi se reflectă prea puţin în viaţa cetăţenilor şi în dezvoltarea societăţii în ansamblu. Conform Raportului de Stare a Ţării cea mai mare influenţă negativă asupra Indicelui de Stare a Ţării a avut-o şi absenţa unei creşteri economice calitative, care se manifestă prin nivelul redus al veniturilor şi lipsa de locuri de muncă bine plătite.

Pe parcursul ultimilor 8 ani observăm o degradare continuă a pieţei forţei de muncă. Gradul de ocupare a populaţiei în economia naţională este în continuă descreştere, reducîndu-se de la 41% în 2001 la doar 34% în 2008. 

Economia naţională este total dependentă, pe parcursul ultimilor ani, de remitenţele de la cetăţenii noştri aflaţi la muncă peste hotare. Sărăcia ar fi şi mai mare în lipsa acestor transferuri. Fondul total de salarizare plătit în Republica Moldova tuturor celor ce muncesc (de 22 miliarde lei) este comparabil cu volumul remitenţelor de peste hotare (de circa 2 miliarde dolari SUA). 

Lipsa resurselor energetice proprii, dar şi lipsa concepţei naţionale de securitate energetică, face Republica Moldova dependentă şi vulnerabilă la crizele regionale privind importul resurselor energetice. Creşterea constantă a preţurilor la aceste resurse, în mod special în anul 2008, a contribuit la creşterea preţurilor la bunurile de primă necesitate şi la aprofundarea fenomenului sărăciei.

Economia Republicii Moldova a rămas vulnerabilă şi dependentă de un număr limitat de bunuri exportate pe principalele sale pieţe de desfacere. Barierele şi embargourile impuse produselor de origine moldovenească au redus simţitor din volumul exporturilor de vinuri, produse animaliere, legume şi fructe, determinînd ruinarea mai multor producători autohtoni. Pe de altă parte, politicile clientelare şi de protecţionism au generat importuri masive în Republica Moldova, chiar şi de bunuri care sînt şi pot fi produse la noi în ţară.  

Evoluţia economiei în ultimii 8 ani este caracterizată de: 

· creşterea preţurilor la principalele produse pentru păturile nevoiaşe (la unele produse şi servicii de 3 ori) cu ritmuri mult mai mari decît creşterile salariale sau a pensiilor;

· creşterea considerabilă a tarifelor pentru resursele energetice (gaze naturale, energie electrică, carburanţi) de 2-3 ori; 

· progresele reduse în dezvoltarea infrastructurii de transport şi comunicaţii, infrastructura educaţională şi de sănătate publică, infrastructura rurală, infrastructura agricolă;

· accentuarea diferenţelor privind calitatea vieţii între mediul urban şi rural, între centrele şi periferiile urbane;

· polarizarea artificială a veniturilor populaţiei determinată în principal de evaziunea fiscală şi economia subterană în general;

· politizarea mediului de afaceri şi, respectiv, protejarea unora şi urmărirea altor agenţi economici în dependenţă de apartenenţa politică şi gradul de loialitate puterii; 

· eliminarea competiţiei economice sănătoase; 

· dependenţa excesivă a economiei şi a unei părţi majore a populaţiei, de remitenţele de peste hotare – suma totală a remitenţelor constituie 1/3 din PIB;

· dependenţa financiară a unităţilor teritorial-administrative de mijloacele financiare alocate de la nivel central; politizarea repartizării transferurilor de la bugetul de stat spre bugetele U.T.A.;

· blocarea exporturilor, în special, de produse alimentare şi preluarea acestui business de către unele firme din anturajul guvernării actuale;

· nivelul relativ scăzut al productivităţii muncii şi al competitivităţii economice.

Obiectivele asumate de către PLDM 

1. Politică fiscal-bugetară stabilă, previzibilă, echilibrată, pentru motivarea sectorului de afaceri pentru producerea bunurilor şi serviciilor pe piaţa internă şi externă; realizarea eficientă a funcţiilor de bază ale instituţiilor publice, inclusiv prin acumularea veniturilor la buget. 

2. Politică monetar-creditară orientată spre menţinerea stabilităţii preţurilor, accesibilitatea resurselor creditare necesare dezvoltării economice ascendente a întreprinderilor; asigurarea previzibilităţii pe termen mediu şi lung a ratelor dobînzilor şi a fluctuaţiilor ratei de schimb valutar.

3. Politici comerciale în deplină concordanţă cu standardele Organizaţiei Mondiale a Comerţului, susţinute de politici economico-financiare pentru promovarea exporturilor. 

Direcţiile de acţiune privind stabilitatea macroeconomică

PLDM, în perioada de guvernare, va orienta eforturile spre echilibrarea politicii fiscal-bugetară pentru a crearea stimulentelor fiscale adiţionale activităţii antreprenoriale, asigurînd  funcţionarea eficientă a instituţiilor bugetare şi stoparea creşterii preţurilor. Principalele elemente ale politici bugetar-fiscale vor fi:   

· reducerea fiscalităţii generale, dar şi pentru anumite sectoare, pentru a menţine activitatea continuă a agenţilor economici, chiar şi în condiţiile crizei din 2009;  

· reducerea taxei pe valoarea adăugată de la 20% la 18% (pentru o perioadă de cel mult doi ani) pentru a menţine o dinamică stabilă a cererii globale în structura PIB. Astfel, se vor menţine încasările nominale la buget şi vor fi evitate reducerile bruşte ale consumului şi, respectiv, a încasărilor la buget;

· asigurarea stabilităţii, previzibilităţii şi transparenţei politicii şi procedurilor fiscale aplicate faţă de contribuabili; 

· evaluarea şi reducerea continuă a veniturilor quasi-fiscale la buget, cum ar fi plăţile efectuate de către populaţie şi agenţii economici pentru aşa-numitele servicii contra plată prestate de către instituţiile publice, care prin lege au funcţia de prestare a serviciilor respective în mod gratuit;  

· reducerea cu pînă la 5 puncte procentuale a contribuţiei de asigurări sociale pentru agenţii economici şi motivarea cetăţenilor să participe integral în formarea sistemului de asigurări sociale de stat şi asigurări sociale private;

· eliminarea tuturor facilităţilor fiscale oferite unor agenţi economici pe principiul formei de proprietate. Întreprinderile de stat şi cele private trebuie să fie în condiţii egale de activitate;

· neadmiterea scutirilor de plăţi obligatorii faţă de bugetul public naţional faţă de unii răuplatnici, dacă aceste măsuri atentează la libera concurenţă şi dezavantajează agenţii economici şi populaţia onestă, care şi-au onorat obligaţiunile fiscale conform legislaţiei în vigoare;

· creşterea capacităţiilor instituţionale şi umane în administrarea fiscală prin realizarea cursurilor de instruire, vizite de studiu, seminare şi conferinţe;

· implementarea totală a procedurilor de declarare fiscală prin căile electronice disponibile;   

· utilizarea bugetului pe programe şi sporirea flexibilităţii cheltuielilor bugetare în contextul cadrului de cheltuieli pe termen mediu (3 ani) la nivel central şi mai ales la nivel local; 

· implementarea diferitor procedee pentru asigurarea eficienţei, transparenţei şi responsabilităţii în utilizarea resurselor financiare publice. Excluderea pe această bază a fenomenului de coruţie şi favoritismului, utilizării neargumentate a banilor publici;

· orientarea mijloacelor încasate din privatizarea activelor din proprietate publică spre investiţii în infrastructura socială, în special aprovizionare cu apă, canalizare, termificare şi gazificare;

· includerea în bugetul de stat a unor bugete speciale de stimulare a anumitor activităţi reieşind din priorităţile sectoriale identificate (fondul de dezvoltare a infrastructurii rurale, fondul pentru modernizarea infrastruturii rutiere, fondul de dezvoltare regională); 

· aplicarea de metodici şi instrumente moderne în prognozarea veniturilor şi cheltuielilor bugetare pentru eliminarea practicii de modificare a bugetului anual de nenumărate ori pe parcursul anului; 

· stabilirea unor principii clare în redistribuirea veniturilor de la bugetul de stat spre bugetele unităţilor teritorial-administrative, eliminînd subiectivismul legat de culoarea politică a conducerii U.T.A;

· creşterea capacităţii de administrare fiscală şi colectare a impozitelor şi taxelor, astfel încît ponderea veniturilor fiscale să crească continuu în următorii 4 ani;

· stabilirea pensiei minime garantate de stat în dependnţă de nivelul minimului de existenţă pentru categoria respectivă a populaţiei, adică peste 1100 lei chiar în primii doi ani de guvernare;

· promovarea şi implementarea Legii cu privire la pensia energetică, care va permite susţinerea unor pături nevoiaşe în periaoda rece a anului prin acordarea de subvenţii pentru gazele naturale, agent termic centralizat, cărbune, lemne folosite la încălzirea locuinţelor. Pensia energetică va acoperi 50% din cheltuielile pentru încălzire.

Piaţa muncii este determinată de doi principali factori: situaţia demografică precară şi plecarea cetăţenilor tineri şi apţi de muncă peste hotare în căutarea condiţiilor de muncă şi salarii mai atractive. În aceste condiţii PLDM pune accentul pe politici şi instrumente de motivare a cetăţenilor economic activi în deschiderea de proprii afaceri, simplificare a procedurilor de reglementare a afacerilor şi promovarea produselor autohtone peste hotare pentru creşterea competitivităţii forţei de muncă, a nivelului de salarizare, asigurarea flexibilităţii forţei de muncă. Totodată, PLDM va elimina necondiţionat taxa de asigurare plătită de cetăţenii Republicii Moldova la importul provizoriu a autoturismelor cu înregistrare străină. 

Luînd în consideraţie situaţia creată pe piaţa muncii, PLDM va promova schimbarea sistemului de remunerare a muncii în economia naţională. Această schimbare va permite majorarea salariilor în dependenţă de minimul de existenţă. PLDM nu susţine sistemul actual de majorare procentuală în dependenţă de salariul de bază a angajatului. Această abordare introduce o diferenţiere şi mai mare între diferite categorii profesionale din economie, dar şi în interiorul categoriei profesionale. 


Efectul falimentului politicilor economice şi în special al politicii comerciale externe poate fi observat dacă analizăm dinamica balanţei comerciale. PLDM consideră că o soluţie pentru impulsionarea relaţiilor economice şi comerciale transfrontaliere este Convenţia privind micul trafic la frontieră, propusă spre semnare de către România în plină concordanţă cu politica şi princiipiile Uniunii Europene. De rînd cu această iniţiativă, PLDM va pune în aplicare practică Acordul de Preferinţe Comerciale cu Uniunea Europeană, intrat în vigoare în anul 2008, dar nevalorificat la justa valoare. În perioada de guvernare, PLDM va insista şi va susţine exportatorii în valorificarea de noi pieţe de desfacere, diversificarea acestora. Astfel va fi redusă dependenţa de pieţele tradiţionale şi reduse riscurile de embargouri sau blocaje pentru produsele exportate din Republica Moldova.  

PLDM înţelege necesitatea şi susţine plenar atragerea investiţiilor străine directe. Domeniile prioritare în care PLDM intenţionează să direcţioneze ISD sînt:

· drumuri de importanţă regională şi naţională;

· aprovizionarea cu apă potabilă, sistemele de canalizare şi staţiile de iepurare a apelor reziduale;

· staţii de generare şi reţele de aprovizionare cu energie electrică şi gaze naturale în contextul Concepţiei securităţii energetice;

· staţii centrale de generare şi furnizare a agentului termic.

PLDM va opta pentru o coordonare eficientă a politicilor economice şi financiare cu Banca Naţională a Moldovei privind stabilirea obiectivelor şi acţiunilor, astfel încît să se asigure o stabilitate durabilă a evoluţiei preţurilor şi accesibilitate la resursele creditare disponibile în sistemul bancar. În aşa mod vor fi dezvoltate mecanismele de consultare şi conlucrare între Guvern şi Banca Naţională în vederea armonizării politicilor macroeconomice.

PLDM consideră necesară şi va cere liberalizarea operaţiunilor de creditare în valută străină, pentru asigurarea reducerii generale a ratelor dobînzilor la credite, diminuarea costurilor impuse antreprenorilor, creşterea competitivităţii exporturilor moldoveneşti pe pieţele străine şi reducerea generală a preţurilor pe piaţa internă. În plus, vor fi eliminate presiunile asupra pieţei valutare, determinate de intrările de valută străină în ţară.  

În acelaşi timp este necesară majorarea sumei minime garantate a depozitelor bancare ale cetăţenilor Republicii Moldova în băncile comerciale de la 4 500 lei la 75 000 lei pentru a asigura mai multă certitudine în funcţionarea băncilor comerciale, dar şi mai multă siguranţă pentru populaţie. 

Dezvoltarea lentă a sectorului financiar nebancar (piaţa de capital, asigurări, leasing, altele) serveşte drept o rezervă importantă în perioada mandatului de guvernare. În pofida crizei financiare dezvoltarea acestor servicii este benefică pentru asigurarea financiară a deschiderii de noi afaceri şi dezvoltării celor existente. Pentru aceasta PLDM va cere asigurarea de transparenţă şi profesionalism în activitatea Comisiei Naţionale pentru Pieţele Financiare. Iar deschiderea sectorului nebancar pentru investitorii şi operatorii străini va constitui o prioritate, astfel asigurîndu-se acces la tehnologii avansate, produse moderne şi resurse financiare mai ieftine. În domeniul instrumentelor financiare noi, PLDM va promova implementarea împrumuturilor obligatare municipale, emise de autorităţile publice locale în scopul realizării proiectelor de investiţii.

Totodată, vor fi create condiţiile legale şi instituţionale pentru lansarea şi dezvoltarea fondurilor private de pensii, care prin activitatea lor vor lărgi considerabil gradul de protecţie socială a cetăţenilor, dar şi vor contribui la dezvoltarea pieţei de capital. 

Rezultatele aşteptate

1. Asigurarea, în perioada mandatului de guvernare, a creşterii economice în mărime de peste 8% anual.

2. Menţinrea inflaţiei de 6% mediu anual.

3. Stoparea creşterii deficitului balanţei comerciale, iar spre sfîrşitul mandatului exporturile vor întrece importurile de minim 1,3 ori.

4. Reducerea poverei fiscale generale de la 38 % în PIB la 35 % în PIB.

5. Menţinerea ponderii cheltuielilor publice la nivel de pînă la 40 % din PIB.

6. Dublarea volumului de investiţii directe în economia Republicii Moldova comparativ cu cel înregistrat în anul 2009.

7. Deschiderea a 200 000 locuri de muncă noi.

8. Majorarea salariului mediu pînă la un nivel de 7 000 lei, care să asigure un trai decent.

2.2. Dezvoltarea antreprenoriatului – locomotiva economiei şi destinaţia remitenţelor 

Descrierea situaţiei actuale 

În perioada guvernării comuniste a ieşit la iveală caracterul „fiscal” al atitudinii guvernării faţă de oamenii de afaceri, antreprenoriat şi companiile private. Indicele libertăţii economice clasează Republica Moldova printre ţările cu economii „preponderent lipsite de libertate”. Moldova înregistrează regrese continue la capitolele privind intervenţia Guvernului în economie, dreptul la proprietate, corupţie şi libertatea muncii. Fundaţia Heritage, autor al clasamentului libertăţii economice, menţionează că problemele care descurajează afacerile, cum ar fi libertatea investiţională, libertatea monetar-creditară şi corupţia, sînt punctele slabe ale economiei Republicii Moldova, lucruri bine cunoscute şi simţite de cetăţeni.   

Obiectivele asumate de către PLDM 

1. Creşterea competitivităţii la nivel global a firmelor nou înfiinţate, I.M.M.-uri sau corporaţii multinaţionale, capabile de a crea un mediu economic dinamic, în care toţi cetăţenii să îşi afle raţiunea economică de existenţă, fără a mai fi nevoiţi să emigreze.

2. Încurajarea cetăţenilor Republicii Moldova să se implice în crearea de bunuri şi servicii, inclusiv pentru export. Economica de consum va deveni în anul 2013 una viabilă, în care producţia autohtonă în structura PIB este în creştere, în detrimentul consumului final. 

3. Absorbţia unei părţi majore din transferurile de peste hotare prin direcţionarea acestora spre noi afaceri şi proiecte investiţionale

Direcţiile de acţiune pentru dezvoltarea atreprenoriatului

Susţinearea ÎMM-urilor va fi realizată printr-un complex de acţiuni, inclusiv prin:

· crearea Ministerului Întreprinderilor Mici şi Mijlocii pentru promovarea unor poltici publice ferme de dezvoltare a acestui sector; 

· reorganizarea Agenţiei Naţionale pentru Protecţia Concurenţei (ANPC) prin atribuirea de noi funcţii privind protecţia consumatorilor. Astfel, PLDM consideră necesară existenţa unei structuri de stat în domeniul protecţiei drepturilor consumatorilor – Agenţia  Naţională pentru Protecţia Concurenţei şi a Consumatorilor (ANPCC);

· reducerea volumului de reglementări a activităţilor economice care se conţin atît în legi cît şi în actele normative emise de guvernele precedente;

· optimizarea sistemului de inspecţii şi control, limitarea gradului şi modalităţilor de intervenţie abuzivă şi nefondată a statului în activitatea întreprinderilor private;

· implementarea principiului „ghişeu unic” la nivel de raportare statistică şi financiară, administraţie publică locală şi centrală, precum şi proceduri vamale;

· încurajarea cetăţenilor să investească banii primiţi de la rudele care muncesc peste hotare în mici afaceri care să genereze venituri noi; 

· eliminarea elementelor birocratice inutile în deschiderea şi dezvoltarea afecerii, 

· elaborarea şi implementarea programului naţional de susţinere a tinerilor întreprinzători în lansarea şi dezvoltarea propriilor afaceri, scutirea acestora de la plata impozitelor în primii 3 ani de activitate;

· elaborarea şi implementarea programului naţional de susţinere a cetăţenilor reveniţi acasă pentru iniţierea unor afaceri;

· alocarea unui buget divizat pe programe de susţinere a întreprinzătorilor începători (training, consultaţii logistice, subvenţionarea dobînzilor la creditele bancare);

· atragerea şi direcţionarea liniilor de credit de la instituţiile financiare externe şi internaţioanle spre întreprinderile mici şi mijlocii;

· acordarea vacanţelor fiscale de 1-3 ani în cazul înfiinţării de întreprinderi mici şi mijlocii;

· eliminarea modificărilor la Legea cu privire la patentă operate în anul 2007;

· eliminarea componentei fiscale impuse de procedura de licenţiere a unor genuri de acitivitate;
· facilitarea accesului ÎMM-urilor la serviciile publice realizate în prezent de  administraţia publică locală (de exemplu salubrizarea teritoriului, întreţinerea fondului locativ, iluminat public etc.);
· acordarea stimulentelor şi facilităţilor fiscale pe o perioadă de 1-3 ani pentru ÎMM-urile care activează în spaţiul rural şi zone economic defavorizate;

· acordarea sprijinului financiar preferenţial prin fondurile de garantare pentru ÎMM-uri 

· elaborarea şi realizarea programe ce acordă asistenţă ÎMM-urilor pentru încurajarea  orientării pro-export, pentru creşterea schimburilor comerciale;

· susţinerea creării reţelei naţionale de incubatoare de afaceri, inclusiv în cadrul universităţilor, colegiilor şi şcolilor polivalente.

Rezultatele aşteptate

1. Recunoaşterea business-ului în calitate de aliat şi partener în procesul de modernizare şi dezvoltare a Republicii Moldova, credibilitate sporită între sectorul public şi cel privat.

2. Creşterea numărului de întreprinderi mici şi mijlocii de 2 ori.

3. Revenirea de peste hotare a cel puţin 100 mii de cetăţeni şi „convertirea” acestora în întreprinzători acasă.

4. Substituirea parţială a importului de bunuri şi servicii cu produse „fabricat în Moldova”, astfel încît gradul de acoperire a importurilor de către exporturi să fie în permanentă creştere (cel puţin de 50%), adică să fie inversată tendinţa ultimilor 15 ani.

2.3. Pachet anticriză – măsuri necesare pentru etapa iniţială de realizare a Programului de guvernare

Descrierea situaţiei actuale 

Recesiunea economică mondială de durată (deja a depaşit 14 luni de zile) definită printr- o crestere economică mai mică de 3 la sută (actualmente prognozele sunt şi mai sumbre – mai puţin de 0,5 la sută) are la baze trei cauze:

1. Criza consumului caracterizată prin diminuarea dramatică a consumului bunurilor durabile şi de capital – automobile, mobilă, electrocasnice, echipamente – cu cerere elastică în ţările dezvoltate (SUA, UE, Japonia, alte) conducând şi la o cadere şi mai drastică a preţurilor şi tarifelor la materii prime şi combustibili afectând ţările furnizoare de resurse enegetice (Rusia, Brazilia, ţările arabe)  creând cercul vicios recesionar;

2. Criza comercială globală caracterizată prin caderea masivă a exporturilor şi importurilor de bunuri şi servicii deteriorând în consecinţă balanţa comercială şi care impune ţările şi guvernele să se împrumute de la structurile internaţionale;

3. Criza investiţională a sectorului privat datorată crizei ipotecare din SUA, soldată cu criza financiar-bancară la nivel global necesitând intervenţii guvernamentale de proporţii.

Aceste crize se vor solda şi cu o creştere de proporţii a şomajului – de peste 50 mln. de persoane apte de muncă – precum şi de fenomene de stagflaţie (combinare de stagnare a creşterii economice şi deflaţie).

Situaţia economico-socială creată la această etapă în Republica Moldova este una de criză. Este şi rezultatul unei guvernări falimentare pe parcursul ultimilor 8 ani. Rezultatele acestei crize sunt tot mai evidente în contextul crizei financiare globale, care deja s-a transformat în una economică de proporţii. 

O parte din populaţie a plecat peste hotare în căutare de mai multă securitate, protecţie personală şi membrilor familiilor lor, dar şi în căutare de locuri de muncă mai sigure şi cu mult mai bine plătite decât acasă. Criza economică globală poate să-i lase fără muncă peste hotare sau să le reducă din veniturile salariale. În aceste condiţii persistă probabilitatea că o bună parte din concetăţeni vor trimite mai puţini bani rudelor în Moldova, sau vor fi nevoiţi să revină acasă. Întreg sistemul economic, dar în special bugetul Republicii Moldova, este dependent de aceste transferuri de peste hotare. Creşterea economică raportată de statistica guvernamentală în cea mai mare parte se datorează consumului generat de remitenţe, care ulterior prin TVA şi accize au completat bugetul statului. Mai multe sectoare ale economiei naţionale deja sunt afectate puternic de criză: industria de construcţii şi lucrări de montaj, industria materialelor de construcţie, piaţa imobiliară, industria uşoară, transportul de pasageri şi de încărcături atât intern cât şi extern, atât terestru cât şi pe calea ferată. Comerţul cu amănuntul şi comerţul en-gros simt reduceri considerabile de cerere şi respectiv volumul comerţului este în descreştere.

Consecinţele pentru R. Moldova pot fi următoarele:

· creşterea bruscă a deficitului contului curent datorată diminuării semnificative a banilor trimişi de concetăţeni de peste hotare, reducând concomitent consumul dar şi impozitele şi taxele indirecte, urmate de descreşterea economică;

· reducerea exporturilor bunurilor cu cerere elastică cum ar fi băuturile alcooloce, prodursele industriale mărind decalajul export-import. Până la moment Republica Moldova nu beneficiază de reducerile considerabile a preţurilor la prodursele petroliere, gaze şi energie electrică – aceste resurse având o pondere esenţială în structura importurilor;

· diminuarea or stoparea investiţiilor străine directe, cel puţin pe o perioadă semnificativă de timp;

· creşterea masivă a şomajului datorată decelerarii industriilor, dar şi reântoarcerii a unei parţi substanţiale a populaţiei angajate peste hotare;

· reducerea drastică a volumului remitenţelor; 

· creşterea deficitului bugetar ca urmare a restrângerii activităţilor economice, dar şi a diminuării colectării impozitelor şi taxelor.

Obiectivele asumate de către PLDM 

Obiectivul principal este depăşirea situaţiei de criză economică, totodată reformând sistemul economic, astfel încât economia naţională după criză să devină una funcţională cu perspective de creştere sustenabilă.

Direcţiile de acţiune anticriză

1. Crearea unui grup coordonator anticriză, care în baza evaluării detaliate a situaţiei va propune operativ măsurile şi acţiunile necesare spre adoptarea Parlamentului şi Guvernului;

2. Iniţierea unui program de lucrări publice de amploare în domeniile de infrastructură, conservarea energiei, reparaţii de şcoli, gradiniţe, spitale pentru absorbţia şi încadrarea şomerilor atât din interior cât si cei reântorşi de peste hotare. 

3. Asigurarea finanţării lucrărilor publice prin împrumuturi interne de către Guvern, dar şi atragerea resursleor de la organismele internationale – dat fiind faptul că Republica Moldova are un grad redus de îndatorare;

4. Renegocierea preţurilor (în scadere) la resursele energetice importate în conformitate cu tendinţele generale de pe piaţa internaţională;

5. Aplicarea achiziţiilor publice prin licitaţii a surplusurilor de produse şi servicii pentru uz intern (în mod deosebit din sectoarele cele mai grav afectate);

6. Implicarea masivă a antreprenorilor prin eliberarea de vize multiple (avantaj incontestabil a managerilor din UE, SUA) ce va accelera exporturile, parteneri noi de afaceri, materii prime şi componente  mai ieftine;

7. Inversarea procedurilor actuale de eliberare a documentaţiei la export-import prin oferirea acestor servicii de către funcţionarii de stat or aplicarea procedurii Acordului tăcit;

8. Accelerarea privatizării/transmiterii activelor neutilizate o perioadă îndelungată – de peste 15 ani – către IMM;

9. Liberalizarea creditării în valută ca măsură de diminuare a riscurilor de pierderi valutare.

PLDM consideră necesară implementarea şi altor măsuri care ar diminua efectele crizei, cum ar fi :

· Modificarea Legii bugetului 2009 – excluderea majorărilor de cheltuieli cu destinaţie generală (Preşedenţie, Guvern, Parlament, organele de menţinere a ordinei publice), precum şi îngheţarea cheltuielilor bugetare în proporţie de 15 la sută destinate cheltuielilor curente de întreţinere a instituţiilor administraţiei centrale. 

· Revizuirea prognozelor macroeconomice penru anul 2009 în contextul crizei economice mondiale şi a realităţilor din economia naţională. 

· Eliminarea barierelor tehnice şi administrative la export.

· Reducerea taxei pe valoarea adăugată pentru o perioadă de cel mult 2 ani de la 20% la 18% – menţinerea de la prăbuşire a consumului, factor important al funcţionării sistemului economic.

· Reducerea normei rezervelor obligatorii pentru băncile comerciale la nivelul de până la 8% – ar permite punerea de noi disponibilităţi de lichidităţi în circuitul creditar. Sporirea volumului de credite în economie este un obiectiv major pentru depăşirea provocărilor economice în contextul crizei economice. 

· Majorarea sumei minime garantate a depozitelor cetăţenilor în băncile comerciale de la 4500 lei la 5000 euro – factor important în redarea credibilităţii activităţii băncilor comerciale, dar şi mai multă siguranţă cetăţenilor precum că banii lor plasaţi în băncile comerciale sunt protejaţi prin lege.

· Cotarea directă a monedei Euro, în paralel cu dolarul SUA, – pentru a reduce distorsiunile impuse de cross-cotare şi pierderile suportate în special de către exportatori.

Rezultatele aşteptate

1. Evitarea recesiunii, precum şi a atingerii unei creşteri economice moderate în anul 2009 şi crearea condiţiilor pentru o creştere economică susţinută şi durabilă.

2. Menţinerea inflaţiei şi a deficitului bugetar în limite rezonabile şi comparabile cu alte ţări.

3. Crearea unui număr important de locuri de muncă pentru evitarea tensiunilor sociale prin proiecte de infrastructură.

4. Pregătirea economiei pentru perioada post criză şi relansare de dezvoltare sustenabilă şi durabilă.

5. Stimularea exporturilor susţinută de o politică fiscală, monetar-creditară şi regulatorie adecvate. 

2.4. Infrastructură modernă – facilitarea drumului spre Europa  

1. Transport competitiv şi modern

Descrierea situaţiei actuale 

În Republica Moldova, din cauza calităţii proaste a drumurilor rutiere (80% din drumuri naţionale şi 90% din cele locale au termenul depăşit de utilizare) sînt unele dintre cele mai înalte costuri relative de operare a vehiculelor de transport în toată Europa. 

Necesitatea îmbunătăţirii stării infrastructurii au fost menţionate în documentele de dezvoltare a ţării - SCERS şi PN „Satul Moldovenesc”, însă cca. 85% din costurile necesare nu aveau surse de acoperire financiară. Politicile guvernării au fost orientate pentru finanţarea infrastructurii rutiere (de zeci de milioane de lei) fără de a dispune de o argumentare tehnico-economică suficientă. 

În domeniul transportului feroviar pentru Republica Moldova situaţia este şi mai complicată, deoarece parcul de trenuri şi reţeaua căilor ferate este totalmente uzat moral şi fizic, viteza medie pe calea ferată fiind de numai 35 km/oră, ceea ce este cu mult mai mic în comparaţie cu ţările europene. În plus, în Republica Moldova nu există nici un kilometru de cale ferată electificată. 

Transportul aerian şi cel naval de asemenea este subdezvoltat, oferind perspective minime de integrare a Republicii Moldova la fluxurile internaţionale de mărfuri şi noi tehnologii. 

Din aceste motive, PLDM consideră că abordarea problemelor infrastructurii de transport de către guvernarea comunistă a fost una declaritivă, populistă, diletantă şi iresponsabilă. 

În rezultat nu putem vorbi de competitivitatea firmelor în raport cu alte firme sau de competitivitatea Republicii Moldova în procesul de atragere a investiţiilor, atît timp cît infrastructura de transport este departe de standardele europene. O infrastrctură   dezvoltată de transport este o premisă necesară pentru orientarea investiţiilor private (locale şi străine) către regiuni şi zone defavorizate.

Obiectivele asumate de către PLDM 

1. Gestionarea responsabilă şi eficientă a sistemului de transport pentru dezvoltarea şi modernizarea infrastructurii de transport.

2. Stabilirea condiţiilor sigure şi civilizate în trafic intern şi internaţional, care să asigure legăturile tuturor localităţilor din ţară la reţele de transport.

3. Promovarea afirmării Republici Moldova ca ţară de tranzit şi alinierea transportului autohton  la condiţiile europene de transport.
Direcţiile de acţiune privind dezvoltarea transporturilor

În domeniul dezvoltării şi modernizării transportului auto, PLDM va promova:

· crearea Fondului Naţional de Dezvoltare a infrastructurii de transport din contul taxelor, împrumuturilor şi a granturilor oferite de guvernele statelor străine, donatorilor şi programelor internaţionale. Pentru aceasta, PLDM va intensifica eforturile de negociere cu Uniunea Europeană, Banca Mondială, BERD în vederea obţinerii resurselor financiare necesare. Fondul va oferi resursele conform priorităţilor şi necesităţilor naţionale, argumentărilor tehnico-economice. Alocarea anuală a 500 mln. lei de la bugetul de stat pentru acest Fond;
· asigurarea finanţării prin mecanisme financiare (de exemplu emiterea hîrtiilor de valoare de stat) care să atragă cît mai mult capital privat şi care să contribuie cît mai puţin la deficitul bugetar va constitui o preocupare principală a Guvernului PLDM;
· consolidarea şi valorificarea capacităţilor existente prin reabilitarea infrastructurilor de transport, promovarea competiţiei între tipurile de transport, reorganizarea serviciilor de transport şi îmbunătăţirea calităţii acestora. PLDM va promova iniţierea parteneriatelor publice-private durabile cu furnizori de servicii de transport în vederea descentralizării şi îmbunătăţirii serviciilor de transport. 

· implementarea tehnologiilor moderne de întreţinere şi reparaţie a acestora (utilizarea bitumului modificat, emulsiei bituminoase, lianţilor compuşi, reciclarea îmbrăcămintei rutiere existente) pentru îmbunătăţirea stării drumurilor rutiere.

· stimularea şi direcţionarea investiţiilor în construcţia coridoarelor de transport internaţionale moderne: coridorul IX Pan-European, care leagă Finlanda cu Grecia şi coridorul Budapesta-Odesa. Guvernul PLDM va demara un larg program de construcţie de autostrăzi prin metoda concesiunii, utilizînd metode deja utilizate cu succes în alte  ţări ca Ungaria, Spania, Portugalia. Principalele autostrăzi reparate şi amenajate vor fi: Otaci-Bălţi-Chişinău-Leova-Hînceşti; Chişinău-Ungheni; Chişinău-Căuşeni

· promovarea unei transparenţe înalte pentru piaţa construcţiei infrastructurii de transport. Pentru aceasta va fi publicat integral pe site-ul oficial al ministerului  documentele aferente licitaţiilor privind drumurile auto şi feroviare, ofertele depuse pentru lucrări, a valorilor unitare ofertate, precum şi a contractelor care vor fi semnate pentru construcţia de autostrăzi. Transparenţa sprorită, mediatizarea marilor proiecte de infrastructură din Republica Moldova pe pieţele internaţionale vor atrage multe companii interesate în astfel de proiecte, crescînd competiţia şi angajînd scăderea costurilor proiectelor.

În domeniul căilor ferate, PLDM consideră necesară restructurarea Întreprinderii de Stat „Căile Ferate ale Moldovei” în vederea modernizării activităţii acesteia, atragerea investiţiilor în electrificarea, modernizarea şi dezvoltarea reţelei de căi ferate şi a parcului de trenuri. În special, PLDM consideră necesar:

· reabilitarea porţiunii de cale ferată Chişinău-Ungheni, Chişinău-Bălţi-Otaci şi racordarea porţiunii Chişinău-Ungheni la ecartamentul european;
· reparaţia şi reabilitarea unor staţii de cale ferată importante – Ungheni, Călăraşi, Bălţi şi Cahul (inclusiv transformarea unor staţii în centre comerciale);
· realizarea studiilor de fezabilitate în vederea electrificării transportului feroviar;
· examinarea posibilităţii concesionării căilor ferate către sectorul privat;
· achiziţionarea vagoanelor, locomotivelor, cisternelor în leasing de peste hotare, asigurînd modernizarea parcului de trenuri.

PLDM consideră necesară dezvoltarea şi modernizarea transportului aerian. Pentru aceasta:

· aeroportul din Chişinău trebuie să-şi mărească capacitatea de deservire. Chişinăul trebuie să dispună de un aeroport modern, competitiv pe plan regional, capabil să asigure transportul unui număr cît mai mare de călători şi mărfuri; 

· promovarea organizării unui concurs investiţional internaţional privind reconstrucţia şi reamenajarea aeroporturilor din Bălţi şi Cahul; 

· construcţia şi amenajarea aeroportului de la Mărculeşti pentru tranzitarea mărfurilor;
· deetatizarea activităţii agenţiei de stat „Air Moldova” şi crearea unei pieţe libere a serviciilor aeriene. Pe această cale vor fi atrase companii cu low cost (preţ redus la biletele la avi
on) şi  lansarea concomitentă a unor noi rute aeriene.

Pentru dezvoltarea transportului naval PLDM pledează dezvoltarea concurenţei între agenţii economici din domeniu ţi extinderea flotei comerciale a Republicii Moldova. Totodată este necesară dezvoltarea sistemului de porturi (Giurgiuleşti, Ungheni, Rîbniţa şi raionul de mărfuri Varniţa). Suplimentar la aceasta, PLDM va depune eforturi pentru renovarea şi construcţia diferitor instalaţii hidrotehnice, achiziţionate nave şi menţinută adîncimea rîurilor pentru a asigura navigaţia.

Rezultatele aşteptate

1. Formarea unui mecanism financiar stabil şi predictibil pentru întreţinerea şi modernizarea infrastructurii de transport auto prin alocarea anuală a minim 500 mln. lei de la bugetul de stat.

2. Implementarea noilor tehnologii în întreţinerea infrastructurii de transport 

3. Reparaţia şi amenajarea drumurilor auto şi feroviare pentru conexiunea Republicii Moldova la sistemul european de transport

4. Atragerea investitorilor autohtoni şi străini în dezvoltarea infrastructurii şi serviciilor de transport rutier, feroviar, aerian şi naval.

5. Reducerea preţurilor la serviciile de transport

2. Servicii comunale moderne şi acces sporit la locuinţe 

Descrierea situaţiei actuale 

Sectorul serviciilor comunale (apă şi canalizare, aprovizionare cu energie termică, deservirea blocurilor) este într-o criză profundă din cauza tărăgănării implementării de către guvernarea comuniste a unor reforme viabile şi eficiente. Astfel, în mediu pe ţară, doar fiecare a treia casă (apartament) dsipune de acces la apeduct şi sistem de canalizare. 

Această situaţie este datorată ponderii înalte a numărului de apartamente din Chişinău şi Bălţi, care dispun de acces la astfel servicii. În celelalte oraşe, serviciile comunale funcţionează de la caz la caz. În localităţile rurale serviciile de canalizare în genere lipsesc, iar cele de aprovizionare cu apă sînt doar în localităţile care au beneficiat de asistenţă de la donatorii străini prin FISM, USAID, Direcţia Elveţiană şi au alocat co-finanţările respective de la 10 la 20% din costul total. 

Legislaţia privind concensionarea şi privatizarea serviciilor publice de aprovizionare cu apă şi canalizare este una rigidă şi complicată. O altă problemă la fel de importantă - politizarea reglementărilor tarifare, prin acordarea acestui drept autorităţilor locale, care de regulă adoptă decizii populiste şi economic nejustificate. În rezultat, bugetele locale finanţează diferenţa între tariful real şi cel aprobat, iar investiţiile în modernizare-dezvoltare nu se realizează. Din aceste considerente, interesul sectorului privat pentru domeniul dat este unul scăzut, chiar dacă acesta ar putea îmbunătăţi situaţia existentă.

În domeniul locuinţelor problema principală ţine de accesul redus al majorităţii populaţiei  la locuinţă, din cauza costurilor ridicate la acestea şi lipsei unor politici sociale de subvenţionare a costurilor pentru familiile tinere şi a bugetarilor. 

Legea condominiului în fondul locativ defineşte că odată cu înregistrarea asociaţiei de coproprietari a locuinţelor sînt înregistrate separat fiecare locuinţă (încăpere) privatizată împreună cu cota-parte a fiecărui proprietar, care va constitui o parte separată a proprietăţii imobiliare. Conform legii  cadastrului bunurilor imobile, condominiul (complex unic de locuinţe, terenuri, alte obiecte aferente se află în proprietate de stat, municipală sau privată) este supus înregistrării numai după darea obiectului în exploatare. În practică este foarte complicat, la nivelul birourilor cadastrale locale, de a înregistra cota-parte a fiecărui proprietar din proprietatea comună. Aceasta provoacă nemulţumiri din partea locatarilor, care nu sînt de acord cu atribuire a cotei colective în folosinţă privată. De aceea înregistrarea asociaţiilor de coproprietari în condominiu a avut în perioada 2001-2007 o dinamică nesemnificativă (de la 6 în 2001 la 37 în 2007). 

Obiectivele asumate de către PLDM 

1. Perfecţionarea şi îmbunătăţirea cadrului legal din domeniul serviciilor comunale şi spaţiului locativ.

2. Încurajarea şi susţinerea iniţiativei private în întreţinerea şi modernizarea infrastructurii locativ-comunale.

3. Dezvoltarea mecanismelor economice de cooperare a autorităţilor locale cu asociaţiile proprietarilor de locuinţe.

Direcţiile de acţiune în domeniul serviciilor comunale şi întreţinere a fondului locativ

PLDM va orienta eforturile pentru îmbunătăţirea cadrului legal-normativ în domeniul serviciilor publice de aprovizionare cu apă şi canalizare, locuinţe prin:

· extinderea şi simplificarea mecanismului de concesionării infrastructurii apă-canal; 

· eliminarea suprapunerilor de atribuţii ale autorităţii de reglementare cu competenţele autorităţilor administraţiei publice locale;
· simplificarea prevederilor normativ-legale privind atribuirea terenurilor pentru construcţia locuinţelor, proiectarea, coordonarea proiectelor, eliberarea autorizaţiilor de construcţie în vederea optimizării lor, asigurînd transparenţa şi claritatea procedurilor pentru toate tipurile de beneficiari;
· îmbunătăţirea cadrului legal-normativ pentru dezvoltarea pieţei ipotecare;
· modificarea legii privind serviciile comunale, pentru ca funcţia de stabilire a tarifelor la serviciile comunale să fie exercitată de ANRE sau de regulatoare de nivel local, speciliazate în acest domeniu;
· modficarea şi perfecţionarea legii condominiului în fondul locativ modalitatea de atribuire a terenului proprietate colectivă; 

· modificarea legislaţiei fiscale pentru acordea înlesnirilor investitorilor în infrastructura serviciilor de alimentare cu apă şi canalizare, prin eliberarea de la plata T.V.A. pentru echipamentele, utilajele şi lucrările de construcţii realizate în acest domeniu.
Suplimentar la aceasta, PLDM va implementa un şir de alte acţiuni pentru îmbunătăţirea accesului cetăţenilor la infrastructura de utişităţi publice prin:

· promovarea principiilor economiei de piaţă prin punerea în competiţie a operatorilor de servicii, a capitalurilor de finanţare şi a managementului. Pe această cale, PLDM va liberaliza şi va facilita accesul sectorului de afaceri în sfera deservirii locativ-comunale;
· facilitarea creşterii gradului de acces al populaţiei la serviciile apă-canal şi extinderea sistemelor centralizate prin promovarea de noi proiecte atractive, programe naţionale şi strategii de investiţii cu finanţare internaţională;
· asigurarea furnizării apei potabile în cantităţile necesare, conform cerinţelor, prin diferite modalităţi, în funcţie de starea actuală a sistemului existent de alimentare cu apă, inclusiv prin sporirea randamentului apeductelor naţionale existente şi extinderea zonei de deservire a acestora; finalizarea lucrărilor de construcţie a apeductelor grupate; 

· susţinerea financiară a tineretului angajat în instituţiile din sfera bugetară, contribuind la reducerea cheltuielilor suportate de aceşti tineri prin acoperirea ratei dobînzii bancare şi a unei părţi din creditele acordate tinerelor familii în scopul achiziţionării spaţiului locativ; 

· perfecţionarea reglementărilor tehnice de proiectare, execuţie şi utilizare în construcţii, în vederea creşterii siguranţei şi confortului cetăţeanului; O atenţie specială se va acorda revizuirii criteriilor de performanţă a cerinţelor de calitate şi reglementărilor tehnice de proiectare, de execuţie pentru reabilitarea termică a construcţiilor existente. În acelaşi timp, toate reglementările tehnice vor fi armonizate cu legislaţia europeană în domeniul construcţiilor. 

PLDM va susţine reabilitarea fondului de locuinţe existent printr-un un program de măsuri administrative şi fiscale pentru stimularea renovărilor şi modernizărilor, menite să pună în siguranţă exploatarea fondului locativ construit, să crească confortul celui existent. Aceasta va fi realizat prin proiecte concrete, susţinute direct sau indirect de către autorităţile publice şi sectorul de afaceri, inclusiv prin parteneriat public-privat. 

Încurajarea formării asociaţiilor proprietarilor de locuinţe privatizate şi a asociaţiilor coproprietarilor în condominiu prin abilitarea autorităilor publice centrale de ramură în realizarea unei ample campanii de informare, instruire şi sensibilizare a locatarilor. Promovarea stabilirii parteneriatelor dintre autorităţile publice locale şi asociaţiile proprietarilor de locuinţe pentru întreţinerea adecvată şi modernizarea fondului locativ.

Rezultatele aşteptate

1. Formarea unui cadru normativ-legal funcţional în domeniul serviciilor comunal-locative pentru liberalizarea serviciilor respective.

2. Implementarea proiectelor naţionale pentru susţinerea şi dezvoltarea reţelei de apeduct şi canalizare.

3. Susţinerea tinerilor şi a bugetarilor la achiziţionarea spaţiilui locativ prin achitarea dobînzii şi pînă la  20% din mărimea creditului.

4. Modernizarea şi extinderea fondului locativ.

5. Stabilirea tarifelor la serviciile locativ-comunale de organe specializate şi reducerea poverii bugetelor locale la finanţarea acestui domeniu.

2.5. Industrie modernă şi competitivă 

Descrierea situaţiei actuale 

Politicile publice promovate de guvernarea comunistă din ultimii 8 ani a evidenţiat lipsa unei viziuni strategice de privatizare şi dezvoltare a sectroului industrial din Republica Moldova. Analiza structurii industriei a demonstrat că întreprinderile industriale sînt amplasate neuniform, circa 80 % din volumul total de producţie  pe ţară este asigurat de către întreprinderile industriale amplasate în mun.Chişinău şi Bălţi.

Din aceste considetente, este nevoie de o nouă abordara  a acestei probleme. De aceea, PLDM va nominaliza la conducerea sectorului industrial o echipă competentă cu pregătire în domeniul managementului industrial, care va efectua un diagnostic amplu în fiecare subsector al industriilor existente la etapa actuală.

În baza acestor studii sectoriale se vor elabora strategiile de dezvoltare, planurile de acţiuni pe termen scurt, mediu şi de perspectivă, precum şi volumul de finanţare necesar.

Conform Raportului Cost of Doing Business 75% din timpul pierdut pentru diverse coordonări ţine de obţinerea diferitor permise, certificate, autorizaţii, licenţe şi alte acte de la diferite instituţii publice centrale şi locale. Din aceste considerente PLDM va pleda pentru simplificarea procedurilor, eliminarea barierelor birocratice şi pentru crearea şi activitatea “ghişeilor unice”.

Obiectivele asumate de către PLDM 

1. Creşterea competitivităţii, productivităţii şi a calităţii produselor/serviciilor industriale bazate pe consumuri reduse de materii prime (preponderent locale) şi resurse energetice cu componentă înaltă de valoare adaugata.

2. Îmbunătăţirea continuă cu aplicarea inovaţiilor a performanţei energetice şi ecologice a produselor.

3. Dezvoltarea sectorială şi teritorială prin crearea clasterelor locale, regionale şi la nivel naţional, precum şi a parcurilor industriale şi agro-industriale, parcurilor tehnologice şi a incubatoarelor în domeniul iniţierii afacerilor.

4. Consolidarea creşterii economice echilibrate şi durabile în baza lanţurilor de furnizare şi valorice.

Direcţiile de acţiune privind dezvoltarea industriei 

PLDM va promova următoarele acţiuni de modrenizare şi dezvoltare a industriei:
· reorganizarea/restructurarea înterprinderilor mari – mai corect, a platformelor industriale în noi forme de organizare precum clustere, parcuri industriale şi incubatoare. În ultimii 15 ani gradul de utilizare a milioane de metri pătraţi de suprafeţe industriale, inclusiv şi clădiri (asigurate şi dotate cu acces la energie electrică, apă, telecomunicaţii, canalizare) a fost sub 5 la sută. Prin urmare, acest potenţial poate fi refăcut/renovat cu ajutorul statului şi oferit sectorului privat. Avantajele clasterelor şi parcurilor industriale ţin de posibilităţile de cooperare prin ampalsarea pe aceiaşi platformă a funcţiunilor auxiliare precum aprovizionare, transport, depozitare, cercetare-dezvoltare, instruire, contabilitate, secretariat, pază, activităţi ce ţin de import şi export etc., soldîndu-se cu reduceri dramatice a costurilor respective. Concentrarea IMM-urilor asupra activitaţilor de bază menţine competiţia acestor întreprinderi contribuind la creşterea eficienţei;
· realizarea mecanismului parteneriatului public-privat prin contribuţia a circa 20% din finanţări din contul statului, preponderent la reabilitarea infrastructurilor interne şi 80% a sectorului privat,  oferind facilităţi IMM-urilor la închirierea/rascumpărarea spaţiilor, precum şi asistenţa tehnică şi financiară în bază de proiecte;
· crearea şi desfăsurarea unei reţele de centre specializate în domeniile competitivităţii, productivităţii şi calităţii, care vor oferi asistenţa tehnică şi instruirea continuă a IMM-urilor la implementarea noilor sisteme de calitate, organizarea eficientă a proceselor de producţie şi servicii;

· încurajarea şi sprijinul creşterii exporturilor, inclusiv, şi prin acordarea de vize multiple pe perioade 3-5 ani managerilor, înterpriderile cărora  exportă/importă un volum mai mare de 25 mii euro;
· cofinanţarea din partea statului a unor echipamente şi tehnologii costisitoare precum cele de laborator şi metrologie, utilizate de către majoritatea IMM-urilor reducînd dramatic costurile precum şi mărind esenţial oportunităţile de export;
· organizarea şi dotarea unor ateliere de instruire în cadrul marilor intreprinderi cheie sectoriale pentru studenţii şi elevilor din cadrul instituţiilor de învătămînt superior precum şi/în a colegiilor profesionale;
· încurajarea şi sprijinul financiar a IMM-urilor specializate în industria producerii pieselor de schimb şi acordarea serviciilor de reparaţii a utilajului şi echipamentelor sofisticate importat în baza conceptului TPM – întreţinerea totală productivă. Studiile efectuate în acest domeniu arată că e posibil de economist cîteva sute de milioane lei care pot fi utilizaţi în retehnologizarea/dotarea cu echipament şi unelte moderne a IMM-urilor implicate în acest domeniu;
· acordarea sprijinului tehnic şi financiar IMM-urilor în domeniul organizării şi participării la expoziţii şi activităţi de promovare a produselor cu valoare adăugată înaltă orientate spre export;
· organizarea şi menţinerea bazelor de date a celor mai bune practici şi diseminarea acestor cunoştinţe către întreprinzători şi manageri în baza conceptului “economie bazată pe cunoaştere”.

Rezultate asteptate

1. Creşterea substantială a numărului de noi înterprinderi mici şi mijlocii viabile, 

2. Creşterea numărului de locuri de muncă în industrie cu minim 100 mii angajaţi.

3. Creşterea dinamică a exporturilor, precum şi reducerea importurilor a produselor şi serviciilor care pot şi vor fi substituite de către producătorii locali.

4. Creşterea continuă a ponderii produselor cu valoare adaugată înaltă în totalul producţiei industriale.

2.6. Dezvoltarea turismului

Descrierea situaţiei actuale 


Programul naţional de dezvoltare a turismului, în viziunea Partidului Liberal Democrat din Moldova, are ca scop poziţionarea turismului ca sector prioritar al economiei naţionale prin crearea infrastructurii turistice necesare în vederea utilizării raţionale a patrimoniului turistic şi antropic pentru atragerea turiştilor autohtoni şi străini.

Atenţia acordată turismului de către PLDM se justifică, prin faptul că, pe plan economic, acest domeniu are în prezent o pondere redusă în PIB, participă la echilibrarea balanţei de plăţi externe, iar pe plan social creează noi locuri de muncă, contribuie la diminuarea şomajului.

Concentrarea ne profesionistă a funcţiilor în domeniul turismului în cadrul Ministerului Culturii şi Turismului (MCT) avut ca efect:

· Neacoperirea atribuţiilor MCT cu capacităţi umane, profesionale în domeniul turistic

· Limitarea capacităţilor de elaborarea a documentelor de politici din cauza reducerii nejustificate a corpului de funcţionari.

Din cauza lipsei de capacităţi umane a MCT, Strategia naţională de dezvoltare a turismului nu a fost actualizată de 5 ani de zile. Astfel, multe din prevederile şi acţiunile principale, cuprinse în Strategie trebuie revăzute, înlocuite şi modificate pentru atragerea unui cît mai mare de turişti, extinderea numărului de unităţi de cazare şi modernizarea infrastructurii turistice. 

Programul de dezvoltare a turismului, propus de PLDM presupune valorificarea, în totalitate, a resurselor turistice naturale şi antropice. Concomitent cu aceasta, activitatea de turism va fi orientată spre satisfacerea cerinţelor şi preferinţelor turiştilor interni şi străini.

Politica de dezvoltare durabilă a turismului va fi concepută prin diversificarea formelor de turism şi adaptarea ofertei la cerinţele cererii interne şi internaţionale, transformarea turismului  într-o activitate complexă, economică şi socială, într-un turism civilizat, competitiv.

În baza unor analize detaliate pe teritoriul republicii a resurselor turistice şi a unor ample documentări, este necesar de evidenţiat posibilităţile concrete de dezvoltare a turismului, în concordanţă cu valoarea şi structura potenţialului turistic, cererii şi ofertei turistice.

Avîndu-se în vedere valorificarea unitară şi optimă a resurselor turistice în profil teritorial, este necesar de stabilit strategia de dezvoltare şi diversificare a formelor de turism, de promovare a acestora pe piaţa turistică internă şi externă, de amenajare, competitive pentru un turism modern.

Obiective asumate de PLDM

1. Îmbunătăţirea politicilor publice în domeniul turismului.

2. Restructurarea şi dezvoltarea infrastructurii de deservire a turiştilor.

3. Perfecţionarea cadrului organizatoric necesar creşterii competitivităţii turismului.

4. Dezvoltarea relaţiilor internaţionale şi promovarea imaginii Republicii Moldova în exterior.

5. Îmbunătăţirea calităţii resurselor umane antrenate în sfera turismului.

Direcţiile de acţiune în sfera dezvoltării turismului

Elementul cel mai important în plan decizional în viziunea PLDM, îl constituie definirea unei concepţii ferme, realiste privind valorificarea potenţialului turistic în republică, stabilirea obiectivelor dezvoltării durabile a turismului pe termen scurt, mediu şi de durată. 

În scopul susţinerii ramurii turistice PLDM pledează pentru implementarea unor acţiuni, capabile să poziţioneze turismul ca sector prioritar al economiei naţionale şi anume:

1. Îmbunătăţirea politicilor publice în domeniul turismului

· armonizarea legislaţiei turistice a Republicii Moldova la standardele impuse de Uniunea Europeană şi crearea bazei normative de drept de dezvoltare a turismului, ce corespunde practicii de drept internaţional;

· reactualizarea Strategiei naţională de dezvoltare a turismului, reformularea obiectivelor şi acţiunilor principale; 

· îmbunătăţirea legislaţiei turistice la capitolul dezvoltării turismului intern şi receptor;

· elaborarea şi implementarea normelor de standardizarea şi certificare a serviciilor turistice;

· modificarea legislaţiei turistice la compartimentul clasificarea structurilor de primire turistică cu funcţiuni de cazare şi alimentaţie a turiştilor;

· crearea condiţiilor de funcţionare a zonelor turistice naţionale în temeiul legislaţiei turistice, în vederea atragerii potenţialilor investitori;

· elaborarea concepţiei privind amplasarea în perspectivă a obiectivelor turistice, precum şi dezvoltarea infrastructurii turistice în teritoriu;

· completarea legislaţiei turistice la capitolul dezvoltarea turismului rural; 

· modificarea regulamentului de intrare-ieşire şi aflarea turiştilor pe teritoriul Republicii Moldova, luînd în consideraţie interesele dezvoltării turismului;

· aplicarea legislaţiei privind facilitarea accesului turiştilor străini în Republica Moldova prin intermediul coridorului verde.

2. Restructurarea infrastructurii turistice prin:

· reconstrucţia şi regenerarea bazei tehnico – materiale a turismului prin crearea condiţiilor optime de atragere a investiţiilor locale şi străine;

· acordarea priorităţilor investiţionale prin facilitarea regimului fiscal, investitorilor care vor construi hotele şi moteluri turistice de categoria 1-3 stele pentru dezvoltarea turismului de masă;

· construcţia „DISNEYLAND” – lui ca obiectiv turistic capabil să motiveze turiştii străini să-şi petreacă vacanţa în Republica Moldova; 

· includerea în circuitul turistic naţional şi internaţional a localităţilor urbane şi rurale, care dispun de obiective turistice de interes naţional şi internaţional şi care vor asigura condiţii optime de cazare şi alimentaţie a turiştilor. Statul îşi va asuma responsabilitatea privind reconstrucţia şi modernizarea infrastructurii drumurilor privind accesul în aceste localităţi (vezi capitolul precedent, subcapitolul Infrastructură);

· modernizarea infrastructurii turistice privind accesul rutier la obiectivele turistice.

· dezvoltarea infrastructurii turistice în perimetrul traseelor turistice naţionale şi internaţionale, asigurînd prestarea serviciilor de: cazare, alimentaţie rapidă, comercializare a suvenirelor;

· amenajarea popasurilor turistice înzestrate cu grupuri sanitare pe traseele turistice naţionale.

3. Perfecţionarea cadrului organizatoric necesar dezvoltării competitivităţii turismului:

· elaborarea brandului „Republica Moldova - destinaţie turistică” şi promovarea lui pe pieţe străine;

· facilitarea obţinerii vizelor de intrare pentru Republica Moldova, a grupurilor de ţări  străine, care au regim de viză pentru ţara noastră, fără afectarea intereselor de securitate a ţării;

· deschiderea secţiilor consulare la aeroport şi la punctele internaţionale de trecere a frontierei, pentru a facilita accesul turiştilor străini;

· monitorizarea mecanismului de formare a preţurilor la obiectivele turistice viti-vinicole proprietate publică;

· elaborarea unor studii de fezabilitate în vederea realizării de noi unităţi de cazare, alimentaţie publică, agrement în principalele zone turistice ale Moldovei;

· crearea unei pieţe turistice moderne în republică pe baza dezvoltării concurenţei, cît şi cooperării organismelor publice abilitate în turism cu agenţii pieţei turistice;

· folosirea largă a sistemului de licitaţii cu participare internaţională şi internă în modernizarea şi dezvoltarea bazei tehnico-materiale a turismului;

· revizuirea, atestarea şi monitorizarea obiectivelor turistice care fac parte din patrimoniul cultural-naţional al ţării pentru a fi inclus în circuitul turistic internaţional; 

· elaborarea unui catalog publicitar privind promovarea obiectivelor turistice de interes naţional pentru expoziţiile internaţionale de turism;

· exploatarea echilibrată şi raţională a resurselor turistice naturale şi culturale pentru a asigura protecţia şi conservarea lor în scopul creşterii duratei de valorificare; 

· organizarea în apropierea obiectivelor turistice a magazinelor pentru comercializarea suvenirelor cu specific naţional;

· stimularea dezvoltării formelor alternative de turism, care păstrează originalitatea poporului moldovenesc şi care propun produsele turistice şi obiective diferite  (ţesutul manual al covoarelor, olăritul, împletirea din lozie, prelucrarea pieii, recoltarea strugurilor, pescuit, vînătoare, etc.);

· deschiderea centrelor regionale de informare şi promovare turistică în fiecare centru raional.

4. Dezvoltarea relaţiilor internaţionale şi promovarea imaginii Republicii Moldova în exterior:

· integrarea internaţională la nivelul organismelor centrale, prin afilierea la diverse asociaţii şi organisme de profil din străinătate capabile să poziţioneze Moldova ca destinaţiei turistică de interes sporit;

· încheierea acordurilor bilaterale în domeniul turismului cu ţările cu care Republica Moldova este cointeresată în schimbul de turişti;

· implicarea Ministerului Afacerilor Externe şi Integrării Europene în chestiunile ce ţin de facilitarea obţinerii vizelor pentru cetăţenii Republicii Moldova în spaţiul Schenghen prin intermediul firmelor turistice care vor fi propuse pentru acreditare;

· deschiderea birourilor de informare turistică a Republicii Moldova în ţările din care sosesc cel mai mare număr de turişti;

· finanţarea din bugetul de stat a participării Republicii Moldova la expoziţiile internaţionale de turism în vederea popularizării imagini ţării;

· scrierea solicitărilor de finanţare către Uniunea Europeană şi alţi donatori străini pentru implementarea proiectelor naţionale de susţinere a turismului.

5. Îmbunătăţirea calităţii resurselor umane antrenate în turism:

· estimarea necesităţilor de personal pentru acele sectoare de care duce lipsă industria turistică a ţării prin finanţarea studiilor din buget;

· modernizarea procesului de instruire a cadrelor din industria turismului;

· organizarea centrelor regionale privind instruirea persoanelor, care doresc să activeze în domeniul prestării serviciilor turistice în mediul rural;

· includerea obligatorie în statele de personal din cadrul administraţiei publice locale a funcţiei de specialist în turism.

Rezultatele aşteptate

1. Crearea condiţiilor necesare ca ramura turismului să deţină către 2013 o pondere de 3 ori mai mare în PIB decît în prezent.

2. Dublarea numărului de unităţi de cazare şi deservire a turiştilor în perioada 2009-2013.

3. Creşterea numărului turiştilor străini în fiecare an cu minim 50%.

4. Îmbunătăţirea imaginii Republicii Moldova în exteriorul ţării.

5. Simplificarea procedurilor de obţinere a vizielor pentru turiştii din Republica Moldova care pleacă peste hotare.

6. Formarea unei infrastructuri dezvoltate de susţinere a turimsului şi de deservire a turiştilor.

7. Perfecţionarea şi îmbunătăţirea calităţii resurselor umane în turism.

Capitolul 3. Administraţie responsabilă şi eficientă

3.1. Reforma administraţiei publice centrale 

Descrierea situaţiei actuale

În Republica Moldova, în condiţiile actuale, reevaluarea rolului administraţiei publice centrale (în continuare APC) în raport cu societatea şi reforma administraţiei reprezintă una din provocările-cheie ce ţine de democratizarea ţării şi confirmarea aspiraţiilor de integrare europeană. 

Reforma administraţiei publice centrale care ar finaliza cu redifinirea rolului acesteia, reprezintă una din provocările-cheie în procesul democratizării ţării. 
Intervenţiile autoritare a lui V. Voronin în activitatea Guvernului, concedierile şi remanierile surprinzătoare din cadrul ministerelor, deciziile elaborate de către Preşedinţie pentru Guvern „spre executare obligatorie”, sînt dovezi clare că în Republica Moldova s-a instaurat un regim dictatorial. 

Reforma Guvernului demarată încă din 2006 nu este finalizată, Guvernul fiind totalmente dependent de deciziile preşedintelui şi consilierilor săi, executînd orbeşte indicaţiile acestuia, fără nici o responsabilitate faţă de necesitatea şi efectul politicilor implementate. 

În perioada 2001-2009, atribuirea unor funcţii administraţiei publice centrale a avut, într-o anumită măsură, un caracter arbitrar. Iar preocupările APC, în cele mai frecvente cazuri nu sînt axate pe elaborarea politicilor, ci pe executarea activităţilor curente, de rutină. Mai mult ca atît, APC sînt responsabile de elaborarea politicilor în domeniu, cît şi de realizarea acestora, ceea ce, deseori, provoacă conflicte de interese. 

În acelaşi timp, se constată lipsa coordonării activităţilor între serviciile publice desconcentrate din unităţile administrativ-teritoriale. În plus, aceste structuri după alegerile locale din 2007, cînd guvernarea comunistă a pierdut lamentabil în faţa partidelor de orientare democratică, creează probleme şi dificultăţi autorităţilor publice locale de nivelul I şi II în exercitarea mandatului lor legal. 

În acest context, PLDM consideră necesară crearea unui cadru nou de funcţionare a APC, prin realizarea unei reforme complexe şi profunde. Reforma trebuie să asigure modernizarea administraţiei publice centrale în baza reorganizării ministerelor şi altor structuri ale APC, optimizarea procesului decizional, îmbunătăţirea managementului administrativ.

Obiectivele asumate de către PLDM

1. Realizarea unei reforme complexe a administraţiei publice centrale.
2. Îmbunătăţirea managementului administrativ. 

3. Perfecţionarea resurselor umane.

Direcţiile de acţiune în domeniul reformei administraţiei publice 

În viziunea PLDM, reorganizarea administraţiei publice centrale va conduce la redefinirea funcţiilor şi structurii administraţiei publice centrale pe noi criterii, proprii unui sistem democratic. Racordarea structurii actuale a APC va fi realizată în concordanţă cu obiectivele de dezvoltare a ţării şi integrare în spaţiul euro-atlantic. Pentru aceasta, PLDM va promova:

· modificarea Legii cu privire la Guvern avînd drept scop reorganizarea ministerelor şi altor structuri ale administraţiei publice centrale. Numărul AAPC va fi redus de la 29 unităţi (în prezent) la 24.  În acest sens, va creşte rolul blocului economic şi a celui legat de integrarea euro-atlantică; 

· crearea Secretariatului General al Guvernului ca organsim responsabil de coordonarea activităţilor inter-ministeriale şi promovarea reformelor funcţionale ale Guvernului şi instituţiilor subordonate;

· introducerea funcţiei de Secretar de Stat în locul celei de Vice-ministru. Secretarul de stat va fi un profesionist în domeniul respectiv şi se va bucura de stabilitate în funcţie, indiferent de schimbarea componenţei Guvernului;  

· reducerea numărului de funcţionari în APC de la 2,7 mii (în prezent) la 2,2 mii persoane (către începutul anului 2011);

· actualizarea Planurilor de Dezvoltare Instituţională a fiecărui minister şi întreprinderea măsurilor concrete de  implementare a acestora; 

· crearea în fiecare minister a Direcţiilor de analiză, monitorizare şi evaluare. Dezvoltarea capacităţilor de activitate a acestora prin instruri şi vizite de studiu peste hotare, în ţările membre UE. 

Modernizarea structurală şi funcţională a administraţiei publice centrale prin promovarea principiului delegării şi responsabilizării în administraţia centrală, care este încă dominată de centralism şi birocraţie. Pentru aceasta va fi utilizat în mod eficient delegarea, inclusiv la nivelul funcţiilor publice de execuţie pentru creşterea operativităţii şi o utilizare mai eficientă a resurselor umane.

Îmbunătăţirea managementului resurselor umane, va fi promovată de PLDM prin următoarele direcţii de acţiune:

· îmbunătăţirea mecanismelor de selecţie a personalului din administraţia publică prin realizarea concursurilor de angajare transparentă şi deschisă;

· reformarea sistemului de salarizare personalului din administraţia prin adoptarea unei legislaţii unitare în acest domeniu şi creşterea nivelului de salarizare cu 20-30% anual;

· îmbunătăţirea sistemelor de carieră pentru personalul din administraţia publică;

· promovarea principiului mobilităţii în administraţia publică pentru a stimula competiţia şi inovaţia;

· promovarea sistemelor de management al performanţei în domeniul resurselor umane din administraţia publică prin implementarea standardelor ocupaţionale;

· continuarea depolitizării administraţiei publice şi asigurarea stabilităţii corpului de funcţionari publici prin neimplicarea factorului politic;

· elaborarea Registrului unic al serviciilor publice, care va înlătura dublarea atribuţiilor autorităţilor de diferite niveluri;

· instituirea noilor forme de control administrativ, precum şi de control al activităţii administraţiei publice centrale de către societatea civilă.

Rezultatele aşteptate

1. Transformarea administraţiei publice centrale într-un sistem de organe competente ale statului de drept cu delimitarea competenţelor la nivelul statului şi la nivelul colectivităţilor locale.

2. Optimizarea instituţională a administraţiei publice centrale pe calea conformării ei la transformările structurale şi funcţionale ale sistemului social (reducerea numărului ministere şi a funcţionarilor publici).

3. Crearea unui sistem stimulatoriu de salarizare a funcţionarilor publici. 

4. Redefinirea funcţiilor şi structurii pe noi criterii, proprii unui sistem democratic.

5. Oferirea posibilităţilor egale de dezvoltare a tuturor funcţionarilor publici, stimulînd personalul spre performanţe şi eficienţă.

3.2. Guvernare transparentă şi profesionistă

Descrierea situaţiei existente

Administraţia publică actuală în Republica Moldova dispune de set redus de procedee şi mecanisme de asigurare accesului cetăţeanului la informaţiile cu caracter public. În acest sens, administraţia publică existentă, puţin se deosebeşte de cea din perioada sovietică. 

În anul 2000, Parlamentul a adoptat legea privind accesul la informaţii cu caracter public, iar la sfîrşitul lui 2008, legea privind transparenţa decizională. Însă implementarea acestor legi importante este una formală şi iresponsabilă din partea administraţiei publice de diferit nivel. Astfel, practica de publicare a proiectelor propunerilor de politici sectoriale spre analiza publicului este incipientă
Cooperarea cu societatea civila este efectuata în cadrul formatelor care asigura prezenţa unor experţi din ONG-uri la anumite reuniuni, fără să cunoască o implicare largă şi activă a societăţii civile din partea guvernării. În rezultat dialogul autorităţi publice-societate civilă este unul subdezvoltat şi formal, fără să producă un impact puternic asupra calităţii documentelor (legi, hotărîri de guvern, decizii, dispoziţii etc.) elaborate de autorităţile publice.

În anul 2008, la insistenţa organismelor internaţionale a fost format Consiliul Naţional de Participare, format din reprezentanţii organizaţiilor neguvernamentale. Caracterul formal al şedinţelor realizate comune Guvern-Consiliu, includerea în componenţa Consiliului a mai multor ONG-uri loiale guvernării comuniste, refuzul Guvernului de a admite ONG-uri care nu promovează ideile „constructive” ale autorităţilor centrale, denotă faptul că guvernarea tratează problema dată în mod superficial şi iresponsabil. 

La nivel central şi local se resimte insuficienţa personalului calificat în domeniul analizelor, politicilor, planificării strategice, pregătirii propunerilor pentru a fi înaintate autorităţilor publice spre examinare. În acelaşi timp executorii acordă o atenţie mai mare respectării termenelor - limită decît calităţii, analizei şi scopului final al documentului elaborat. 

Obiectivele asumate de către PLDM 

1. Optimizarea şi modernizarea procesului decizional în activitatea administraţiei publice pentru îmbunătăţirea calităţii documentelor adoptate de autorităţile publice

2. Consolidarea capacităţii de elaborare a documentelor de politici sectoriale, de analiză şi monitorizare a implementării acestora de autorităţile publice 

3. Introducerea mecanismului de consultanţă a autorităţilor publice cu reprezentanţii societăţii civile. 

Direcţiile de acţiune privind transparenţa activităţii administraţiei publice 

PLDM propune reformarea în continuare a ciclului de politici publice în cadrul administraţiei centrale şi promovarea acestui instrument şi la nivelul administraţiei locale prin implicarea activă a ONG-urilor în formularea, implementarea şi monitorizarea politicilor  publice prin:

· extinderea şi reactualizarea componenţei Consiliului Naţional de Participare;

· realizarea şedinţelor regulate (lunare) ale Guvernului cu reprezentanţii Consiliului Naţional de Participare. La aceste şedinţe vor fi puse în discuţie proiectele de legi, hotărîri de guvern, strategii şi programe, alte subiecte de interes naţional;
· promovarea instituirii unui cadru de consultări permanente şi regulate dintre instituţiile Uniunea Europeană şi societatea civila din Republica Moldova;

· actualizarea şi îmbunătăţirea conţinutului Strategiei de cooperare cu societatea civilă, precum şi crearea condiţiilor necesare de funcţionare a ONG-urilor; 

· instituirea în cadrul fiecărei administraţii publice de orice nivel a departamentelor/direcţiilor/secţiilor sau funcţionarilor responsabili de comunicare cu ONG-urilor;

· cooptarea reprezentanţilor societăţii civile şi a sectorului privat în comisiile interguvernamentale pentru colaborare economica, comerciala, ştiinţifică si tehnică, planificare strategică;

· promovarea unei culturi a evaluării la toate nivelurile administraţiei publice, permiţîndu-se astfel o permanentă îmbunătăţire a serviciilor oferite populaţiei. 

PLDM va promova modificarea legii privind transparenţa decizională prin includerea în conţinutul ei a unui capitol ce se referă la sancţionarea instituţiilor şi funcţionarilor publici care nu respectă prevederile ei. 

De asemenea, PLDM va elabora şi adopta un mecanism transparent şi echitabil de repartizare a ajutoarelor de stat (investiţiilor) de toate tipurile, acordate de autorităţile Guvernului autorităţilor şi instituţiilor publice, comunităţilor locale, după regula: „primul venit, primul servit”.
PLDM pledează pentru asigurarea transparenţei actului decizional, prin crearea centrelor de informare şi documentare. În viitor, se va institui practica publicării în mass media a rapoartelor despre activităţile realizate de către autorităţile publice, iar transmiterea şedinţelor Parlamentului şi Guvernului de posturile radio şi tv va fi reluată. PLDM va susţine dezvoltarea paginilor web şi a portalurilor informaţionale ale autorităţilor publice centrale şi locale. 

De asemenea, PLDM va urmări perfecţionarea managementului administrativ în domeniul optimizării procesului administrativ-decizional prin: 

· Analiza adiţională şi perfecţionarea procesului actual de elaborare, aprobare, monitorizare şi evaluare a actelor de politici.

· Reglementarea prin metode noi a activităţii de secretariat în organele APC. 

· Simplificarea sistemului existent de raportare, inclusiv prin stabilirea unor perioade rezonabile de raportare. 

· Eficientizarea evaluării impactului proiectelor de acte legal-normative şi altor documente pirn introducerea obligatorie a analizei cost-beneficiu. 

· Perfecţionarea procesului de comunicare şi coordonare intra- şi inter- ministerial. 

PLDM optează pentru extinderea procesului de debirocratizare, ce presupune simplificarea şi armonizarea legislaţiei şi a sistemului de reglementări la cerinţele şi normele Uniunii Europene, eliminarea procedurilor şi a activităţilor redundante. 

Rezultatele aşteptate

1. Formarea unui mecanism instituţional stabil de consultare publică a documentelor elaborate de autorităţăţile publice. 

2. Creşterea transparenţei şi deschiderii autorităţilor publice pentru cooperarea cu societatea civilă.

3. Tratarea ONG-urilor ca parteneri egali şi de încredere în procesul de guvernare a ţării

4. Racordarea legislaţiei naţionale la normele Uniunii Europene.

3.3. Societatea informaţională – imperativul dezvoltării

Descrierea situaţiei existente

Republica Moldova are o posibilitate reală de a atinge un grad înalt de dezvoltare economică, comparabil cu ţările avansate din Europa şi lume. Aceasta, în viziunea PLDM poate fi realizat prin elaborarea şi implementarea Strategiei integrale de construire a societăţii informaţionale. O societate de tip principial nou, bazată pe cunoştinţe şi pe folosirea largă a tehnologiilor informaţiei şi a comunicaţiilor (TIC) în domeniul serviciilor publice, ÎMM–urilor, unde cunoştinţele şi inovaţia reprezintă motoarele dezvoltării durabile. 

În Republica Moldova, piaţa comunicaţiilor electronice şi a tehnologiei informaţiei a constituit în ultimii ani circa 10% din PIB, antrenînd circa 40 mii de persoane. Potenţialul acestei pieţe este enorm, avînd în vedere ritmul cu care tehnologiile şi metodele respective se dezvoltă. 

Totuşi, monopolul companiei de stat „Moldtelecom” - proprietar al infrastructurii şi furnizor de servicii, micşorează concurenţa în domeniul comunicaţiilor electronice. Poziţia dominantă a unei companii duce la concurenţă neloială, ritmuri de dezvoltare reduse şi preţuri ridicate. La fel, preţurile mai mari în mediu cu 15% la terminalele GSM comparativ cu cele din regiune reflectă lipsa concurenţei libere pe piaţa respectivă, piaţa mică şi costurile ridicate de reglementare a afacerilor.

În prezent există mai multe bariere în calea dezvoltării TI, printre care:

· lipsa vizibilităţii Republicii Moldova pe piaţa externă a TI;
· creşterea necesităţilor de personal ingineresc, managerial şi de marketing în urma migraţiei masive peste hotare şi a problemelor educaţiei universitare moderne în domeniul TI;
· legătura slabă între universităţi şi sectorul privat;
· necunoaşterea limbii engleze de către o parte însemnată de specialişti;
· statutul nu reprezintă un consumator important al produselor şi serviciilor TI;
· accesul redus la credite a companiilor din sectorul TI;
· preţuri ridicate la comunicaţii electronice internaţionale de calitate;
· lipsa de investiţii în centre private de instruiri din cauza încrederii reduse a sectorului privat în stabilitatea legislaţiei şi a reglementărilor în domeniu;
· legislaţie relativ complicată şi prohibitivă pentru companiile TI mici.

PLDM consideră comunicaţiile electronice şi Industria TI (tehnologiile  informaţiei) ca doi piloni principali pentru o economie diversificată şi în creştere. Promovînd şi încurajînd TIC, PLDM propune utilizarea acestora ca instrument de dezvoltare economică, creştere a competitivităţii naţionale pe plan extern, combatere a sărăciei. Dezvoltarea sectorului TIC va crea condiţii pentru apariţia de noi locuri de muncă. În acelaşi timp, TIC reprezintă un instrument important de democratizare al societăţii şi creşterii transparenţei procesului decizional.

Obiectivul asumat de către PLDM 

Republica Moldova are ca vector strategic integrarea europeană în calea restructurizării şi dezvoltării societăţii. De aceea, în domeniul TI este important de a implementa „i2010 – Societatea Informaţională europeană 2010” în calitate de cadru strategic de iniţiative propus de UE în domeniul societăţii informaţionale,  la care Republica Moldova este parte semnatară.

Direcţiile de acţiune privind implementarea guvernării electronice 

PLDM va susţine dezvoltarea comunicaţiilor electronice ca un instrument important în dezvoltarea economiei şi a societăţi:

· facilitarea liberei concurenţe pe piaţa comunicaţiilor electronice prin implementarea şi garantarea unui cadru de lucru stabil şi comportament previzibil;
· sporirea potenţialului instituţional, autorităţii şi garantarea autonomiei reale a agenţiei de reglementare în domeniul TI;
· restructurizarea S.A. „Moldtelecom” pentru crearea concurenţei echitabile pe piaţa comunicaţiilor electronice;
· încurajarea implementării tehnologiilor moderne în comunicaţiile electronice (fibra optică, 4G, WiMax, telefonie digitală, televiziune digitală, TV la comandă, etc.);
· acces echitabil şi transparent la infrastructură, frecvenţe radio, resurse de numerotare, licenţe şi alte resurse necesare tuturor actorilor de pe piaţă;
· încurajarea dezvoltării infrastructurii prin înlesniri fiscale şi obligarea adaptării proiectelor noi în construcţii la necesităţile moderne în domeniul comunicaţiilor electronice;
· lichidarea monopolurilor ilegale pe piaţa de echipament de telecomunicaţii;
· lupta cu contrabanda şi schemele ilegale în importul de echipament electronic prin reducerea impozitelor;
· implementarea portabilităţii numerelor telefonice, care va permite cetăţeanului de a-şi păstra numărul de telefon atunci cînd îşi schimbă furnizorul de servicii şi care va conduce la creşterea concurenţei în sectorul comunicaţiilor electronice, micşorarea tarifelor şi diversificarea serviciilor;
· încurajarea investiţiilor locale şi străine în domeniul TI.
Dezvoltărea  inovaţională prin implementarea Tehnologiilor Informaţiei 

Avînd în vedere ca TI pot să stimuleze dezvoltarea inovaţională a ţarii, antreprenoriatul, diversificarea economiei şi angajarea în cîmpul muncii a tineretului, PLDM îşi propune:

· crearea şi promovarea imaginii Republicii Moldova peste hotare ca o ţară cu potenţial considerabil în domeniul TI;
· îmbunătăţirea învăţămîntului superior prin încurajărea relaţiilor între universităţi şi sectorul privat;
· creşterea accesibilităţii studiilor calitative în domeniul TI pentru populaţie;
· elaborarea standardelor educaţionale, de pregătire profesională şi ocupaţionale în domeniul TI;
· dinamizarea procedurilor de achiziţii publice şi retehnologizare în sectorul public;
· implementarea serviciilor publice on-line pentru cetăţeni şi mediul de afaceri;
· încurajarea deschiderii centrelor private de training, testare şi certificare profesională cu acreditare internaţională;
· reducerea decalajului digital dintre mediul urban şi cel rural şi dintre diferite categorii sociale;
· dezvoltarea industriilor de e-Content şi e-Comerţ;
· crearea instrumentelor de monitorizare şi evaluare a nivelului de dezvoltare a sectorului;
· facilitarea accesului întreprinderilor din domeniu la resurse financiare;
· crearea parcurilor tehnologice pentru simplificarea lansării şi dezvoltării companiilor noi;
· încurajarea şi îmbunătăţirea predării limbii engleze la toate etapele de învăţămînt;
· instituţionalizarea implicării companiilor TI în procesul de învăţămînt;
· crearea instrumentelor de monitorizare şi evaluare a nivelului de dezvoltare a sectorului;
· repoziţionarea pe piaţă a întreprinderilor de stat din sector într-un cadru de concurenţă loială cu toţi operatorii din domeniul TIC;
· demonopolizarea accesului la infrastructura de comunicaţii electronice, încurajarea operatorilor alternativi în vederea dezvoltării buclei locale;
· creşterea nivelului de acces la servicii de comunicaţii electronice în bandă largă.

· realizarea tranziţiei de la serviciile de televiziune analogică la cele digitale, implementarea serviciilor multimedia digitale la nivel naţional, inclusiv în baza tehnologiilor noi de tip IPTV şi Mobile TV;
· încurajarea creării de către sectorul privat din domeniul TI a conţinutului local bogat în Internet, ce ar încuraja adoptarea TIC de pături cît mai largi ai populaţiei din Republica Moldova.
PLDM consideră necesară  implemenrea guvernării  electronice în serviciul cetăţenilor. Astfel în următorii 5‑10 ani pentru Republica Moldova este imperativ sa fie funcţionale: 

· realizarea serviciilor publice accesibile on-line pentru toţi cetăţenii, inclusiv pentru persoanelor de vîrsta a treia şi a celor cu dizabilităţi;
· efectuarea achiziţiilor publice în regim on‑line, pentru creşterea concurenţei, diminuarea corupţiei, utilizarea mai eficientă a banilor publici şi încurajarea dezvoltării ÎMM-urilor prin accesul transparent la achiziţiile publice;
· creşterea accesibilităţii populaţiei la Internet, preponderent în banda largă, printr-o reţea de puncte de acces public în toate localităţile rurale ale ţării, prin implicarea sectorului de afaceri în acest domeniu;
· promovarea serviciilor de învăţămînt on‑line de către centrele univeristare şi de alternativă;
· conectarea instituţiilor de învăţămînt, a muzeelor, librăriilor, arhivelor la Internet prin canale de bandă largă; 

· oferirea de către universităţi a accesului on‑line pentru studenţi în scopul îmbunătăţirii procesului educaţional;
· iniţirea activităţilor pentru asigurarea cu cunoştinţele necesare a populaţiei, în special a populaţiei în vîrstă şi a persoanelor ce se reîntorc în cîmpul de muncă (după însănătoşire, naşterea copilului, etc.) în vederea creşterii şanselor de reangajare 

· adoptarea unor măsuri pentru diminuarea inegalităţii digitale (digital devide) a populaţiei rurale şi a păturilor social-vulnerabile;
· implementarea serviciilor medicale on‑line (serviciile medicale de consultări, de decontări, de înregistrare a informaţiei medicale personale) şi a cartelelor medicale electronice, care vor înlocui cartele obişnuite de hîrtie;
· crearea reţelei informaţionale medicale care ar lega spitalele, laboratoarele şi locuinţele cetăţenilor.
Crearea unui mediu de afaceri on‑line dinamic:

· revizuirea legislaţiei naţionale în vederea înlăturării obstacolelor care stau în calea folosirii de agenţii economici a mecanismelor e‑business. Încurajarea comerţului electronic, sistemul de livrare a mărfurilor procurate on‑line, integrarea în sistemele similare din Europa şi restul lumii;
· crearea soluţiilor e‑business viabile pentru tranzacţii, securitate, semnături digitale, procurări şi plăţi. Semnătura digitală accesibilă (financiar si administrativ) tuturor prin stimularea concurenţei;
· adoptarea unor măsuri pentru dezvoltarea infrastructurii, creşterii competitivităţii companiilor de TIC, îmbunătăţirii procesului educaţional, a activităţilor de cercetare/dezvoltare tehnologică şi de reglementare a domeniului comunicaţiilor electronice;
· identificarea de noi strategii de promovare a priorităţii cercetării şi inovării în domeniul TIC, integrarea Republicii Moldova în piaţa globală de TI şi aplicarea pe scară tot mai largă a standardelor şi reglementărilor internaţionale din domeniul dat;
· orientarea spre export a industriei TI care presupune alinierea la standarde internaţionale, investiţii străine, colaborare internaţională în activităţile de cercetare, management şi educaţie în domeniul TI;
· informatizarea sectorului public şi implementarea tehnologiilor de e-Guvernare, etc;
· dezvoltarea comerţului electronic prin aplicarea unor mecanisme de piaţă noi, implicarea tot mai largă a sectorului privat, atragerea de investiţii, consolidarea capacităţilor de management, creşterea nivelului de expertiză.

Rezultatele aşteptate

1. Democratizarea societăţii şi coeziunii sociale în Republica Moldova.

2. Creşterea productivităţii muncii. 

3. Crearea de noi locurilor noi de muncă în sfera TI.

4. Micşorarea preţurilor prin liberalizarea comercializării conexiunilor electronice externe şi interurbane. 

5. Integrarea Republicii Moldova în spaţiul informaţional internaţional.

Capitolul 4. Autonomie locală autentică 

Evoluţia guvernării în spaţiul european în ultima jumătate de secol a evidenţiat o tendinţă clară – descentralizarea administraţiei publice şi consolidarea autonomiei locale. În Republica Moldova de la obţinerea independenţei şi pînă în prezent au fost realizate un şir de activităţi de reformare a administraţiei publice. Aceste politici nu au permis avansarea spre autonomia locală din cauza  caracterului lor controversat, absenţei continuităţii şi incertitudinii obiectivelor aspirate. 

Condiţia fundamentală a unei activităţi eficiente este consultarea permanentă a reprezentanţilor autorităţilor locale, respectiv contactul continuu cu alegătorii, în vederea validării şi promovării intereselor comunităţilor locale din Republica Moldova.

4.1. Perfecţionarea şi modificarea prevederilor legal-normative în finanţele publice locale

Descrierea situaţiei actuale

Acţiunile realizate de autorităţile comuniste, pe parcursul anilor 2001 şi pînă în prezent au fost orientate spre distrugerea autonomiei locale prin lichidarea sistemului administrativ-teritorial format în baza judeţelor; controlul excesiv al Ministerului de Finanţe şi supracentralizarea finanţelor publice; limitarea dreptului autorităţilor publice locale la stabilirea şi administrarea impozitelor şi taxelor locale; realizarea transferurilor de la bugetul de stat către bugetele locale în baza factorului politic şi loialităţii faţă de putere; intervenţiile  abuzive şi nejustificate ale Guvernului la gestionarea patrimoniului deţinut de comunităţile locale şi regionale.

În acelaşi timp, perspectiva europeană încurajează reforma administraţiei publice din Republica Moldova. Carta Europeană a Autonomiei Locale, ratificată de Parlamentul Republicii Moldova încă în 1997, stabileşte că o veritabilă autonomie locală este esenţială pentru democraţie. Iar autonomia locală autentică e posibilă numai în condiţiile independenţei şi autonomiei financiare. 

Autonomia locală trebuie să devină una din priorităţile reformei administraţiei publice şi acest lucru va fi promovat de către PLMD prin implementarea politicilor publice de susţinere a autonomiei locale, descentralizării şi aplicării principiului subsidiarităţii. 

Obiectivele asumate de către PLDM

1. Sporirea potenţialului de venituri publice locale care să asigure autonomia financiară reală.

2. Elaborarea unui mecanism eficient de transfer al competenţelor APL în baza capacităţii administrative ale comunităţilor.

3. Dezvoltarea capacităţii administrative a unităţilor administrativ-teritoriale în scopul furnizării eficiente a bunurilor şi serviciilor publice locale.

Direcţiile de acţiune pentru asigurarea autonomiei locale

PLDM va prmova îmbunătăţirea cadrului legal-normativ din domeniul administraţiei publice locale perntru creşterea nivelului de autonomie:

· adoptarea Legii autonomiei locale (în baza legii privind descentralizarea administrativă), care va prevedea expres raza ei de acţiune, delimitarea competenţelor între autorităţile de nivelul I şi II, raporturile şi principiile de cooperare cu autorităţile centrale;

· legiferarea instituţiei prefectului cu toate atribiţiile caracreristice acestuia (controlul legalităţii, coordonarea serviciilor publice desconcentrate, asigurarea axecutării Legii cu privire la petiţionare);

· modificarea Legii privind administraţia publică locală prin:

· creşterea rolulul APL de nivelul I şi reducerea importanţei raioanelor;

· instituirea în unităţile administrativ-teritoriale de ambele niveluri a unei autorităţi executive colegiale;

· asumarea responsabilităţii consilierilor pentru participare la şedinţe şi adoptarea deciziilol;

· adoptarea legii privind statutul mun. Chişinău cu delimitarea competenţelor între consiliul municipal, preşedintele consiliului, primarul general, transformarea preturilor în centre de deservire-informare a cetăţenilor;

· angajarea în funcţiile publice vacante în autorităţile de nivelul I şi II doar prin concurs organizat în condiţiile legii.

PLDM va promova reevaluarea divizării administrativ-teritoariale a Republicii Moldova. Pentru aceasta, va fi revazută legislaţia existentă pentru asigurarea precodinţiilor ca la alegirile locale din 2015 să fie create 5 unităţi administrativ-teritroriale (regiuni), în locul a 32 de raioane existente. Această divizarea este justificată, deoarece regiunile reprezintă unităţi administrativ-teritoriale cu un potenţial economic mult mare decît raionele. Regiunile au perspective şi posibilităţi mult mai mari pentru implementarea proiectelor regionale investiţionale. Toate ţările care au aderat la Uniunea Europeană au mers pe ideea creării unor regiuni mari şi puternice, capabile să atragă resurse şi parteneri.

PLDM va intensifica eforturile pentru sporirea potenţialului de venituri publice locale care să asigure autonomia financiară reală. Veniturile fiscale ale administraţiilor publice locale (în continuare APL) urmează a fi sporite prin următoarele modalităţi:

· introducerea prevederilor în Codul Fiscal, pentru colectarea impozitelor în funcţie de localizarea subiectului activităţii economice, inclusiv a filialelor şi reprezentanţelor întreprinderilor. La colectarea impozitului pe venit de la persoane fizice va fi utilizat principiul impunerii în conformitate cu locul de reşedinţă a plătitorului de impozite;

· optimizarea cotelor impozitelor şi taxelor existente colectate de autorităţile prin elaborarea unui mecanism stimulator pentru majorarea colectărilor la nivel local şi, pe această bază, eliminarea de-motivărilor în planificarea fiscală a organelor APL;

· trecerea către anul 2011 la sistemul de transferuri directe cu APL de nivelul I (primării şi consilii locale); 

· reexaminarea raporturilor decizionale financiare între nivelul I ale APL. Stabilirea termenelor concrete de realizare a transferurilor;

· creşterea autonomiei organelor APL de nivelul I în direcţia atribuirii dreptului de stabilire, pe termen lung, a bazei fiscale pentru impozitele şi taxele locale;

· interzicerea prin lege a transmiterii gratuite a obiectelor din patrimoniu public, şi în special a reţelelor termoenergetice aflate în proprietatea colectivităţilor locale;

· elaborarea mecanismului de repartizare eficientă a impozitelor regularizatorii (în special TVA - minim 25% va rămîne la bugetele locale) în avantajul APL de nivelul I;  

· libearilizarea şi modernizarea legislatiei financiare prin aplicarea planificării bugetare în baza de program, lichidarea normativelor nationale financiare existente la elaborarea bugetelor locale, acordarea autonomiei APL în stabilirea necesarului de functionari în Primării şi Consilii Raionale în baza necesităţilor existente ale unităţii administrativ-teritoriale.

PLDM va susţine elaborarea unui mecanism eficient de transfer al competenţelor APL în baza capacităţii administrative ale comunităţilor prin elaborarea metodologiei de evaluare a capacităţii administrative ale unităţilor administrativ-teritoriale: în legea descentralizării administrative va fi evidenţiată necesitatea elaborării de către autorităţile publice centrale a normelor metodologice privind evaluarea capacităţii administrative. Normele respective se vor baza pe: identificarea criteriilor de eficienţă economică; de obţinere a economiilor de scară în furnizarea serviciile publice şi a ariei geografice a beneficiarilor serviciului public; existenţa sau insuficienţa capacităţii administrative va reieşi din analiza potenţialului economic al comunităţii prin prisma criteriilor menţionate anterior.

PLDM va promova modificarea conţinutului competenţelor APL în corespundere cu principiul practic de subsidiaritate aplicat în UE. Acesta urmează să fie realizat prin implementarea următoarelor acţiuni:

· transferul competenţelor APL după trei categorii de competenţe: exclusive,                          partajate şi delegate. Suplimentar, urmează a fi atribuite şi competenţele opţionale. Competenţele respective trebuie să fie clar delimitate în legea descentralizării administrative şi în legea finanţelor publice locale;

· perfecţionarea mecanismului de calculare a cheltuielilor aferente competenţelor proprii;

· elaborarea mecanismului de acoperire financiară a competenţelor partajate şi delegate; 

· coroborarea legislaţiei la capitolul competenţe. 

Dezvoltarea şi modernizarea managementului financiar public urmează să fie realizată în concordanţă cu standardele europene în scopul asigurării unor sisteme viabile de gestiune a fondurilor publice şi de administrare a patrimoniului public, prin:

· elaborarea Strategiei dezvoltării managementului financiar public intern;

· actualizarea legislaţiei-cadru existente în domeniul controlului financiar în conformitate cu cerinţele, standardele europene şi internaţionale în domeniu. Legislaţia respectivă trebuie să prevadă principiile şi funcţiile auditului descentralizat;

· consolidarea sistemului de control financiar public, astfel încît, să asigure în mod eficient prevenirea iregularităţilor şi recuperarea pierderilor generate de factorul uman;

· dezvoltarea şi întărirea capacităţii instituţionale a sistemului financiar public intern;

· consolidarea abilităţilor profesionale a funcţionarilor financiari şi auditorilor publici.

PLDM va urmări libearilizarea şi modernizarea legislatiei financiare prin aplicarea planificării bugetare în baza de program, lichidarea normativelor naţionale financiare existente la elaborarea bugetelor locale, acordarea autonomiei APL în stabilirea necesarului de functionari în Primării şi Consilii Raionale, în baza necesităţilor existente ale unităţii administrativ-teritoriale.
Rezultatele aşteptate

1. Crearea metodologii stabile pentru asigurarea autonomiei financiare locale (obţinerea unei proporţii ca minim 70% din bugetele locale să fie formate din impozitele şi taxele locale).

2. Simplificarea sistemului de transferuri de la bugetul de stat la cele locale şi depolitizarea acestui sistem.

3. Încurajarea şi stimularea creşterii încasărilor de la impozitele şi taxele locale pentru dezvoltarea iniţiativei locale.

4. Alocarea fondurilor financiare pentru creşterea capacităţilor funcţionarilor în administrarea corectă şi transparentă a finanţelor publice locale.

4.2. Crearea cadrului legal-normativ şi instituţional coerent pentru împrumuturile publice la nivel local 

Descrierea situaţiei actuale

În Republica Moldova, evoluţia finanţelor publice locale după declararea independenţei, oferă  mai multe exemple de politici în domeniul veniturilor locale proprii, veniturilor regularizatorii şi transferurilor interbugetare, care a fost una spre un sistem supracentralizat şi rigid al finanţelor publice. Totodată, din diverse motive, a fost promovată o politică restrictivă privind accesul administraţiilor publice locale la resursele financiare de împrumut. Din aceste motive şi din diversitatea posibilităţilor de a împrumuta administraţiile publice locale au valorificat-o pe una – creditele bancare. 


În practica diferitor ţări sînt pe larg utilizate mecanismele pieţei de capital pentru finanţarea activităţii unităţilor administrativ-teritoriale. De regulă, scopul utilizării acestor mecanisme constă în optimizarea fluxurilor financiare curente ale bugetelor locale sau în finanţarea proiectelor investiţionale, implementate de autorităţile publice locale. 

Absenţa unui cadru legal-normativ dezvoltat pentru împrumuturile publice la nivel local este unul din impedimentul de bază în calea demarării pregătirilor pentru lansarea împrumuturilor municipale obligatare în Repiblica Moldova. Alte impedimente importante sînt: capacităţile reduse ale APL în gestionarea proiectelor investiţionale din resurse de împrumut, precum şi subdezvoltarea pieţei financiare. Ultima problemă va fi examinată într-un capitol separat dedicat domeniul financiar-economic. 

Obiectivele asumate de către PLDM

1. Perfecţionarea conţinutului legilor şi actelor normative pentru împrumuturile publice la nivel local

2. Dezvoltarea cadrului instituţional al împrumuturilor obligatare municipale.

Direcţiile de acţiune privind cadrului legal-normativ pentru împrumuturile publice la nivel local 
PLDM va realiza următoarele acţiuni orientate spre:

· reexaminarea prevederilor legii finanţelor publice locale, referitor la mărimea împrumuturilor contractate de autorităţile publice locale, care este în prezent de 20% de la totalul veniturilor anuale ale bugetelor respective, spre extinderea acestei ponderi pînă la 40%. Agenţiile internaţionale de rating estimează că nivelul poverii datoriei autorităţilor publice locale este optimal, dacă raportul dintre mărimea datoriilor şi veniturile curente se situează între 35-40%. La acest nivel autorităţile publice locale pot să garanteze deservirea  ireproşabilă a datoriei sale; 

· introducerea în legea privind finanţele publice locale a unui şir de articole, care ar reglementa complex cadrul împrumuturilor obligatare municipale;

· introducerea unui capitol special în legea privind piaţa valorilor mobiliare, care ar reflecta conceptul şi mecanismul împrumuturilor obligatare municipale, inclusiv emisiunea obligaţiunilor, plasarea lor, deservirea şi rambursarea acestora. Aceasta va servi ca un imbold suplimentar pentru dezvoltarea pieţei financiare;

· introducerea în legea privind administraţia publică locală, a unui capitol separat care ar semnifica cerinţele şi responsabilităţile faţă de capacităţile administrative locale. Aceasta va mări responsabilitatea autorităţilor publice locale în realizarea împrumuturilor publice, pentru formarea unui management financiar performant la nivel local; 

· completarea Codului fiscal, printr-un articol, care ar scuti de impozite veniturile creditorilor provenite din dobînzile aferente obligaţiunilor municipale, asigurînd pe această bază creşterea atractivităţii financiare a obligaţiunilor municipale pentru publicul investitor. Aceasta va instaura echitate pe piaţa valorilor mobiliare publice, creînd un regim fiscal favorabil atragerii mijloacelor băneşti temporar libere ale potenţialilor investitori spre obiective de interes public; 

· implementarea Regulamentului cu privire la emisiunea, plasarea şi înregistrarea de stat a obligaţiunilor municipale, proiectul căruia este deja elaborat (în variantă de proiect) şi remis către Comisia Naţională a Pieţei Financiare de către un grup de experţi independenţi. Aceasta va permite o reglementare juridică a pieţei împrumuturilor obligatare municipale mai certă şi a procedurilor ei mai clare; 

· PLDM va promova elaborarea unor noi legi în domeniu: legea garanţiilor financiare ale autorităţilor publice locale şi legea insolvabilităţii autorităţilor publice locale, care vor avea tangenţă la emisia şi circulaţia împrumuturilor obligatare municipale;

· Ccreşterea nivelului de calificare a funcţionarilor publici şi informatizării serviciilor financiare. În cadrul autorităţilor publice locale vor fi crete structuri specializate preocupate de emiterea şi răscumpărarea împrumuturilor obligatare municipale, precum şi realizarea de licitaţii pentru selectarea firmelor, companiilor de consultanţă în organizarea şi deservirea acestor titluri financiare. 

Rezultate aşteptate 

1. Acordarea autorităţilor publice locale a unui pachet de stimulente financiare pentru atragerea finanţelor în infrastructură.

2. Modernizarea şi extinderii cadrului legal-normativ în domeniul administraţiei publice şi împrumuturilor locale.

3. Dezvoltarea capacităţilor autorităţilor publice locale în atragerea şi administrarea resurselor financiare de împrumut pentru implementarea proiectelor investiţionale.

4.3. Consolidarea capacităţilor administraţiei publice locale

Descrierea situaţiei actuale

Unul dintre fundamentele ale autonomiei locale eficiente, coerente şi susţinute constituie consolidarea capacităţilor administraţiei publice locale. Republica Moldova, la fel ca şi alte state, depinde semnificativ de dezvoltarea economică din ţările partenere. Creşterea economică a ţărilor partenere, care este precedată de creşterea puterii de cumpărare a populaţiei şi de dezvoltarea rapidă a ramurilor economiei, va garanta necesitatea în produse şi materie primă de import, pe care ar putea să le furnizeze Republica Moldova. 

În acest este important de a fortifica capacităţii administraţiilor publice locale (în domeniul fiscal, al administrării patrimoniului public şi privat, al dezvoltării regionale, etc.) pentru facilitarea şi sprijinirea iniţiativelor ce atrag investiţii locale care vizează  în principal, atît producerea, cît şi exportul de produse şi servicii

Obiectivele asumate de către PLDM

1. Consolidarea şi creşterea capacităţii administraţiei publice locale. 

2. Promovarea consolidării teritoriale a unităţilor administraţiei publice locale de nivelul I

3. Îmbunătăţirea mecanismului de planificare bugetară la nivel local.

Direcţiile de acţiunie privind consolidarea capacităţilor administraţiei publice 

Efectul descentralizării fiscale, propus anterior va fi realizat prin redirecţionarea atribuţiilor şi eforturilor autorităţilor publice centrale de la gestionarea furnizării serviciilor locale spre eficientizarea proceselor de formulare a politicilor, elaborare de standarde şi reglementări, de evaluare, control şi monitorizare. Implementarea politicilor la nivel local va constitui sarcina administraţiei publice locale. 

Astfel, în paralel cu derularea etapelor de descentralizare fiscală, se vor întreprinde măsuri privind creşterea capacităţii administraţiei publice locale de implementare a politicilor de nivelul structurilor locale: 

· identificarea, stabilirea şi delimitarea clară a competenţelor administraţiei publice locale de diferite nivele, luînd în consideraţie criteriile eficienţei economice şi funcţionale.

· consolidarea autonomiei patrimoniale a autorităţilor publice locale (delimitarea clară a proprietăţilor;  consolidarea şi reglementarea clară a competenţelor locale de administrare a patrimoniului local (concesionarea, licitaţii, privatizare));

· garantarea efectivă a dreptului autorităţilor publice locale la organizarea propriilor structuri interne de funcţionare, prin acordarea competenţei de a decide liber asupra mărimii şi statelor de personal şi organigramei;
· formarea cadrului normativ-legal pentru crearea în comunităţile urbane şi rurale mari a poliţiei comunitare în subordinea consiliilor locale. Aceasta va constitui un instrument prin care autorităţile locale vor putea să-şi exercite în condiţii mai bune competenţele pe care le deţin în ceea ce priveşte siguranţa cetăţeanului;

· modernizarea şi extinderea programelor de formare profesională în pregătirea şi perfecţionarea resurselor umane necesare susţinerii procesului de descentralizare fiscală şi administrativă; 

· crearea unor mecanisme de reprezentare unitară a intereselor generale ale autorităţilor publice locale şi membrilor săi prin susţinerea creării unor asociaţii ale APL viabile, care participă la elaborarea şi monitorizarea politicilor publice în domeniile de administrare publică.

PLDM va urmări consolidarea teritorială a unităţilor administraţiei publice locale de nivelul I prin: 

· încurajarea fuziunii satelor şi comunelor mici în cadrul unor unităţi administrativ-teritoriale mai mari şi mai funcţionale sub aspect economico-administrativ (conceptul intercomunalităţii) şi a celor urbane (zonele metropolitane);

· elaborarea criterii credibile şi juste care ar stabili numărul populaţiei cuprins într-o comună pentru administrarea domeniului public local;

Suplimentar, PLDM va promova posibilitatea planificării bugetare în conformitate cu principiul de program, aplicînd indicatorii de performanţă şi măsurarea implementării politicilor prin rezultate, produse şi impact. PLDM va urmări crşterii transparenţei  în continuare a procesului de alocare bugetară prin utilizarea unor formule matematice pentru procesul de echilibrare bugetară  şi prin finanţarea proiectelor de investiţii pe baza de proiecte. În aşa mod va fi eliminat principiul planificării financiare bazat pe normativele de cheltuieli, care demult timp a devenit o frînă în calea modernizării finanţelor publice. 

Rezultate aşteptate 

1. Reformarea principiilor de elaborare a bugetelor locale în corespundere cu standardele europene în scopul creşterii eficienţei utilizării banilor publici.

2. Lichidarea presiunii politice a autorităţilor publice centrale asupra colectivităţilor locale în gestionarea patrimoniului deţinut.

3. Reformarea sistemului administrativ-teritorial al Republicii Moldova.

4. Formarea unui cadru instituţional puternic de consultare publică a legilor şi actelor normative elaborate în domeniul administraţiei publice locale.  

Capitolul 5. Integrare europeană şi politică externă responsabilă 

Relaţiile externe promovate de PLDM vor avea drept scop respectarea intereselor cetăţenilor Republicii Moldova şi a ţării pe arena internaţională. Politica externă promovată de către guvernarea comunistă într-o manieră incoerentă, inconsecventă, cu schimbări bruşte de priorităţi (de la integrarea în uniunea Rusia – Belarusi, spre integrarea europeană) a prejudiciat grav interesele Republicii Moldova şi ale cetăţenilor ei.  

Prioritatea PLDM este să adopte un curs nou, ireversibil, de integrare europeană. Aderarea Republicii Moldova la Uniunea Europeană este un scop fundamental al politicii externe şi interne a PLDM. Integrarea europeană Republicii Moldova, implementarea Criteriilor de la Copenhaga şi respectarea angajamentelor asumate faţă de organismele internaţionale în domeniul drepturilor omului vor reprezenta interesul naţional primar în relaţia Republicii Moldova cu Uniunea Europeană şi, în acelaşi timp, o prioritate absolută în plan intern, în procesul de construcţie a unui stat de drept democratic european.

Integrarea europeană veritabilă înseamnă şi ajustarea politicilor interne de la nivel declarativ la un nivel de implementare reală a tuturor criteriilor Uniunii Europene. Concomitent cu promovarea pe plan intern a cursului de reformare a ţării în conformitate cu valorile şi standardele Uniunii Europene, PLDM va demara acţiuni diplomatice active şi energice, în capitalele ţărilor membre ale UE şi la Bruxelles, în vederea recunoaşterii, într-o perspectivă cît mai rapidă, a eligibilităţii Republicii Moldova pentru a adera la UE şi a demarării Acordului de asociere a ţării noastre la UE.

Europenizarea ţării se poate produce doar într-un climat social, economic şi de securitate favorabil. Astfel, pe lîngă implementarea reală a politicilor europene, PLDM se va concentra asupra protejării drepturilor cetăţenilor Republicii Moldova peste hotare, diminuării efectelor crizei financiare globale prin intermediul promovării unei diplomaţii economice active şi va depune eforturi în vederea asigurării securităţii statului pe plan intern şi pe arena internaţională. 

Toate obiectivele politicii externe şi interne ale guvernării vor fi subordonate interesului naţional primar de integrare europeană.

5.1. Integrarea europeană prin intermediul transpunerii acquis-ului comunitar
Descrierea situaţiei actuale

Integrarea europeană reprezintă unica opţiune viabilă pentru un viitor prosper şi democratic al Republicii Moldova. Uniunea Europeană s-a afirmat ca singura organizaţie pan-continentală, care a reuşit să garanteze o dezvoltare durabilă, prosperă şi sigură a statelor sale membre, în condiţiile respectării ordinei şi drepturilor omului într-o manieră democratică şi eficientă.

După mai mulţi ani de expectativă, şovăială şi mimare a reformelor şi a procesului de  integrare europeană, PLDM propune elaborarea şi implementarea energică a unei strategii de aderare a Republicii Moldova la UE, care să includă toate direcţiile principale şi planurile de acţiuni necesare pentru procesul de dezvoltare democratică şi viitorul european al Republicii Moldova începînd cu negocierea unui nou Acord de asociere la UE, pînă la implementarea acestuia. Elaborarea şi implementarea acestei strategii sînt necesare pentru a asigura tranziţia ulterioară la negocierile directe privind aderarea Republicii Moldova la Uniunea Europeană.

O astfel de evoluţie este posibilă, în prima fază, doar în cazul implementării reformelor asumate în cadrul Planului de acţiuni Uniunea Europeană – Republica Moldova şi eliminarea restanţelor guvernări comuniste menţionate în raportul Comisiei din 3 aprilie 2008 şi anume în domeniul reformei justiţiei, luptei împotriva corupţiei, libertăţii mas-mediei şi îmbunătăţirii climatului investiţional şi al mediului de afaceri. 

Obiectivele asumate de către PLDM

1. Respectarea criteriilor de la Copenhaga.
2. Obţinerea calităţii de stat  asociat. Semnarea noului Acord cu UE si implementarea reformelor pentru asigurarea asocierii.

3. Intensificarea cooperării în domeniul democraţiei şi supremaţiei legii. 

4. Intensificarea comerţului cu UE în urma Acordului de Liber Schimb.
5. Cooperare eficientă în domeniile Justiţiei, Libertăţii şi Securităţii.
Direcţiile de acţiune privind cooperarea cu Uniunea Europeană 

· Opţiunea europeană şi respectarea criteriilor de la Copenhaga

Pentru a trece la o fază mai avansată de relaţii cu UE, pentru a elimina problemele din cele cinci domenii restante menţionate de UE, PLDM va purcede neîntîrziat la implementarea Criteriilor de la Copenhaga, fără de care calitatea de stat-membru al UE este imposibilă:

Criteriul politic: stabilitatea instituţiilor care garantează democraţia, statul de drept, drepturile omului, respectul şi protecţia minorităţilor;

Criteriul economic: existenţa unei economii de piaţă funcţionale şi capabile să facă faţă presiunilor ce apar în urma competiţiei şi forţelor economiei de piaţă existente în Uniunea Europeană;

Acceptarea Acquis-ului Comunitar: capacitatea de a face faţă obligaţiilor de stat-membru, inclusiv aderarea la obiectivele politice, economice şi monetare ale Uniunii.

· Intensificarea dialogului politic cu UE şi obţinerea calităţii de stat  asociat. Semnarea noului Acord cu UE si implementarea reformelor pentru asigurarea asocierii.

Republica Moldova se bucură de statutul de ţară vecină a Uniunii Europene şi cade sub incidenţa Politicii Europene de Vecinătate. Includerea ţării noastre în cadrul Parteneriatului Estic oferă posibilităţi de cooperare necesare pentru a apropia Republica Moldova de scopul integrări europene. PLDM va acţiona în cooperare cu organismele europene şi guvernele naţionale pentru a utiliza din plin expertiza şi asistenţa UE şi a statelor sale membre, oferită prin acest Parteneriat. 

Pentru a integra Republica Moldova în Uniunea Europeană, PLDM se va concentra asupra dezvoltării unei cooperări aprofundate, prin intermediul Parteneriatul Estic, în baza unor proiecte concrete şi progrese tangibile. Vom acţiona astfel, încît elementele cooperării să fie transpuse în politici care să permită: 

· circulaţie liberă a cetăţenilor Republicii Moldova în Uniunea Europeană fără vize; 

· implementarea Parteneriatului de mobilitate semnat cu UE, prin care să existe mai multe oportunităţi de lucru legal în Europa pentru forţa de muncă din Republica Moldova;

· de a da un imbold dezvoltării economice a Republicii Moldova, în condiţiile unei pieţe deschise şi competitive. În acest sens, este important de a asigura, pe de o parte un climat stabil şi democratic de dezvoltare a businessului în Republica Moldova, a unor condiţii previzibile pentru investiţiile străine directe, iar pe de altă parte, diminuarea efectelor tranziţiei şi protejarea producătorilor autohtoni şi a populaţiei pe care se ţine ţara.

PLDM va acţiona prin canalele tradiţionale de cooperare cu Uniunea Europeană, pentru a asigura o cooperare politică şi mai apropiată dintre ţara noastră şi UE. Vom asigura implicarea Republicii Moldova în formularea şi implementarea Politicii Externe şi de Securitate Comune (PESC) în cazul subiectelor de interes comun, cum ar fi securitatea internaţională şi regională, securitatea bazinului Mării Negre, lupta împotriva terorismului, migraţia ilegală etc., pentru a ajunge la poziţii comune. Experienţa Republicii Moldova în zona Mării Negre ar putea da valoare adăugată pentru securitatea zonei. În acelaşi timp experienţa statelor din zonă ar fi de un real folos pentru Republica Moldova. 

Două dintre statele riverane Mării Negre, România şi Ucraina, ar putea avea un rol deosebit în procesul de integrare europeană a Republicii Moldova. PLDM va propune semnarea unor parteneriate sau crearea unor mecanisme de colaborare diferenţiate cu fiecare din aceste state, iar modelul, condiţiile şi scopurile fiecărui mecanism, inclusiv pentru integrare europeană va fi detaliat la capitolul ce ţine de cooperarea regională.

În vederea tranziţiei de la modul declarativ de integrare europeană practicat de actuala a guvernare spre unul autentic, palpabil, eforturile PLDM se vor concentra asupra corelării obiectivelor de guvernare cu scopurile agreate colectiv de către statele membre ale UE. În acest sens, asigurarea participării diplomaţiei moldoveneşti la şedinţele de importanţă majoră ale UE în domeniul politicilor ce ţin de zona în care se află ţara noastră, este deosebit de importantă. Vom efectua reformele necesare în cadrul Guvernului pentru a pregăti un corp profesionist de specialişti de nivel european pentru a asigura coordonarea activităţii interministeriale la un nivel ridicat de profesionalism şi comunicare, menite să coreleze eficient politicile sectoriale în procesul integrării europene. Vom asigura coordonarea eforturilor privind integrarea europeană cu societatea civilă, într-o manieră deschisă şi reprezentativă. Participarea experţilor societăţi civile în mecanisme prin care vom formula politicile noastre de viitor în acest domeniu ar fi de un real folos.

· Intensificarea cooperării în domeniul democraţiei şi supremaţiei legii 

Republica Moldova este considerată de către organizaţiile internaţionale guvernamentale şi neguvernamentale drept o ţară în cadrul căreia normele democratice şi supremaţia legii încă nu au atins un nivel suficient. 

Faptul că Consiliul Europei nu a exclus Republica Moldova din procedura de monitorizare, reprezintă o barieră serioasă în calea integrării europene a ţării noastre. Astfel, Uniunea Europeană a menţionat în repetate rînduri restanţele Chişinăului în domeniile stabilirii unui climat democratic, al statului de drept şi respectării drepturilor omului, care sînt şi criterii ONU şi ale Consiliului Europei şi în acelaşi timp reprezintă elemente ale criteriilor de la Copenhaga, fără de care integrarea în UE este imposibilă. 

Guvernarea PLDM se va baza pe cooperarea cu aceste organizaţii în acţiunile sale menite să elimine restanţele acumulate de către guvernarea comunistă şi pentru a edifica un stat de drept, bazat pe norme europene de drept, pe respectarea principiilor democratice. Pentru aceasta întreprinde următoarele:

· Stabilirea unui climat politic normal şi revizuirea legislaţiei privind alegerile naţionale pentru a asigura o balanţă democratică între eficienţa sistemului politic şi asigurarea reprezentării populaţiei în parlament şi guvernarea locală.

· Implementarea standardelor Consiliului Europei în domeniul Administraţiei Publice Locale şi descentralizarea acesteia în conformitate cu recomandările Congresului Colectivităţilor Locale şi Regionale din Europa.  

· Crearea unui sistem legislativ viabil pe termen lung.  

· Intensificarea comerţului cu UE în urma Acordului de Liber Schimb

Potenţialul cooperării economice a republicii Moldova cu Uniunea Europeană încă nu a fost atins pe deplin. Deşi observăm un transfer al balanţei cooperării comerciale de la Rusia spre Uniunea Europeană, relaţiile economice nu sînt suficient de bine echilibrate. Astfel, datele statistice naţionale demonstrează că exporturile Republicii Moldova către UE au fost în creştere. Însă balanţa comerţului rămîne negativă, deoarece exporturile spre UE nu sînt încurajate în mod suficient, sînt puţine şi nediversificate. 

Vom negocia cu Uniunea Europeană Acordul de Comerţ Liber, menţionînd necesitatea implementării graduale a acestuia, pentru a asigura o tranziţie adecvată a sectoarelor economiei la un astfel de comerţ. Această politică va fi implementată într-un mod echilibrat, cu pregătirile, necesare în cadrul cărora vom susţine producătorii din industria autohtonă, astfel încît, această perioadă de tranziţie să devină şi o perioadă de modernizare promovată de guvernarea PLDM în cadrul contactelor Republicii Moldova cu Uniunea Europeană. PLDM va promova modernizarea ţării şi economiei, respingînd politica protecţionismul primitiv promovat de guvernarea actuală.

Pînă la semnarea noului Acord de Comerţ Liber vom acţiona în vederea promovării exportului Republicii Moldova în direcţia europeană, precum şi în alte direcţii, pentru a diversifica pieţele de desfacere ale mărfurilor din Republica Moldova. Direcţia europeană este una din pistele favorabile pentru business, din punct de vedere al siguranţei contactelor comerciale.

Un alt aspect al balanţei negative a comerţului dintre UE şi Republica Moldova o reprezintă nivelul încă înalt de remitenţe din partea cetăţenilor Republicii Moldova plecaţi peste hotarele ţării. Majoritatea acestor transferuri sînt orientate spre consum şi nu sînt direcţionate în sistemul economic instabil şi imprevizibil al ţării. 

Vom acţiona în vederea remedierii restanţelor menţionate de către Uniunea Europeană – vom întreprinde acţiunile necesare pentru a asigura un climat previzibil şi favorabil dezvoltării businessului şi atragerii investiţiilor străine. Vom crea, astfel, un fundament sigur pentru o creştere economică solidă. Crearea unui climat de afaceri favorabil va încuraja imigranţii economici să-şi investească banii cîştigaţi peste hotarele ţării în economia naţională. 

Pe lîngă acţiunile în domeniul cooperării economice cu Uniunea Europeană, PLDM va acţiona în vederea utilizării maxime a beneficiilor financiare ce pornesc de la statutul nostru de vecin al UE şi membru al Parteneriatului estic. Vom valorifica fondurile europene destinate proiectelor de ifrastructură şi dezvoltare economică, menite să îmbunătăţească calitatea vieţii cetăţenilor Republicii Moldova.

· Cooperare eficientă în domeniile Justiţiei, Libertăţii şi Securităţii

Criteriile de la Copenhaga stabilesc un spaţiu de libertate, securitate şi justiţie în cadrul Uniunii Europene, la care ne dorim să adere Republica Moldova. Starea la care a fost adus sistemul judecătoresc de către guvernarea comunistă, demonstrează că Republica Moldova este foarte departe de acest deziderat. Numărul de cazuri pierdute de Republica Moldova în faţa Curţii Europene a Drepturilor Omului este un indiciu al necesităţii implementării unor reforme concrete în acest domeniu. Reformele în cauză se vor baza pe legislaţia europeană, principiile, recomandările şi propunerile Consiliului Europei, ONU şi al OSCE, aşa cum este menţionat la capitolul ce ţine de funcţionarea sistemului judecătoresc din acest program de guvernare.

În ce priveşte cooperarea externă a Republicii Moldova cu Uniunea Europeană vom negocia cu un număr cît mai mare de state ale UE privind aderarea acestora la Centrul Comun de Vize, gestionat actualmente de către Ambasada Ungariei. Vom propune UE extinderea şi modernizarea acestui Centru, astfel încît să fie capabil să gestioneze într-un regim satisfăcător numărul mare de cereri şi să asiste la implementarea acordurilor privind vizele şi de mobilitate. 

Vom discuta cu UE subiectele ce ţin de uniformizarea practicilor de acordare şi refuz al vizelor, a micşorării numărului de documente, precum şi a vizitelor la consulate. 

În acelaşi timp, vom solicita asistenţa UE pentru implementarea acordurilor menţionate, precum şi a problemelor legate de readmisie. Astfel, vom pune în practică, împreună cu UE, un sistem integrat informaţional inter-guvernamental în domeniu, vom asigura construcţia unor centre pentru aflarea temporară a cetăţenilor străini readmişi din UE şi vom iniţia negocierea unui Acord de readmisie cu Ucraina.

Nu în ultimul rînd, PLDM va acţiona pentru a asista Uniunea Europeană în vederea contribuţiei la securitatea comună. Astfel, vom transfera către UE baza de date a Ministerului de Interne privind persoanele cu cazier, pentru a împiedica proliferarea crimei pe plan internaţional şi vom coopera mai activ cu structurile europene în domeniul poliţiei şi asigurări siguranţei cetăţenilor noştri, inclusiv pentru prevenirea traficului.

Rezultate aşteptate

1. Implementarea criteriilor de la Copenhaga, inclusiv implementarea Acquis-ului Comunitar.
2. Semnarea acordului cu UE privind circulaţie liberă a cetăţenilor Republicii Moldova în Uniunea Europeană fără vize. 

3. Implementarea Parteneriatului de mobilitate semnat cu UE, prin care să existe mai multe oportunităţi de lucru legal în Europa pentru forţa de muncă din Republica Moldova. 

4. Revizuirea legislaţiei electorale pentru asigurarea unei mai bune reprezentări a cetăţenilor în parlament şi guvernarea locală.
5. Implementarea standardelor Consiliului Europei în domeniul Administraţiei Publice Locale şi descentralizarea acesteia. 

6. Crearea unui sistem legislativ viabil pe termen lung. 

7. Semnarea Acordului de Comerţ Liber cu Uniunea Europeană. 

8. Intensificarea comerţului cu UE şi creşterea competitivităţii produselor moldoveneşti pe piaţa europeană. 

5.2 Cooperarea regională şi internaţională

Descrierea situaţiei actuale

Guvernărea actuală a creat Republicii Moldova o imagine proastă de stat iresponsabil în relaţiile internaţionale, care uşor îşi schimbă opinia şi strică relaţiile cu vecinii. Imaginea Republicii Moldova trebuie restabilită prin acţiuni concrete, pentru binele ţării, inclusiv pentru a demonstra că sîntem un stat capabil să menţină relaţii europene de bună vecinătate cu statele vecine. 

PLDM îşi asumă responsabilitatea politică de îmbunătăţire a situaţiei create, prin abordare pragmatică a relaţiilor de cooperare regională şi internaţională a Republicii Moldova cu alte state.
Obiectivele asumate de către PLDM

1. Edificarea unor relaţii speciale cu România în contextul integrării europene. 

2. Dezvoltarea unor relaţii de sprijin reciproc şi bună vecinătate cu Ucraina. 

3. Promovarea unui parteneriat strategic cu Statele Unite ale Americii.
4. Construirea relaţiilor pragmatice cu Federaţia Rusă în baza respectului reciproc şi a intereselor comune de colaborare.
5. Consolidarea relaţiilor cu statele din fostul lagăr socialist membre ale Uniunii Europene, pentru a beneficia de sprijinul şi experienţa lor în procesul de integrare europeană.
6. Dezvoltarea raporturilor reciproc-avantajoase cu actori importanţi din punct de vedere economic şi politic cum sînt China, India, Japonia şi alte state.    

Direcţiile de acţiune privind cooperarea regională şi internaţională

· Edificarea unor relaţii speciale cu România în contextul integrării europene. Semnarea unui parteneriat strategic. 

România este partenerul natural al Republicii Moldova. Cu această ţară ne leagă comunitatea de neam istorie, limbă şi tradiţie. Relaţiile apropiate cu România şi-au demonstrat importanţa pe arena internaţională atunci, cînd Republica Moldova a avut nevoie de susţinere pentru a fi admisă în organizaţiile internaţionale, sau pentru a fi sprijinite interesele ţării noastre în relaţiile cu alte state şi organizaţii. România a asistat necondiţionat Republica Moldova pentru a deveni membru al diferitor procese regionale din Balcanii de vest. România a sprijinit fără şovăială în cadrul OSCE, ONU, CoE sau în cadrul Uniunii Europene toate eforturile autorităţilor de la Chişinău de reintegrare a ţării. România este avocatul nostru cel mai fidel în procesul de integrare europeană.

România este membru al UE şi NATO, prin ea sîntem vecinii Uniunii Europene şi ai Alianţei Nord-Atlantice, fapt care generează şi mai multă importanţă pe care aceste două organizaţii o acordă relaţiilor cu Republicii Moldova. Bucureştiul oficial dispune de un potenţial diplomatic, uman, intelectual şi economic extrem de util în procesul de integrare europeană a Republicii Moldova. Peste 2000 de studenţi îşi fac anual studii de calitate în România, mărind astfel potenţialul Republicii Moldova, care, însă, nu este utilizat pe deplin de actuala guvernare. PLDM va schimba această situaţie, realizînd angajările în structurile guvernamentale, exclusiv, în baza principiului meritocraţiei.  

În 2008 România a devenit partenerul comercial principal al Republicii Moldova, devansînd Federaţia Rusă. Cest lucru favorizează procesul de includere a economiei ţării noastre în circuitul predictibil economic european. PLDM va asigura un climat favorabil al comerţului şi schimburilor interumane cu România. PLDM va reveni la practica consultărilor directe şi permanente în cadrul unor comisii comune pe subiecte de interes cu autorităţile române. 

Experienţa României în procesul de integrare europeană este de un real folos pentru ţara noastră. PLDM va iniţia un parteneriat strategic european cu Bucureştiul pentru integrarea RM în UE. Prin acest parteneriat Republica Moldova va putea prelua acquis-ului comunitar. Nu va mai fi nevoie de traducerea documentelor [peste 120 000 de pagini] în aşa numita limba „moldovenească”, economisind sume enorme din bugetul Republicii Moldova.  

PLDM va propune României semnarea unui Acord pentru un Parteneriat Strategic European, care să prevadă, printre altele, crearea unor structuri, comisii sau organisme interguvernamentale comune şi permanente, care să asigure transferul de aquis de la România către Republica Moldova, pregătirea negociatorilor Republicii Moldova, treninguri, preluarea experienţei din cadrul UE, asistenţă în alte domenii cum ar fi cel economic, energetic sau în domeniul protejării drepturilor cetăţenilor Republicii Moldova şi ai României aflaţi pese hotare.  

În plan regional, PLDM va promova revenirea la dialogul trilateral dintre Republica Moldova, România şi Ucraina, precum şi dezvoltarea euroregiunilor, Dunărea de Jos, Prutul de Sus şi Siret-Prut-Nistru. Neglijarea cooperării trilaterale de către guvernarea actuală a făcut imposibilă valorificarea unor importante fondurilor europene disponibile pentru dezvoltarea locală. PLDM, va asigura succesul acestor proiecte de dezvoltare cu asistenţa României şi în cooperare cu Ucraina.

În contextul relaţiilor în zonele de frontieră PLDM va asigura semnarea cît mai grabnică a convenţiei privind micul trafic la frontieră, document cadru important pentru stabilirea relaţiilor europene de bună vecinătate în contextul UE.

· Dezvoltarea unor relaţii de sprijin reciproc şi bună vecinătate cu Ucraina 

Cooperarea cu Ucraina este importantă pentru Republica Moldova în plan regional şi european. Criza energetică a demonstrat o dată în plus necesitatea unei relaţiii bune cu Kievul oficial.  

Dezvoltarea democratică, consolidarea stabilităţii în această ţară, aderarea Ucrainei la Uniunea Europeană şi NATO este în interesul naţional al Republicii Moldova. Este importantă susţinerea Ucrainei pe calea integrării sale europene. Va fi instituit un mecanism de consultare cu autorităţile de la Kiev în vederea  schimbului de experienţă în procesul de integrare europeană. 

Vor fi instituite şi alte mecanisme de dialog cu Ucraina ce vor avea în sarcină rezolvarea chestiunilor ce ţin de cooperarea transfrontalieră, mediul ambiant, dar şi subiectele ce ţin de proprietăţile Republicii Moldova aflate în Ucraina. Republica Moldova va solicita implica Uniunea Europeană în soluţionarea acestor chestiuni. Este importantă intensificarea dialogului cu autorităţile de la Kiev în vederea convergenţei poziţiilor la subiectul soluţionării transnistrene.  

PLDM va asigura protejarea drepturilor minorităţii române, inclusiv a celor care se declară moldoveni, aflaţi pe teritoriul Ucrainei. Este necesară o bună coordonare a acţiunilor dintre autorităţile Republicii Moldova, ale României şi ale Ucrainei în acest sens. 

· Promovarea unui parteneriat strategic cu Statele Unite ale Americii

PLDM va acţiona în vederea apropierii Republicii Moldova de SUA. Statele Unite ale Americii rămîne a fi hegemonul relaţiilor internaţionale şi în acelaşi timp promotorul democraţiei. Această ţară este un partener fidel al Republicii Moldova în soluţionarea problemelor de securitate din regiunea transnistreană şi a retragerii trupelor ruse din ţara noastră. 

SUA este unul din donatorii importanţi ai Republicii Moldova, inclusiv în cazul autorităţilor centrale şi locale, prin intermediul agenţiilor sau a programelor speciale cum sînt USAID, Corporaţia Provocărilor Mileniului etc. Aportul SUA la dezvoltarea Republicii Moldova este impresionant. SUA este avocatul cel mai important al Republicii Moldova şi în procesul de integrare europeană, această ţară purtînd un dialog intens şi productiv cu UE. 

PLDM va intensifica dialogul cu Washington pentru crearea unei alianţe cu SUA pentru promovarea intereselor naţionale ale Republicii Moldova în relaţiile cu Federaţia Rusă şi în procesul soluţionării conflictului transnistrean. 

O astfel de alianţă nu este posibilă fără contribuiţia Republicii Moldova la securitatea internaţională, care ne afectează în mod egal. PLDM pledează pentru participarea Republicii Moldova la acţiunile de asigurarea a securităţi internaţionale alături de SUA. Problemele legate de terorismul internaţional, proliferarea drogurilor din zonele de conflict internaţional, al instabilităţii, cele ale securităţii energetice sînt pe agenda comună şi coalizarea pe aceste subiecte, precum şi pe ideea cooperării în promovarea unor idealuri democratice comune, vor forma bazele unei alianţe cu SUA. PLDM va insista asupra semnării unui acord de parteneriat strategic cu SUA.

· Construirea relaţiilor pragmatice cu Federaţia Rusă în baza respectului reciproc şi a intereselor comune de colaborare 

Relaţia cu Federaţia Rusa, din perspectiva prezenţei sale în Republica Moldova, nu poate fi neglijată. Ultimele evoluţii ale comportamentului Federaţiei Ruse pe arena internaţională, dificultăţile în ce priveşte implicarea Moscovei în procesul de soluţionare a problemei transnistrene, impredictibilitatea sa în calitate de furnizor de gaze naturale, demonstrează că relaţia cu această ţară trebuie construită în primul rînd în baza unor criterii foarte clare. PLDM consideră productivă menţinerea unui dialog pragmatic cu Federaţia Rusă, avînd la bază respectarea intereselor naţionale ale Republicii Moldova. 

Relaţiile cu această ţară vor fi construite în baza respectului reciproc, a intereselor comune de colaborare, inclusiv în domeniul economic şi energetic, fără a fi încălcate principiile de egalitate a actorilor de relaţii internaţionale, suveranitatea şi integritatea teritorială a Republicii Moldova, precum şi obiectivul primordial de integrare europeană şi euro-atlantică a Republicii Moldova.

Pentru respectarea intereselor naţionale urmează a fi stabilit un cadru clar şi predictibil de dialog cu Moscova în problemele ce ţin de evacuarea trupelor ruse, reglementarea diferendului transnistrean, furnizarea gazlelor naturale etc. Dificultatea acestor subiecte este un argument în plus pentru stabilirea unui dialog de cooperare normală dintre ţările noastre. 


Reformele europene sau implementarea unor proiecte de reforme în domeniul sectorului de securitate împreună cu NATO, ce asistă UE în europenizarea ţării noastre, nu pot servi drept subiecte de negocieri dintre Chişinău şi Moscova. PLDM se va asigura că interesele naţionale ale Republicii Moldova nu vor mai fi ostatecii unei politicii de cedări unilaterale promovată de către guvernarea actuală în relaţia cu Federaţia Rusă. În acelaşi timp PLDM va evita o politică conflictuală cu Federaţia Rusă şi va discuta într-o manieră pragmatică şi constructivă toate subiectele de interes comun, astfel încît să promoveze o cooperare reciproc avantajoasă, lipsită de influenţe asupra intereselor naţionale de integrare europeană şi de soluţionare a conflictului transnistrean.

· Relaţiile cu alte state 

Relaţiile internaţionale ale Republicii Moldova cu vecinii săi, cu SUA şi cu Federaţia Rusă reprezintă una din priorităţile politicii externe ale PLDM. În acelaşi timp, pentru promovarea integrării europene a Republicii Moldova urmează a fi consolidate relaţiile de ordin bilateral cu statele membre ale UE.

PLDM va promova relaţii speciale cu statele importante din cadrul UE, cum sînt Germania, Franţa, Marea Britanie, Suedia, Italia. Relaţiile cu aceste state, care au o pondere semnificativă în cadrul UE, sînt de o importanţă deosebită în procesul de integrare europeană. În acelaşi timp, acestea sînt statele care pot asista Republica Moldova cu proiecte concrete în procesul integrării europene. Prioritar pentru Republica Moldova va fi deschiderea ambasadelor în toate capitalele statelor membre ale Uniunii Europene. 

În acelaşi timp, relaţia Republicii Moldova în planul integrării europene cu membrii noi ai UE este de o importanţă deosebită. Statele noi ale UE au o experienţă extraordinară de tranziţie, prin care trece şi ţara noastră, precum şi o înţelegere bună în ce priveşte relaţia ţării noastre cu Federaţia Rusă. În acest context, vom asigura o cooperare strînsă dintre Republica Moldova cu statele din fostul lagăr socialist, care ne sînt avocaţi naturali în procesul de integrare europeană. Parteneriatul estic lansat de către Polonia împreună cu Suedia este un exemplu elocvent în acest sens. Statele baltice, Lituania, Estonia, Letonia, precum şi statele din Europa centrală, aşa ca Ungaria sau Cehia şi-au demonstrat ataşamentul pentru promovarea integrări europene a ţării noastre. PLDM va concentra o parte din eforturile diplomatice pentru asigurarea unei creşteri semnificative în cooperarea cu acestea, pentru a beneficia de experienţa şi susţinerea în procesul de apropiere de Uniunea Europeană.

Relaţiile Republicii Moldova cu alte state, ne-membre ale UE, dar membre ale ONU, se va concentra pe promovarea unor raporturi reciproc avantajoase. Cooperarea ţării noastre cu state ca China, India asu Japonia va deţine un loc important în cadrul relaţiilor internaţionale.

Rezultate aşteptate

1. Acord de parteneriat strategic european cu România semnat.
2. Convenţia privind micul trafic la frontieră cu România semnată.
3. Legislaţia europeană în limba română disponibilă şi utilizată de către Republica Moldova 

4. Relaţii cu Ucraina îmbunătăţite.
5. Cooperarea trilaterală, inclusiv dezvoltarea euroregiunilor impulsionate.
6. Cadrul de parteneriat strategic cu Statele Unite ale Americii construit.
7. Relaţii pragmatice cu Federaţia Rusă în baza respectului reciproc şi a intereselor comune de colaborare construite. 

8. Relaţiile cu statele fostului lagăr socialist, membre ale Uniunii Europeane, consolidate. 

9. Consolidarea relaţiilor cu statele din fostul lagăr socialist membre ale Uniunii Europene, pentru a beneficia de sprijinul şi experienţa lor în procesul de integrare europeană.
10. Raporturi cu actori importanţi pe plan internaţional din punct de vedere economic şi politic consolidate. 

5.3 Cooperarea regională, în cadrul organizaţiilor internaţionale, diplomaţia parlamentară şi guvernamentală

Descrierea situaţiei actuale

Cooperarea Republicii Moldova în cadrul organizaţiilor regionale s-a concentrat, în ultima vreme, aproape în exclusivitate asupra regiunii Balcanilor de vest, în speranţa falsă a unei integrări europene odată cu astfel de state cum este Croaţia sau Serbia. Lansarea ideii Parteneriatului Estic de către UE a eliminat aceste iluzii. 
Concentrarea Republicii Moldova asupra cooperării în zona Balcanilor de vest va rămîne importantă pentru PLDM, pentru că oferă posibilităţi de conectare la reţele energetice europene, însă fără să vină în detrimentul relaţiilor Republicii Moldova cu alte organizaţii regionale.
Obiectivele asumate de către PLDM

1. Consolidarea cooperării în cadrul GUAM.
2. Reconsiderarea poziţiei Republicii Moldova în cadrul CSI.
3. Creşterea prestaţiei Republicii Moldova în cadrul OSCE şi ONU.
4. Promovarea diplomaţiei parlamentare şi a diplomaţiei guvernamentale.  

Direcţiile de acţiune privind cooperarea cu Uniunea Europeană 

· Consolidarea cooperării în cadrul GUAM

Cooperarea ţării noastre în cadrul organizaţiei GUAM a fost neglijată, nu doar din cauza concentrării excesive asupra Balcanilor de vest, dar şi datorită faptului că aceasta a devenit ostatic al obiecţiilor Moscovei. GUAM nu este o organizaţie îndreptată împotriva cuiva. Scopul acesteia este să promoveze integrarea europeană a statelor sale membre, soluţionarea problemelor energetice, a reformelor economice şi democratice. Drept recunoaştere a aspiraţiilor sale europene, statele GUAM au fost recent incluse în Parteneriatul Estic lansat de către UE. PLDM va revitaliza participarea Republicii Moldova în GUAM, astfel încît să promoveze valorile europene şi a celor de dezvoltarea a ţării în cadrul acestei organizaţii şi, în acelaşi timp, a dezideratului de cooperare în vederea asigurării securităţii energetice şi de altă natură a statelor membre ale GUAM.

· Reconsiderarea poziţiei Republicii Moldova în cadrul CSI

Prezenţa ţări noastre în CSI pînă acum a fost contraproductivă. Această organizaţie a fost inutilă cînd Federaţia Rusă a impus embargouri la produsele agro-alimentare şi vinicole din Republica Moldova şi nu a asistat producătorii autohtoni, care au avut de suferit de pe urma acestor blocade. Mai mult, inactivitatea sa în aceste circumstanţe demonstrează că organizaţia în cauză este subordonată intereselor geopolitice ale Rusiei şi nu asigură beneficii sau garanţii în domeniul securităţii economice.

De asemenea, participarea Georgiei în CSI nu a oprit Rusia în atacul său asupra acestui stat din Caucaz, care, în calitate de partener în CSI, ar fi trebuit să fie tratat ca prieten, sau cel puţin să nu fie atacat militar. Participarea Republicii Moldova şi a Ucrainei în CSI nu a oprit Federaţia Rusă de la deconectarea statelor noastre de la reţeaua de gaze naturale în plină iarnă de două ori în ultimii trei ani.

Acordurile CSI vin în contradicţie aquis-ul comunitar pe care Republica Moldova trebuie să le implementeze în procesul de integrare europeană. 

PLDM va reexamina necesitatea participării noastre la CSI, pînă la denunţarea documentelor de aderare a Republicii Moldova la această organizaţie şi va întreprinde acţiuni în favoarea dezvoltării relaţiilor comerciale în bază bilaterală cu ţările din regiune. 

· Creşterea prestaţiei Republicii Moldova în cadrul OSCE şi ONU

OSCE a avut un rol de jucat în procesul de soluţionare a conflictului transnistrean, a respectării Tratatelor internaţionale în domeniul armamentelor. Rolul său, aşa cum demonstrează evenimentele din Republica Moldova, Georgia sau Ucraina, în cel de asigurare a securităţi în spaţiul european, descreşte. Vom susţine procesul de reformare şi eficientizare a instituţiilor din sistemul OSCE şi ONU. În acelaşi timp vom căuta alte căi, mai eficiente, de asigurare a  securităţii Republicii Moldova, prin intermediul unui parteneriat euro-atlantic.

· Promovarea diplomaţiei parlamentare

PLDM consideră relaţiile interparlamentare drept unul din procesele de promovare şi respectare a intereselor naţionale ale Republicii Moldova. PLDM are cadre calificate care vor participa în procesele de cooperare inter-parlamentare internaţionale, fie în cadrul Delegaţiilor Parlamentare în cadrul Adunărilor generale ale Consiliului Europei, ale NATO, sau altor organizaţii internaţionale, precum şi în grupurile de colaborare bilaterală cu Parlamentele altor state.

În acelaşi timp vom asigura implicarea parlamentarilor PLDM în procesele de cooperare strînsă cu Guvernul, în vederea promovării prevederilor programului de guvernare în domeniul politicii externe şi interne. 

Vom aduce aportul la profesionalizarea corpului de ambasadori ai Republicii Moldova prin adoptarea practicii europene şi internaţionale de audiere şi examinare a acestora la capitolele ce ţin de postul său şi limbile de referinţă, drept condiţie pentru numirea lor în post. În acest context se impune modificarea legii serviciului diplomatic în corespundere cu rigorile europene. 

· Promovarea diplomaţiei guvernamentale 
PLDM va întreprinde acţiuni în vederea reformării sistemului diplomatic actual. În primul rînd va avea loc restructurarea Ministerului Afacerilor Externe şi al integrări europene. Va fi efectuată o reevaluare a posturilor actuale în vederea organizări unei structuri eficiente, conforme scopurilor primare ale Republicii Moldova pe plan internaţional şi intern. Toate posturile din cadrul MAEIE vor fi ocupate pe bază de concurs deschis, postul fiind adjudecat în conformitate cu principiul meritocraţiei. Pe acelaşi criteriu se va produce promovarea în funcţii.

Va urma o creştere a capacităţii instituţionale a MAEIE, prin treninguri, în particular în statele membre ale UE. Instruirea personalului va constitui o prioritate imediată a PLDM, în vederea pregătirii cît mai eficiente a negociatorilor noului Acord dintre UE şi Republica Moldova.

PLDM va institui, în domeniul politicii externe şi al integrării europene mecanisme de cooperare între MAEIE şi alte ministere, precum şi cu societatea civilă în scopul implementării cît mai eficiente şi într-o manieră deschisă şi democratică a unei coordonări ai acţiunilor de politică externă şi a reformelor de integrare europeană.

Rezultate aşteptate
1. Сooperare consolidată în cadrul GUAM.

2. Necesitatea participării noastre la CSI reexaminată.

3. Corp profesionalizat de ambasadori. 
4. Sistem diplomatic reformat, transparenţă asigurată la ocuparea posturilor din cadrul Ministerului Afacerilor Externe şi Integrării Europene.

5. Capacitate instituţională sporită a MAEIE, personal diplomatic instruit adecvat.

6. Grad sporit de cooperare cu societatea civilă în procesul elaborării şi implementării politicilor.  

5.4. Protejarea intereselor cetăţenilor Republicii Moldova aflaţi peste hotarele ţării şi diplomaţia economică

Descrierea situaţiei actuale

Republica Moldova nu are alte resurse naturale decît oamenii săi, crescuţi şi educaţi în ţara noastră. Mulţi din ei şi-au adus contribuţia la economia naţională atîta timp cît au lucrat în Republica Moldova. Condiţiile economice sub guvernarea comunistă nu le-au permis cetăţenilor noştri să-şi asigure minimul necesar pentru o viaţă decentă. Numărul cetăţenilor Republicii Moldova plecaţi în străinătate a crescut considerabil pe parcursul ultimilor ani, datorită emigraţiei economice, în particular în statele Uniunii Europene. Indiferent de faptul că nu locuiesc în ţară, contribuţia lor la economia ţării rămîne a fi una mare. Remitenţele lor ajută unei bune părţi ai populaţiei să supravieţuiască, iar economia ţării beneficiază de pe urma taxării indirecte a acestor bani. Pe de altă parte, cetăenii noştri nu sînt protejaţi în ţările în care muncesc, iar serviciile consulare acordate acestor cetăeni sînt sub orice critică. În situaţia creată se impun demersuri hotărăte şi urgente pentru protejarea cetăţenilor Republicii Moldova aflaţi peste hotare, inclusiv legalizarea acestora în ţările în care lucrează.  

Obiectivele asumate de către PLDM

1. Extinderea reţelei consulare şi profesionalizarea angajaţilor acesteia.
2. Protegarea muncitorilor din RM aflaţi la lucru în străinătate.

3. Utilizarea diplomaţiei economice pentru atragerea investiţilor directe străine şi promovărea exporturilor din Republica Moldova

Direcţiile de acţiune privind protejarea intereselor cetăţenilor aflaţi peste hotarele ţării şi diplomaţia economică

· Asigurarea unui serviciu consular de calitate pentru cetăţenii Republicii Moldova aflaţi peste hotare. 

PLDM recunoaşte contribuţi a cetăţilor aflaţi peste hotare la dezvoltarea ţării şi va acţiona că să protejeze această parte a populaţiei aflată peste hotare. Vom institui un serviciu consular de calitate eficient, în interesul acestor cetăţeni. De asemenea, vom simplifica procedurile consulare şi vom reduce birocraţia. 

În acelaşi timp, vom examina experienţa implementării sistemului de vot electronic, la distanţă, pentru ca această parte activă a populaţiei să participe la alegerile din Republica Moldova, în calitatea lor de cetăţeni egali ai ţări noastre.

Odată cu cei aflaţi peste hotarele statului la muncă, creşte şi numărul călătorilor din Republica Moldova în diverse colţuri ale lumii. Pe toată perioada funcţionării serviciilor consulare, au fost atestate situaţii în care cetăţenii ţării, fie aflaţi la muncă, sau în călătorii, au fost afectaţi de calamităţi în ţările în care se aflau, sau s-au regăsit în zone unde au izbucnit conflicte. În asemenea condiţii de crize se cer acţiuni hotărîte, care pot solicita eforturi susţinute, inclusiv financiar. PLDM va acţiona în vederea asigurări adecvate a unei rezerve speciale pentru situaţii de criză, pentru ajutorarea cetăţenilor.

· Acţiuni în vederea legalizării muncitorilor din RM aflaţi la lucru în străinătate.

PLDM va continua cooperarea cu Uniunea Europeană în vederea implementării Parteneriatului de Mobilitate cu Republica Moldova. Vom negocia cu Uniunea Europeană şi  abolirea vizelor pentru cetăţenii moldoveni pentru 3 luni în spaţiul Schengen.

Vom intensifica dialogurile bilaterale cu statele unde se află comunităţi importante de cetăţeni ai Republicii Moldova, în vederea găsiri unor soluţii pentru legalizarea acestora. Vom conlucra cu autorităţile UE în vederea implementării criteriilor pentru intrarea Republicii Moldova în spaţiul Schengen.

· Extinderea reţelei consulare şi profesionalizarea angajaţilor acesteia.

Reţeaua actuală a oficiilor consulare necesită o suplinire de cadre astfel încît să fie evitat situaţii în care postul de ofiţer consular să fie comasat cu alte posturi, iar un consul să primească peste 100 de cereri pe zi, ceea ce reduce din eficienţă, măreşte timpul soluţionării problemelor cetăţenilor şi încurajează incorectitudine şi eventual corupţie. Vom reduce taxele consulare percepute cetăţenilor moldoveni în străinătate.

De asemenea vom examina posibilităţile de extindere a reţelei noastre consulare în statele europene importante unde încă nu avem o prezenţă consulară suficientă.

Pentru a crea un serviciu consular eficient vom utiliza experinţa statelor Uniunii Europene privind funcţionarea sistemului consular. Vom instrui angajaţii consulari în statele UE. Odată cu restructurarea MAEIE va fi efectuată şi restructurarea serviciului consular, conform profesionalismului şi principiului angajării şi plasării în posturi în dependenţă de nivelul de pregătire a candidatului la postul de ofiţer consular.

· În perioada de criză - acţiuni pentru atragerii investiţilor directe străine.

Pe parcursul unei crize globale este important pentru Republica Moldova să asigure atragerea investiţiilor directe străine (IDS). Există trei precondiţii principale pentru asemenea investiţii, una dintre care este de plan intern, pe cînd celelalte două au conotaţii interne şi externe. PLDM se va concentra în plan intern pe aprobarea unui cadru legislativ liberal, care ar încuraja IDS. În ce priveşte conexiunea dintre factorul intern cu cel extern, vom întreprinde acţiuni pentru asigurarea celei de-a doua precondiţii stipulate de Uniunea Europeană – crearea unui climat favorabil şi previzibil pentru dezvoltarea businessului şi IDS, conform Criteriilor de la Copenhaga ale UE. PLDM va crea un cadru prin care va încuraja businessul autohton să se lanseze într-un comerţ avantajos cu statele UE şi ale lumii.

· Promovarea exporturilor de către firmele din Republica Moldova. Elaborarea unor politici comune cu businessul autohton în acest sens.

În vederea promovării exporturilor cu statele UE şi ale lumii guvernarea PLDM va conlucra cu mediul de afaceri autohton, în vederea creării unui parteneriat pentru promovarea exporturilor. Vom conlucra cu producătorii în aşa mod încît să promovăm exporturile de calitate din Republica Moldova, să propagăm pe larg şi să utilizăm din plin Preferinţele autonome de comerţ oferite de către UE.

Vom utiliza canalele şi expertiza guvernamentale existente pentru a facilita contactele pe pieţele noi, precum şi pentru firmele străine, pe care le vom interesa să investească într-o Moldovă stabilă şi democratică. În acest sens vom utiliza atît mecanismele de contacte directe, cît şi diplomaţia economică prin intermediul Ministerului Afacerilor Externe, în cadrul căruia guvernările anterioare nu au reuşit să dezvolte un serviciu economic productiv. În acelaşi timp, vom continua să dezvoltăm relaţiile pe pieţele deja existente.

Rezultate aşteptate

1. Serviciu consular profesionist şi eficient creat.
2. Acorduri de protejare a cetăţenilor moldoveni aflaţi peste hotare semnate.
3. Climat favorabil pentru atragerea investiţiilor străine directe. 

4. Parteneriat cu mediul de afaceri pentru promovarea exporturilor creat.
5. Preferinţele autonome de comerţ oferite de către UE valorificate plenar de către exportatorii moldoveni.

6. Serviciu funcţional de promovare a diplomaţiei economice creat în cadrul Ministerului Afacerilor Externe şi Integrării Europene.
Capitolul 6. Sistemul de securitate şi apărare 

Descrierea situaţiei actuale

Parteneriatul euro-atlantice a asistat Republica Moldova în întărirea securităţii sale din 1991 şi 1994 pînă acum. Moldova este membru al Consiliului Parteneriatului Euro-Atlantic şi al Parteneriatului pentru Pace. El a pregătit armata naţională pentru participarea în operaţiuni internaţionale de menţinere a păcii. Securitatea ţării noastre nu poate fi divizată de cea regională sau internaţională. În perioada globalizării nu mai trăim într-un vacuum, sîntem conectaţi şi toate riscurile care afectează Europa şi statele democratice, vor afecta şi ţara noastră. Avem nevoie, deci, de parteneriate care să ne întărească securitatea.  

Una dintre provocările majore la adresa securităţii ţării noastre este asigurarea securităţii energetice. PLDM va acţiona, în planul politici externe şi securităţii energetice, astfel încît să diversifice sursele de aprovizionare cu gaze naturale, prin aderarea la proiectul Nabucco, precum şi la alte proiecte aflate pe agenda UE. Acesta fiind un proiect pentru un termen mediu şi lung, PLDM va acţiona imediat pentru a asigura depozitarea temporară a unor rezerve strategice de gaze naturale în Ucraina şi/sau România.

Obiective asumate de către PLDM
1. Profesionalizarea Armatei Naţionale şi a altor unităţi militarizate. 

2. Reformarea Serviciului de Informaţii şi Securitate în vederea asigurării corespunderii activităţilor acestei instituţii normelor europene. 

3. Consolidarea parteneriatului Moldova – NATO.
4. Asigurarea securităţii energetice a ţării.

Direcţiile de acţiune privind sistemul de securitate şi apărare

· Securitatea statului întărită prin parteneriate euro-atlantice

PLDM va asigura participarea mai activă a Republicii Moldova în Parteneriatul pentru Pace şi realizarea Planului Individual al Parteneriatului. Participarea în programele PpP va permite ridicarea profesionalismul componentelor tuturor ramurilor sectorului de securitate ale ţării.

Pentru întărirea securităţii prin parteneriate euro-atlantice Republica Moldova va participa la operaţiunile internaţionale de menţinere a păcii sub egida SUA, UE şi ONU. Actualmente operaţiunile de menţinere a păcii conţin componente militare, de poliţie, judecători, civili. O participare la operaţiuni de pace este importantă integrarea europeană şi pentru viitorul relaţiilor ţării în plan internaţional, inclusiv pentru parteneriatele financiare sau politice ale Republicii Moldova.  

PLDM va acţiona pentru a asigura o astfel de participare la operaţiunile Uniunii Europene, care ne va apropia categoric de UE şi ne va permite intrarea în procesul de decizie a acestei organizaţii. Participarea în operaţiunile de menţinere a păcii sub egida PESC vor asigura o integrare europeană mai rapidă a ţării noastre. Însă atît pentru cetăţenii noştri, cît şi pentru participarea la promovarea unei politici externe active, avem nevoie de o, care să corespundă normelor europene. 

Implementarea normelor europene în domeniul securităţii presupun reformarea Armatei, Poliţiei, sistemului judiciar, serviciilor speciale. Reformele sectorului de securitate sînt stipulate într-un document internaţional – IPAP (RM-NATO). Alianţa îşi coordonează activităţile sale cu Uniunea Europeană şi raportează asupra mersului implementării reformelor în Moldova. IPAP a fost adoptat de către Republica Moldova în calitate de Plan complementar Planului de Acţiuni Republica Moldova – Uniunea Europeană. Integrarea europeană nu se poate produce fără implementarea reformelor în sectorul de securitate, fără NATO. 

NATO este unica organizaţie care are expertiză în acest domeniu şi fondurile necesare pentru a asista ţara noastră în procesul de reforme. Pînă acum asistenţa internaţională militară ne-a venit din partea statelor NATO. Tot Alianţa Nord-Atlantică asigură Uniunea Europeană cu forţe militare şi sub egida Politicii Europene de Securitate şi Apărare. Intrarea noastră în UE este strîns legată de NATO.

Pentru integrarea Republicii Moldova în Uniunea Europeană, PLDM va insista asupra schimbării opţiunii de securitate a ţării noastre şi mişcarea graduală spre NATO.

· Consolidarea parteneriatului Moldova – Alianţa Nord-Atlantică în perspectiva aderării

PLDM va consolida parteneriatul Moldova – NATO prin implementarea IPAP şi reformării sistemelor de securitate naţionale. Vom întreprinde următoarele acţiuni în vederea asigurării unui sistem european de apărare şi securitate:

Vom revizui Concepţia securităţii naţionale, formulînd un singur document care să corespundă riscurilor reale la adresa securităţii Republicii Moldova. Vom acţiona ferm în vederea reformării:

· sistemului judiciar din Republica Moldova;  

· instituţiilor audiovizualului pentru asigurarea securităţii informaţionale a ţării şi pentru informarea obiectivă, respectarea pluralismului politic şi a dreptului la libera exprimare;

· sistemului de securitate, serviciile speciale nu vor fi utilizate în calitate de poliţie politică, aşa cum se întîmplă acum în Republica Moldova şi în regimuri totalitare;

· Serviciului de Informaţii şi Securitate cu asistenţa Biroului de securitate al NATO. O astfel de reformă a fost deja efectuată de către Birou în alte state partenere, ne-membre ale Alianţei şi a asigurat corespunderea activităţilor unor servicii precum SIS cu normelor europene;

· Armatei naţionale, poliţiei, forţelor de carabinieri, grăniceri, a altor servicii purtători de arme, în vederea modernizării şi eficientizării. Armata Naţională va fi trecută pe bază de unităţi profesioniste.
· Securitate energetică sporită 

PLDM va  acţiona în vederea diminuării utilizării gazului în favoarea energiei electrice. Vom întreprinde acţiuni concrete în vederea asigurării unor rezerve naţionale suficiente de alte combustiile, aşa cum este cărbunele şi păcura şi vom încuraja investiţiile în proiectele de generare a energiei electrice în Republica Moldova.

Vom evita creşterea dependenţei de energia electrică furnizată de către Centrala de la Cuciurgan. Aceasta aparţine Concernului rus RAO EES şi funcţionează pe gaze livrate regiunii transnistrene, stimulînd dependenţa unilaterală energetică faţă de Rusia şi acumularea de noi datorii la gaze de către regiunea transnistreană, care ulterior pot fi atribuite de către Rusia Republicii Moldova, aşa cum au arătat deciziile din 2008 a unui tribunal din Moscova.

În final, vom negocia cu Gazprom astfel încît viitoarele contracte să expire vara.  

Pe direcţia vestică, de asemenea vom asigura conectarea noastră la reţeaua de gazoduct din România, pentru a evita eventuale embargouri aplicate pe criterii politice Republicii Moldova.

În acelaşi timp vom negocia cu România în ce priveşte participarea Republicii Moldova la construcţia unităţilor 3 şi 4 de la Centrala atomică de la Cernavodă şi, eventual, la alte proiecte în domeniul energiei atomice din această ţară, partener strategic european al Republicii Moldova. 

PLDM va asigura integrarea Republicii Moldova în pieţele regionale de energie, cum este Comunitatea Energetică Europeană (Energy Community Treaty - ECT), precum şi integrarea sectorului energetic al Moldovei în UCTE (Union for the Coordination of Transmission of Electricity). Vom depune eforturi pentru a împlini criteriile de aderare şi astfel, vom energiza negocierile privind aderarea ţării noastre la Tratatul comunităţii energetice. 

Pe lîngă acţiunile menţionate PLDM se va ralia şi va purcede la implementarea pas cu pas a politicii energetice Europene, în particular în ce priveşte politica de eficienţă energetică, care prevede creşterea utilizării energiei regenerabile, biocombustibililor şi reducerea ponderii energiei primare. În acelaşi timp, această politică va fi implementată, ţinînd cont de necesitatea de a asigura echilibrul pentru dezvoltarea industriilor din Republica Moldova, pe o piaţă integrată europeană.

Rezultate aşteptate

1. Parteneriatul Republica Moldova – NATO consolidat.

2. Serviciile speciale reformate în conformitate cu normele europene. 
3. Armata Naţionalăformată din unităţi profesioniste, pe bază de contract. 
4. Surse de aprovizionare cu energie a Republicii Moldova diversificate.

5. Sistemul energetic al Republicii Moldova integrat în sistemul energetic european.

6. Securitatea energetică a Republicii Moldova asigurată.

Capitolul 7. Reintegrarea ţării
Existenţa conflictului transnistrean este cea mai serioasă frînă în calea dezvoltării Republicii Moldova. Incoerenţa şi arbitrariul, ce au caracterizat acţiunile autorităţilor de la Chişinău în procesul de soluţionare a diferendului, au prejudiciat grav imaginea şi interesele naţionale ale ţării noastre.  

Guvernarea actuală, a permis liderilor de la Tiraspol să opereze nestingherit împotriva suveranităţii şi integrităţii teritoriale ale Republicii Moldova. Comuniştii au abandonat de facto formatul internaţional de negocieri 5+2, din care fac parte OSCE, Ucraina,Federaţia Rusă, SUA, Uniunea Europeană, Republica Moldova, autorităţile separatiste de la Tiraspol, preferînd, din considerente electorale, formatul 2+1, în care Republica Moldova va rămîne singură în faţa Federaţiei Ruse şi a Tiraspolului. 
Totodată, formatul actual de negocieri 5+2 nu este pe deplin adecvat. De la apariţia sa pînă în prezent acesta nu a produs rezultate tangibile. PLDM va acţiona în vederea schimbării radicale a formatului de negocieri.

7.1. Utilizarea dreptului internaţional pentru eliberarea teritoriilor temporar ocupate din stînga Nistrului

Descrierea situaţiei actuale

Dreptul internaţional susţine Republica Moldova în soluţionarea conflictului transnistrean. 
PLDM pledează pentru aplicarea normelor dreptului internaţional în raport cu problema transnistreană, care sînt explicite în ce priveşte imposibilitatea revendicării dreptului la autoderminare, deoarece secesioniştii nu sînt un popor, iar Republica Moldova nu a violat drepturile omului în regiunea respectivă. Mai mult decît atît, acapararea forţată a teritoriului, cu asistenţa părţii-terţe, obiecţiile autorităţilor Republicii Moldova şi lipsa continuă a independenţei regiunii conduc la norma juridică de ne-recunoaştere.

Obiectivele asumate de către PLDM

1. Utilizarea instrumentelor juridice internaţionale în contextul reglementării conflictului moldo-rus.
2. Asigurarea retragerii imediate şi necondiţionate a muniţiilor şi trupelor Federaţiei Ruse de pe teritoriul Republicii Moldova.
3. Transformarea misiunii militare tripartite de menţinere a păcii în una internaţională civilă.

Direcţiile de acţiune privind eliberarea teritoriilor temporar ocupate

· Utilizarea instrumentelor juridice internaţionale în contextul reglementării conflictului moldo-rus

PLDM pledează şi pentru utilizarea instrumentelor juridice internaţionale în contextul reglementării conflictului moldo-rus, cum ar fi hotărîrea Curţii Europene a Drepturilor Omului (CEDO) în cazul Ilaşcu şi alţii împotriva Moldovei şi Rusiei, Tratatul FACE adaptat şi alte documente.

Cazul Ilaşcu şi alţii împotriva Moldovei şi Rusiei este important deoarece Curtea a determinat că Rusia exercită ”jurisdicţie” asupra ”Republicii Moldoveneşti Nistrene” separatiste, unde trupele ruse îşi menţin prezenţa de la declararea independenţei în 1991 de către Moldova, responsabilitatea fiind extinsă asupra acţiunilor administraţiei locale care supravieţuieşte graţie suportului său. Curtea, de asemenea, a menţionat că Federaţia Rusă a susţinut autorităţile separatiste prin declaraţiile sale politice, că personalul său militar a participat la lupte şi că a continuat să ofere suport militar, politic şi economic după acordul privind încetarea focului. 

Un alt instrument juridic şi politico-militar totodată este Tratatul FACE adaptat în 1999 în cadrul Summit-ului OSCE de la Istanbul, unde a fost consolidată obligativitatea acordului statului-gazdă pentru amplasările temporare şi au fost obţinuţi termenii de retragere a echipamentelor şi trupelor pînă la sfîrşitul anului 2001.

Guvernarea actuală a avut la îndemînă cîteva documente importante privind reglementarea transnistreană, printre care strategia „3D” (Demilitarizarea regiunii, De-criminalizarea şi Democratizarea ei) şi studiul baroului de avocaţi din New York.

Aceste documente asigură un fundament serios pentru soluţionarea transnistreană în baza dreptului internaţional, cu ajutorul unei strategii bazate pe normele europene şi internaţionale, inclusiv bazate pe respectarea suveranităţii şi integrităţii teritoriale ale Republicii Moldova. PLDM va prelua aceste documente în calitate de documente de bază pentru soluţionarea conflictului transnistrean.

· Asigurarea retragerii imediate şi necondiţionate a muniţiilor şi trupelor Federaţiei Ruse de pe teritoriul Republicii Moldova

PLDM consideră că Federaţia Rusă trebuie să-şi retragă imediat şi necondiţionat trupele din contingentul său, echipamentele şi stocurile de muniţii, dar şi trupele para-militare ale aşa zisei R.M.N., create cu susţinerea şi dotarea Armatei a 14-ea. Prevederile dreptului internaţional, inclusiv acordul statului-gazdă, la general, şi Deciziile Summit-ului OSCE la Istanbul 1999, în particular, oferă Federaţiei Ruse cadrul necesar şi ocazia să demonstreze faptul că respectă suveranitatea şi integritatea Republicii Moldova.

PLDM este convins că retragerea trupelor, echipamentelor şi muniţiilor ruse din Republica Moldova vor contribui decisiv la soluţionarea conflictului transnistrean.  

· Transformarea misiunii militare tripartite de menţinere a păcii în una internaţională civilă

PLDM consideră că orice cadru de reglementare a conflictului moldo-rus trebuie să excludă părţile la conflict în ce priveşte eforturile de mediere şi pacificare. Acordul de încetare a focului din iulie 1992 a fost semnat de către Republica Moldova şi Federaţia Rusă, fapt ce arată elocvent cine sînt părţile la conflict. PLDM pledează pentru logica standardelor internaţionale în acest domeniu.  

Trupele ruse staţionate în Estul Republicii Moldova au servit drept scut pentru autorităţile transnistrene şi acest proces continue prin aşa-numita operaţiune de menţinere a păcii. Această operaţiune nu corespunde normelor şi criteriilor internaţionale. Din aceste considerente PLDM va cere transformarea operaţiunii militare tripartite de menţinere a păcii în una internaţională civilă. În acest sens, vor fi utilizate studii internaţionale de fezabilitate, bazate pe precedentul şi dreptul internaţional, privind o eventuală operaţiune internaţională de menţinere a păcii sub egida Uniunii Europene. În paralel, este necesară susţinerea unui dialog activ cu SUA pe marginea negocierilor pe care aceasta le poartă cu Federaţia Rusă privind Tratatului FACE.

Rezultate aşteptate
1. Reglementarea transnistreană va avea o bază temeinică, formată pe prevederile dreptului internaţional.
2. Retragerea pînă în 2013 a muniţiilor, echipamentelor şi trupelor militare ruse de pe teritoriul Republicii Moldova.
3. Transformarea actualei misiuni militare tripartite de pacificare în una civilă sub egida Uniunii Europene, bazată pe prevederile dreptului internaţional pînă în 2010.  

7.2. Guvernul este responsabil de apărarea drepturilor ale cetăţenilor de pe malul stîng al Nistrului 

Descrierea situaţiei actuale

PLDM are deplina convingere că oamenii de pe malul stîng al rîului Nistru s-au pomenit într-o situaţie dificilă şi inacceptabilă sub aspectul asigurării drepturilor omului şi a unui nivel minim de bunăstare.

Dacă un stat recunoscut internaţional, cum este Republica Moldova, poate fi impus să respecte demnitatea umană în urma presiunii organismelor internaţionale, oamenii din stînga Nistrului nu au nici cel puţin această posibilitate. Aceasta deoarece controlul asupra regiunii îl deţine o grupare criminală, instalată cu forţa de către Federaţia Rusă şi care se menţine în continuare graţie susţinerii politice, economice şi armate a Moscovei.

Chiar în aceste condiţii adverse, există un număr impunător de oameni din raioanele de est care au optat pentru cetăţenia moldovenească şi ţine de datoria morală a statului să-i ajute prin diferite politici publice.

Obiectivele asumate de către PLDM

1. Apărarea drepturilor şi libertăţilor fundamentale ale cetăţenilor din raioanele de Est ale Republicii Moldova; 

2. Asigurarea accesului la studii în limba română pentru copii din localităţile din stînga Nistrului.

Direcţiile de acţiune privind apărarea drepturilor cetăţenilor de pe malul stîng al Nistrului 

· Apărarea drepturilor şi libertăţilor fundamentale ale cetăţenilor din raioanele de Est ale Republicii Moldova 

PLDM va depune eforturi pentru a atrage Uniunea Europeană, SUA şi actorii societăţi civile în procesul de promovare şi respectare a drepturilor omului în raioanele de est ale Republicii Moldova.

Vom utiliza practica anterioară CEDO, cum a fost în cazul grupului Ilaşcu, pentru a determina clar responsabilitatea şi responsabilităţile liderilor de la Tiraspol în faţa legislaţiei Republicii Moldova şi a dreptului internaţional.

· Asigurarea accesului la studii în limba română pentru copii din localităţile din stînga Nistrului 

PLDM va utiliza toate pîrghiile pentru a a asigura buna funcţionare a şcolilor de limbă română din stînga Nistrului. Vom consolida baza tehnico-materială şi didactică a şcolilor, iar sistemul de retribuire a muncii va fi unul preferenţial. Vom pregăti reciclarea cadrelor din regiune pentru a asigura convergenţa criteriilor UE de la Bologna. 

Cu asistenţa organismelor internaţionale vom asigura retrocedarea sediilor şcolilor ocupate cu forţa de către autorităţile separatiste.  

Rezultate aşteptate 

1. Vor fi aplicate programe şi politici, cu acoperire financiară de la buget, orientate spre asigurarea drepturilor cetăţenilor din stînga Nistrului.
2. Vor fi create condiţiile necesare pentru accesul la studii de calitate în limba română a copiilor din localităţile din stînga Nistrului.  

7.3. Implicarea Uniunii Europene în administrarea raioanelor de est 

PLDM s-a pronunţat în favoarea implicării UE în gestionarea militară şi administrativă a regiunii transnistrene. 

PLDM va acţiona diferit de guvernarea actuală, care nu utilizează eficient contactele sale cu UE şi SUA. Vom depune eforturi pentru a asigura ca o presiune internaţională a aliaţilor Republicii Moldova să fie exercitată şi să producă rezultate palpabile în soluţionarea transnistreană. Pentru aceasta va fi nevoie să intrăm în parteneriate de securitate cu SUA şi să promovăm intens procesul de integrare europeană, care nu poate deveni ostateca conflictului transnistrean. Vom depune eforturi pentru implicarea mai activă a UE şi în consecinţă a forţelor europene, oferite de NATO, în soluţionarea transnistreană. După asigurarea unei uniuni de poziţii cu SUA, UE şi eventual cu implicare României, aceşti actori, împreună, vor fi capabili să influenţeze Federaţia Rusă. În cadrul acestui format 4+1, ne vom aşeza, împreună cu aliaţii noştri democratici occidentali, la masa de negocieri cu autorităţile de la Moscova.

Este cunoscut faptul că Uniune Europeană, ca şi majoritatea statelor democratice occidentale doresc soluţionarea conflictului transnistrean, care periclitează securitatea regională, la hotarele UE şi NATO. Pînă la transformarea formatului de soluţionare transnistreană vom negocia cu Uniunea Europeană în vederea utilizării contactelor sale cu Federaţia Rusă, cu scopul promovării intereselor europene de soluţionare a conflictului transnistrean. Vom cere de la UE ca această temă să fie discutată în cadrul dialogului cu Rusia. UE de asemenea ar putea să-şi utilizeze influenţa pozitivă asupra Ucrainei, în cadrul unor consultări pe subiecte transnistrene, similare celor care au dus la instituirea EUBAM, în formatul UE-RM-Ucraina. 

Experienţa EUBAM trebuie dezvoltată, astfel încît acest organism să fie transformat în operaţiunea de menţinere a păcii civilă sub egida UE.  Vom sugera, de asemenea, UE să-şi utilizeze în acest sens experienţa acumulată în Bosnia, Macedonia şi Kosovo. 

Rezultatul acestor eforturi va fi instaurarea unei Administraţii Civile Internaţionale sub egida UE, sau eventual sub egida formatului internaţional în care să fie implicaţi . 

7.4. Edificarea unei ţări integre în baza unei cetăţenii inclusive şi a bunăstării pentru toţi locuitorii 

Dezvoltarea Republicii Moldova în baza unui naţionalism pe criterii etnice, sau inventarea unor naţiuni noi, promovării moldovenismului primitiv şi agresiv, nu au dus la un succes în ţara noastră. Este nevoie să trecem la edificarea ţării în baza unor criterii democratice liberale, prin acceptarea tuturor locuitorilor ţării în primul rînd în calitate de cetăţeni ai Republicii Moldova, indiferent de etnia. În acelaşi timp, afilierea etnică va rămîne un garant al libertăţilor fundamentale ale omului, conform criteriilor Consiliului Europei şi ONU, şi va fi expresia unei alegeri libere şi manifestări individuale. Într-o ţară în care criteriile europene, drepturile fundamentale ale omului se vor  îmbina armonic cu bunăstarea populaţiei, într-un mediu asigurat de securitate sub umbrela NATO şi UE, vom putea atinge dezideratul nostru de stat integru şi prosper. 

PLDM, conştient de faptul că integrarea minorităţilor naţionale în societate este o precondiţie necesară pentru stabilitatea şi dezvoltarea armonioasă a societăţii moldoveneşti, va elabora o Concepţie Naţională cu privire la integrarea minorităţilor naţionale în viaţa socială, culturală şi politică a Republicii Moldova. Vor fi elaborate programe educaţionale ce vor conduce la utilizarea mai latgă şi ridicarea rolului limbii române în societate.  

Capitolul 8. Dezvoltare locală şi regională echilibrată

Implementarea politicilor publice de dezvoltare locală şi regională eficiente, orientate spre necesităţile populaţiei din regiunile de dezvoltare, creşterea economică şi reducerea dezechilibrelor, micşorarea nivelului de sărăcie în regiuni, intensificarea cooperării transfrontaliere vor asigura condiţiile de lansare către 2010 a negocierilor cu Uniunea Europeană privind atribuirea statutului Republicii Moldova ca ţară în curs de aderare la UE.

8.1 Renaşterea satelor

Descrierea situaţiei actuale

Sărăcia în Moldova are „faţa rurală”. Politica de stat de consolidare a terenurilor agricole a stimulat exodul populaţiei din mediul rural. În agricultură, din 700 mii de angajaţi în 2001, au rămas numai 300 mii în 2006. Din 400 mii de persoane care au plecat din agricultura, 200 mii au migrat peste hotare, iar alte 100 mii au renunţat la angajarea in cîmpul muncii, o mare parte din aceştia fiind asiguraţi cu surse financiare de peste hotare. În anul 2007, salariul mediu lunar al unui lucrător din agricultură, economia vînatului şi silvicultură a constituit 1098,6 lei, în condiţiile cînd minimul de existenţă, mediu lunar pe o persoană constituia 1099,4 lei. 

Politicile guvernamentale ce urmăreau reducerea sărăciei la sate n-au atins rezultatele scontate. Programul „Satul moldovenesc” ce-şi propunea să impulsioneze dezvoltarea sectorului privat prin proiecte investiţionale intensive, dezvoltarea unei agriculturi eficiente, care să asigure producerea unor mărfuri de înaltă valoare adăugată şi refacerea infrastructurii rurale, s-a prăbuşit la fel de zgomotos după cum a fost lansat. Timpul a arătat că acest program nu a fost altceva decît o ordinară lozincă electorală a comuniştilor. Datele ultimului Barometru de Opinie Publică, din octombrie 2008, reflectă că cca. 85% de persoane din mediul rural nu sînt mulţumite de politica guvernării în domeniul dezvoltării rurale, sub diferite aspecte (şomaj, salarizare, agricultură).

Bugetele locale austere nu pot menţine starea normală a infrastructurii rurale, de aceea ea se află într-o stare precară, afectînd calitatea vieţii în sate şi reducînd oportunităţile pentru dezvoltarea activităţilor economice. Majoritatea satelor sînt economic defavorizate, neatractive pentru lansarea afacerilor şi deschiderii de noi locuri de muncă, fiind necesară perfecţionarea politicilor în domeniu şi creării cadrului instituţional-financiar adecvat pentru asigurarea bunăstării în zonele rurale şi stopării fenomenelor migraţioniste. 

Obiectivele asumate de către PLDM

1. Dezvoltarea şi diversificarea activităţilor economice din zonele rurale şi creşterea gradului de ocupare prin dezvoltarea întreprinderilor mici şi mijlocii, crearea locurilor de muncă şi îmbunătăţirea calităţii vieţii din mediul rural.

2. Combaterea sărăciei în mediul rural, asigurarea accesului populaţiei rurale la un loc de muncă, studii şi servicii medicale.

3. Stoparea exodului populaţiei din mediul rural şi crearea de condiţii pentru revenirea, stabilirea şi ocuparea în cîmpul muncii a persoanelor plecate la muncă peste hotarele ţării.

Acţiunile întreprinse de către PLDM pentru realizarea obiectivelor

PLDM va promova implementarea unei politici integre a managementului spaţiului rural. 

O altă prioritate a PLDM se referă la dezvoltarea infrastructurii agricole şi rurale, contribuind la stabilizarea activităţii fermierilor, reducerii importurilor de produse agricole, creşterea calităţii vieţii prin realizarea următoarelor acţiuni:

· crearea a minim 3 centre moderne (în partea de nord, centru şi sud a ţării)  de standardizare a producţiei agricole şi alimentare; 

· modernizarea serviciilor de informare şi consultanţă în agricultură, cu crearea centrelor informaţionale de protecţie a plantelor şi solurilor; 

· dezvoltarea centrelor de consultanţă agricolă în calitate de unităţi în serviciul ţăranilor prin dezvoltarea lor ca mărime şi prin extinderea atribuţiilor lor; 

· promovarea organizării profesional-sindicale şi cooperatiste a gospodăriilor ţărăneşti, pentru susţinerea şi promovarea intereselor acestora; 

· elaborarea Programului naţional de dezvoltare a infrastructurii rurale, care va include: modernizarea infrastructurii sociale (şcoli, grădiniţe, spitale); construcţia şi reparaţia drumurilor din spaţiul rural; modernizarea sistemelor de apeduct şi canalizare; renovarea sistemelor de salubrizare; modernizarea reţelei de telecomunicaţii; construcţia de gazoducte în dependenţă de potenţialul şi perspectiva de dezvoltare a satului. Resursele necesare  pentru realizarea acestui program (minim 300 mln. lei anual) vor fi formate din mijloacele bugetului de stat, fondului naţional de dezvoltare regională, granturi, împrumuturi externe.

PLDM va realiza parteneriatul dintre fermieri, bănci, societăţi de asigurări şi instituţiile statului. Pentru aceasta vom sprijini:

· susţinerea financiară a creditării rurale pe termen lung printr-un sistem funcţional de garantare a creditelor pentru ţărani, cu o perioadă de 2 ani de graţie pentru rambursarea creditelor;
· dezvoltarea asigurărilor agricole pentru cazuri de calamităţi sau alte fenomene de forţă majoră.

PLDM va sprijini diversificarea activităţilor economice din spaţiul rural prin realizarea următoarelor acţiuni: 

· organizarea şi asigurarea funcţionalităţii şi stabilităţii pieţelor agricole (burse de mărfuri, intervenţii de piaţă, consilii de produs), asigurarea de condiţii economice şi de susţinere apropiate cu ceilalţi concurenţi din piaţa agricolă europeană; 

· extinderea programului naţional „Drumul vinului” prin includerea producătorilor de vinuri de casă selectaţi şi oferta turistică existentă. PLDM va promova dezvoltarea turismului rural prin reorientarea şi liberalizarea activităţii turistice, atragerea investitorilor în dezvoltarea afacerilor în turism, acordarea unui pachet divers de stimulente fiscale.

PLDM optează pentru crearea şi implementarea mecanismelor financiare publice pentru susţinerea familiilor tinere din mediul rural şi stoparea fenomenului depopulării satelor. Acest sprijin va include:

· acordarea de burse pentru obţinerea unei specialităţi şi a suportului lunar pentru tinerii specialişti pe o perioadă de pînă la 5 ani (în mărime de minim 1 000 lei şi creşterea anuală acestuia cu 20%), îndemnizaţie unică pentru căsătorie de 15 000 lei, acordarea creditului ipotecar pentru tineri fără dobîndă; 

· reformarea sistemului de pensii în agricultură (introducerea pensiei minime unice pentru agricultori în mărime de 1 200  lei şi majorarea pensiilor în fiecare an în mediu cu 30%); 

· realizarea acţiunilor pentru creşterea nivelului de trai şi ridicarea prestigiului intelectualităţii satelor (educatori, profesori, medici, specialişti agricoli, consultanţi şi alţii), prin creşterea anuală a nivelului de salarizare cu 30-40% şi crearea sistemului de premiere pentru activităţi şi rezultate deosebite.

PLDM consideră necesar implementarea unor acţiuno pentru creşterea veniturilor populaţiei din mediul rural:

· aprobarea legii cu privire la renta viageră; 

· oferirea stimulentelor pentru încurajarea achiziţiei terenurilor agricole de către tinerii fermieri; 
· modernizarea învăţămîntului agrar superior şi mediu de specialitate;
· promovarea egalităţii de şanse, stimularea ocupării şi stoparea migraţiei din mediul rural, combaterea sărăciei, creşterea capacităţii de a răspunde la cerinţele sporite pentru o calitate mai bună a vieţii; 
· pensionarea timpurie a fermierilor şi lucrătorilor agricoli;
· instruirea funcţionarilor publici din administraţia publică locală şi a personalului organizaţiilor neguvernamentale regionale în vederea atragerii resurselor suplimentare pentru proiecte de dezvoltare regională;
· modernizarea sistemului actual de servicii sociale în mediul rural.

Rezultatele aşteptate

1. Pînă la finele mandatului de guvernare se va micşora de două ori rata sărăciei în mediul rural.
2. Acordarea creditelor preferenţiale pentru dezvoltarea afacerilor în spaţiul rural
3. Implementarea Programului naţional de dezvoltare a infrastructurii agricole şi rurale cu alocarea  anuală a minim 300 mln. lei.

4. Acordarea unui pachet diversificat de ajutoare sociale pentru tinerii şi persoanele în vîrstă de pensionare din mediul rural.

5. Dublarea către anul 2013 a bugetelor proiectelor împlementate în mediul rural şi reducerea disparităţilor în dezvoltarea regiunilor.

6. Dublarea către anul 2013 salariului mediu lunar al unui lucrător din agricultură, economia vînatului şi silvicultură.

7. Aprobarea legii cu privire la renta viageră în agricultură în anul 2009 şi aprobarea unui program de stat pentru aplicarea rentei viagere în agricultură.

8. Majorarea către anul 2013 cu 30% a compensaţiilor acordate salariaţilor din agricultură, care învaţă cu fără scoatere din activitate, în instituţiile de învăţămînt superior şi mediu de specialitate, în învăţămîntul postuniversitar specializat (masterat), în instituţiile de învăţămînt secundar profesional (şcoli profesionale, şcoli de meserii), în instituţiile de învăţămînt secundar general (gimnazii, licee, şcoli medii de cultură generală), la secţiile serale şi fără frecvenţă.

9. Creşterea numărului de servicii sociale pe tipuri şi beneficiarilor de servicii în mediul rural prestate în cadrul sistemului integrat de servicii sociale.

10. Reducerea duratei timpului de muncă pînă la 30 ore pe săptămînă pentru salariaţii din agricultură, care îmbină munca cu studiile în instituţiile de învăţămînt superior şi mediu de specialitate. 

11. Creşterea gradului de pregătire profesională şi intelectuală a fermierilor pînă la nivelul general de cultură al populaţiei urbane. 

12. Înfiinţarea centrului naţional de instruire pentru formarea continuă a consultanţilor şi instruirea producătorilor agricoli şi antreprenorilor rurali.

13. Extinderea reţelei actuale de extensiune rurală şi asigurarea accesului fermierilor la instruire pe întreg teritoriul ţării.

8.2 Dezvoltare urbană modernă

Descrierea situaţiei actuale

Rolul oraşelor în dezvoltarea social-economică a unei ţări este unul de importanţă majoră. Anume oraşele prospere formează acei poli de creştere economică care asigură bunăstarea ţării. În ultimii 17 ani, numărul populaţiei în diferite oraşe ale Republicii Moldova s-a redus între 30-40%. Din aceste considerente, Republica Moldova este cel mai rural stat din spaţiul european, confruntîndu-se cu problema transformării oraşelor în sate şi reducerii numărului de populaţie (aşa-numitul fenomen ruralizare şi dezurbanizare). 

În toată perioada guvernării comuniste, problema dezvoltării oraşelor a fost complet neglijată de autorităţile publice centrale (lipsa Planului naţional de amenajare a teritoriului şi Strategiei de dezvoltare urbană; instrumente şi mecanisme economico-financiare insuficiente de revitalizare oraşelor; lipsa unei baze de date statistice despre dezvoltarea oraşelor ca premisă de formulare a politicilor în acest domeniu). 

În rezultat, se accentuează decalajul nivelului de trai între oraşele mari (Chişinău, Bălţi, Tiraspol şi Tighina) şi restul localităţilor ţării, inclusiv oraşe mici.  

Obiectivele asumate de către PLDM

1. Reorientarea politicilor publice urbane spre o abordare integrată de dezvoltare.

2. Formarea unui cadru şi mecanism de stimulare a investiţiilor spre polii de creştere economică.

Direcţiile de acţiune privind dezvoltarea urbană:

PLDM consideră necesară elaborarea, conform metodologiei europene, a documentelor strategice de planificare urbană: i) Programul de dezvoltare urbană şi ii) Planul de amenajare a teritoriului naţional. Aceste două documente vor sta la baza elaborării Strategiei naţionale de dezvoltare regională (pentru perioada 2012–2018). Conceptul „Polurilor regionale de dezvoltare” urmează să fie principiul de bază al PATN şi al politicii de dezvoltare regională.

Totodată PLDM va promova perfecţionarea cadrului legal şi normativ în domeniul urban care reglementează:

· elaborarea Planurilor urbanistice generale şi asigurarea consultării cetăţenilor în acest proces. Planul urbanistic general al unei localităţi reprezintă principalul document de dezvoltare socio-economică prin care pot fi atrase investiţii şi noi parteneri;
· acordarea statutului de municipiu oraşelor care exercită funcţia de poluri regionale de dezvoltare, în baza unei analize şi selecţii;
· modernizarea statisticii naţionale în vederea colectării şi publicării datelor statistice de dezvoltare social-economică la nivelul oraşelor. Aceste date vor servi ca bază pentru formularea Strategiei de dezvoltare urbană şi a altor documente de importanţă majoră;
· crearea şi dezvoltarea sistemului de facilităţi fiscale pentru investitorii care vor decide să localizeze investiţiile în oraşe-poli de dezvoltare regională. 

PLDM va susţine implementarea Programului investiţional naţional de modernizare şi reabilitare a infrastructurii urbane, prin: 

· realizarea investiţiilor publice în infrastructură şi pregătirea specialiştilor. Pe această bază vor fi create 10 parcuri industriale şi zone economice în toate oraşele identificate ca poli de creştere regională; 

· prioritizarea investiţiilor publice în infrastructura fizică şi economică a oraşelor. În aşa mod, investitorii privaţi vor primi semnale clare pentru planificarea localizării investiţiilor în afara mun. Chişinău. Totodată, concetăţenii noştri, plecaţi la muncă peste hotare vor avea o alternativă Chişinăului (în cazul deciziei de re-întoarcere în patrie) pentru lansarea şi dezvoltarea afacerilor în provincie. 

PLDM va promova consolidarea capacităţii oraşelor spre realizarea unor cooperări eficiente la nivel de proiecte de infrastructură, economie regională, cultură pentru îmbunătăţirea calităţii vieţii. Dezvoltarea reţelei de poli de creştere şi abordărilor inter-sectoriale vor contribui la consolidarea coeziunii regionale, asigurînd sinergia eforturilor spre crearea noilor avantaje comparative ale oraşelor.

Rezultatele aşteptate

1. Implementarea Programului de dezvoltare urbană, a Planului de amenajare a teritoriului naţional şi a Planurilor urbanistice generale pentru atragerea investiţiilor, a tehnologiilor moderne în oraşe..

2. Îmbunătăţirea infrastructurii oraşelor. 

3. Crearea către finele mandatului de guvernare a minim a 10 parcuri industriale şi zone economice în oraşele-poli de creştere.

4. Crearea în spaţiul urban a minim 70 mii noi locuri de muncă.

8.3 Dezvoltare regională şi transfrontalieră 

Descrierea situaţiei actuale

Dezvoltarea regională este prezentă formal pe agenda autorităţilor publice centrale încă din 2002. Pe parcursul a 7 ani de zile, în acest domeniu s-a reuşit doar două lucruri negative: i) discreditarea ideii de dezvoltare regională prin amînarea implementării politicilor publice în acest domeniu şi  ii) ratarea unor oportunităţi importante de atragere a fondurilor din exterior (peste 1,2 miliarde de euro) pentru realizarea proiectelor regionale de infrastructură, protejarea mediului natural, dezvoltarea afacerilor şi deschiderii de locuri de muncă în spaţiul rural, realizarea unei reale protecţii sociale pentru persoanele nevoiaşe. 

În domeniul cooperării transfrontaliere, regimul criminal comunist-pepecedist, tratează problema respectivă în mod superficial, dînd o conotaţie politică negativă relaţiilor transfrontaliere a comunităţilor din Republica Moldova cu cele din România. 

În aceste condiţii, PLDM va promova acţiuni şi politici concrete pentru asigurarea unei dezvoltări regionale echilibrate şi a unei cooperări transfrontaliere menite să conecteze Republica Moldova la spaţiul european.

Obiectivele asumate de către PLDM

1. Creşterea capacităţilor de administrare a dezvoltării regionale la nivel naţional şi regional

2. Crearea şi consolidarea sistemului instituţional, financiar şi decizional în domeniul dezvoltării regionale.

3. Asigurarea unei cooperări transfrontaliere eficiente pentru sporirea traficului de mărfuri, servicii şi schimb de experienţă, dezvoltarea economică şi culturală.

Direcţiile de acţiune privind dezvoltarea regională şi transfrontalieră

PLDM optează pentru aplicarea principiilor europene în domeniul dezvoltării regionale. În acest sens va fi creat cadrul instituţional şi financiar al dezvoltării regionale, prin:

· actualizarea şi aprobarea Strategiei de Dezvoltare Regională şi a Planurilor Operaţionale, elaborate încă în 2007, în cadrul proiectului internaţional european EURDIB. Aceste documente vor servi ca bază pentru realizarea politicii de dezvoltare regională, stabilind mecanismul de implementare a politicii în acest domeniu, responsabilii, sursele de finanţare şi portofoliul de proiecte regionale prioritare;
· crearea Agenţiilor de Dezvoltare Regională - structuri ale Consiliilor de Dezvoltare Regională ca instituţii necomerciale/neguvernamentale şi nu publice, dependente de factorul politic, cum îşi doreşte în prezent guvernarea comunistă;
· constituirea efectivă a Fondului Naţional de Dezvoltare Regională (cu alocarea minimă de 2% din bugetul de stat). Fondul va fi administrat în mod transparent de Agenţia Naţională de Gestiune a FNDR, care va susţine proiecte regionale (infrastructură, economie, mediu, turism), în bază de concurs deschis şi la recomandarea Consiliilor Regionale de Dezvoltare; 

· Reînceperea tratativelor cu Uniunea Europeană în vederea diversificării instrumentelor şi mecanismelor de finanţare pentru proiectele de dezvoltare regională (reparaţia şi construcţia autostrăzilor, căilor ferate; crearea parcurilor industriale; încurajarea lansării afacerilor în spaţiul rural; deschiderea centrelor de business şi incubatoare de afaceri; reabilitarea sistemului de irigare în zone rurale; consolidarea suportului acordat IMM-urilor prin servicii şi reţele de dezvoltare a afacerilor; dezvoltarea turismului rural şi a meşteşugurilor tradiţionale).

· elaborarea şi implementarea politicii de regionalizare în Republica Moldova prin depăşirea fragmentării administrative excesive a UAT. Implementarea fuzionărilor  forţate ale UAT mici (în special, satele şi comunele) sau prin promovarea stimulentelor (inclusiv, a stimulentelor financiare) care vor încuraja variate forme de asociere voluntare ale APL (regiuni metropolitane, asociaţii inter-municipale, grupuri voluntare, consorţii, uniuni, federaţii, etc.).

PLDM consideră necesar implementarea unor politici eficiente pentru zone defavorizate, prin realizarea pe parcursul mandatului de guvernare a unor aşa acţiuni:

· stabilirea prin acte normative a noţiunii de Zonă defavorizată, a criteriilor de desemnare a acestora şi cartografierea lor; 

· aplicarea mecanismelor transparente de transfer din fondurile speciale pentru reducerea disparităţilor regionale, prin utilizarea a două tipuri de transferuri: a) transferuri cu destinaţie specială, pentru îndeplinirea funcţiilor delegate, exercitate de către organele APL în numele autorităţii centrale. b) transferuri de mijloace financiare pentru nivelarea disparităţilor regionale excesive; 

· introducerea instrumentului de plăţi directe pentru populaţia rurală defavorizată şi pentru familiile tinere. Plăţile directe presupun că plata unei sume de bani/acordarea unor facilităţi se face către persoanele care întrunesc condiţiile de apartenenţă la o categorie socială, fără a lua în considerare alte cerinţe. 

· acordarea îndemnizaţiilor sociale lunare pentru gospodăriile casnice aflate în sărăcie absolută de minim 1 500 lei lunar; 

· îmbunătăţirea serviciilor sociale pentru grupurile dezavantajate, promovarea echităţii şi integrării sociale, crearea serviciilor mobile de asistenţă socială, centre de plasament, centre de zi pentru grupurile dezavantajate în fiecare centru raional;
· eradicarea disparităţilor regionale, prin implementarea sistemului de acordare a microcreditelor atribuite întreprinderilor mici cu mai puţin de 10 angajaţi şi şomerilor sau persoanelor fizice care vor să înceapă o activitate independentă (mai ales în domeniul serviciilor), dar care nu pot accesa credite bancare.

PLDM susţine promovarea oportunităţilor de cooperare transfrontalieră ale comunităţilor din zona de frontieră a Republicii Moldova cu România şi Ucraina, prin realizarea următoarelor acţiuni:

· semnarea cu România a Convenţiei privind micul trafic de frontieră pentru simplificarea trecerii frontierei a locuitorilor comunităţilor din raza de 50 km a frontierei;
· negocierea cu Uniunea Europeană a extinderii finanţărilor acordate Republicii Moldova, Ucraina şi România prin Instrumentul European de Bună Vecinătate de la 126 mln. euro (pentru perioada 2008-2013) la minim 500 mln. pentru 2013-2015; 

· elaborarea Strategiei naţionale de cooperare transfrontalieră a Republicii Moldova şi implementarea proiectelor de cooperare transfrontalieră cu România şi Ucraina în economie rurală, protecţia ecologică a bazinului r. Prut şi Nistru, turism, schimburi culturale şi educaţionale, infrastructură de transport (construcţia podului Leova-Bumbăta şi a platformei Cantemir-Fălciu), energie electrică (construcţia liniilor electrice peste Prut şi conectarea RM la circuitul energetic european);
· crearea, în baza ariilor naturale existente în zona transfrontalieră, a două parcuri naturale internaţionale (Nistrul Inferior şi Prutul de Jos – Dunărea de Jos), cu atragerea resurselor interne (fondul ecologic naţional) şi celor externe (fondul ecologic global şi fondurile Uniunii Europene);
· formarea sistemelor informaţionale al Euroregiunilor (Prutul de Sus; Siret-Prut-Nistru; Dunărea de Jos) despre oportunităţile de cooperare transfrontalieră în diverse domenii.

Rezultatele aşteptate

1. Crearea sistemului informaţional, instituţional şi financiar funcţional în domeniul dezvoltării regionale.

2. Formarea instrumentelor financiare pentru creşterea nivelului de trai a populaţiei din zonele defavorizate.

3. Creşterea finanţărilor pentru cooperarea transfrontalieră de la 126 mln. la 500 mln. euro.

4. Implementarea proiectelor regionale şi transfrontaliere pentru îmbunătăţirea nivelului de trai şi a calităţii vieţii populaţiei.

5. Acordarea unui pachet de ajutoare şi stimulente financiare populaţiei aflate în sărăcie absolută.

Capitolul 9. Agricultură performantă
9.1. Instituţii şi politici agricole eficiente pentru modernizarea agriculturii

Descrierea situaţiei existente

Organizarea agriculturii nu este adaptată la exigenţele prezentului si este perturbată de implicarea frecventă a instituţiilor statului. Politica agricolă nu are drept bază o legislaţie completă, coerentă şi fundamentată pe criterii şi principii, care prefigurează viitorul agriculturii moldoveneşti, şi care ar fi aplicată în primul rînd, de instituţii pregătite temeinic pentru finalizarea reformelor în agricultură. 

Structura instituţională a Ministerului Agriculturii şi Industriei Alimentare, a instituţiilor subordonate este una lamentabilă şi nu corespunde cerinţelor dictate de reorganizarea viitoare a agriculturii după modelul agricol european. Structura recenta a aparatului central cuprinde un număr limitat de unităţi a aparatului central, care exercită un număr mare de sarcini şi funcţii de care ministerul poartă responsabilitatea, şi care în multe cazuri sînt identice cu cele atribuite unor autorităţi administrativ centrale sau unui număr exagerat de instituţii subordonate. În prezent, în subordinea Ministerului Agriculturii şi Industriei Alimentare sînt 56 de întreprinderi, instituţii şi organizaţii, din care 25 sînt finanţate de la bugetul de stat şi din contul mijloacelor speciale şi 31 de întreprinderi, instituţii şi organizaţii, care funcţionează în regim de autogestiune. Din această cauză, nu există o delimitare clară a funcţiilor de elaborare, coordonare, implementare şi de evaluare a politicilor la nivel de aparat central, şi în mod special la nivel intersectorial.

La fel, nu există o coordonare şi în multe cazuri o elementară colaborare între instituţiile administraţiei publice centrale cu competenţe şi funcţii în domeniul agroalimentar şi direcţiile agricole raionale, care dispun de un regim juridic arhaic, şi care sînt subordonate Consiliilor Raionale şi finanţate din contul mijloacelor administraţiei locale. Totodată, capacitatea administrativă exercitată la nivel local rămîne încă inadecvată la necesităţile tot mai diverse ale comunităţilor locale, fiind limitată calitativ de numărul redus de personal calificat care exercită funcţii în domeniul administrativ. 

Obiectivele asumate de către PLDM

1. Organizarea agriculturii după modelul agricol european, în baza politicilor fundamentate şi reforme structurale, realizate de instituţiile publice cu competenţe şi funcţii domeniul agriculturii şi industriei alimentare, similare instituţiilor din Uniunea Europeană.

2. Întărirea capacităţii manageriale a Ministerului Agriculturii, cu privire la elaborarea, implementarea şi evaluarea politicilor publice.

3. Optimizarea politicilor în domeniul dezvoltării rurale: agricultură, pescuit, silvicultură, îmbunătăţiri funciare, acvacultura, producţie alimentară, consolidarea proprietăţii funciare, optimizarea exploataţiilor şi conservarea solurilor.

Direcţiile de acţiune privind cadrul instituţional şi cel al politicilor publice în agricultură  

· restructurarea Ministerului Agriculturii, a instituţiilor subordonate şi a direcţiilor agricole raionale în baza rezultatelor analizei funcţionale efectuate de Direcţia de analiză a coordonării politicilor şi conform bunelor practici a statelor Uniunii Europene;
· Întărirea capacităţii instituţionale a ministerului/structurilor coordonate, subordonate, deconcentrate, descentralizate în ceea ce priveşte elaborarea politicilor şi aplicarea acestora. 

· Perfecţionarea politicii de personal în administraţia publică şi dezvoltarea resurselor umane –îmbunătăţirea sistemului salarial, promovarea calităţii educaţiei şi dezvoltării profesionale a personalului, introducerea modelului de competenţă în managementul resurselor umane.

· Crearea de către minister şi instituţiile subordonate de parteneriate instituţionale cu autorităţi publice centrale, agenţii, ONG-uri relevante la nivel naţional şi internaţional.

· Armonizarea cadrului legal în domeniul agroalimentar cu legislaţia UE.

· Inventarierea tuturor documentelor de politici în vigoare cu impact asupra dezvoltării rurale, şi modificarea sau abrogarea celor, care nu corespund rigorilor şi exigenţelor stabilite de Hotărîrea Guvernului cu privire la regulile de elaborare şi cerinţele unificate faţă de documentele de politici. 

· Revizuirea planului de acţiuni pentru implementarea şi realizarea strategiei naţionale de dezvoltare durabilă a complexului agroindustrial al Republicii Moldova (2008-2015).

· Înfiinţarea Camerelor Agricole pe sistemul public-privat.

· Crearea şi aplicarea instrumentelor interactive de sprijinire a producătorilor agricoli şi a exportatorilor de produse agroalimentare din R. Moldova (baze de date: date statistice, legislaţie, tarif vamal, furnizarea gratuită de studii, informaţii, consultaţii). 

· Perfecţionarea sistemului de motivaţie financiară şi non-financiară pentru funcţionarii publici din cadrul ministerului şi a instituţiilor subordonate.

· Crearea Băncii Agricole.

· Crearea consiliilor pe filiera produsului şi a organizaţiilor profesionale cu transferul spre producătorii agricoli a politicilor de piaţă. 
Rezultatele aşteptate
1. Reorganizarea Ministerului Agriculturii şi Industriei Alimentare, a instituţiilor subordonate şi a direcţiilor agricole raionale pînă-n anul 2010.

2. Întărirea capacităţii instituţionale a Ministerului Agriculturii şi Industriei Alimentare, structurilor coordonate, subordonate, deconcentrate, descentralizate.

3. Implementarea unei noi politicii de personal în administraţia publică şi dezvoltarea resurselor umane–îmbunătăţirea sistemului salarial, promovarea calităţii educaţiei şi dezvoltării profesionale a personalului, introducerea modelului de competenţă în managementul resurselor umane (pînă-n anul 2010).

4. Armonizarea cadrului legal în domeniul agroalimentar cu legislaţia UE pînă-n anul 2010.

5. Inventarierea tuturor documentelor de politici cu impact asupra dezvoltării rurale, în vigoare şi modificarea sau abrogarea celor, care nu corespund rigorilor şi exigenţelor stabilite de Hotărîrea Guvernului cu privire la regulile de elaborare şi cerinţele unificate faţă de documentele de politici pînă-n anul 2010 (Ghilotina 1 în agricultură). 

6. Revizuirea planului de acţiuni pentru implementarea şi realizarea strategiei naţionale de dezvoltare durabilă a complexului agroindustrial al Republicii Moldova (2008-2015) în anul 2009.

7. Înfiinţarea Camerelor Agricole prin  sistemul public-privat.
8. Crearea şi aplicarea cu începere din anul 2010 a instrumentelor interactive de sprijinire a producătorilor agricoli şi a exportatorilor din ţară, inclusiv baze de date. 

9. Perfecţionarea sistemului de motivaţie financiară şi non-financiară pentru funcţionarii publici din cadrul MAIA şi a instituţiilor subordonate (2010).

10. Crearea Băncii Agricole (2010) pentru facilitarea accesului fermierilor la credite în condiţii preferenţiate.

11. Crearea consiliilor pe filiera produsului şi a organizaţiilor profesionale cu transferul spre producătorii agricoli a politicilor de piaţă (2009). 

9.2 Asigurarea securităţii alimentare prin creşterea competitivităţii întreprinderilor agricole şi performanţelor acestora 

Descrierea situaţiei existente

În perioadal guvernării comuniste, securitatea alimentară a ţării a fost ameninţată de două ori-la început de mandat, în anul 2003 şi la final de mandat, în anul 2008. Mai mult ca atît, pentru prima oară în istoria sa, în anul 2008, Republica Moldova a fost singura ţară din Europa, care a fost inclusă de Organizaţia pentru Alimentaţie şi Agricultură (FAO) într-o listă de 37 de ţări, alături de Lesotho, Somalia, Swaziland, Zimbabwe, Eritrea, Burundi, Chad, Guinea, Uganda, care se confruntă cu crize alimentare şi necesită susţinere alimentară urgentă. 

Agricultura moldovenească în pofida existenţei unor avantaje comparative degradează temeinic, cedînd la toate compartimentele posibile – eficienţă, randamente, producţii globale, înzestrare tehnică, utilizare de factori sporitori de randamente, suport financiar, investiţii. Dacă în anul 2005, volumul producţiei agricole a înregistrat o majorare de doar 1 la sută (în preţuri comparabile) faţă de anul precedent, atunci în anii următori, 2006 şi 2007, a înregistrat diminuări de 1,1% şi 23,9 la sută. Nivelul de rentabilitate a unui număr mare de produse vegetale şi animale comercializate de producătorii agricoli indică pierderi stabile în ultimii 8 ani. 

La fel, randamentele medii înregistrate în sectoarele vegetal şi animalier corespund indicilor similari consemnaţi în anii 50 a-i secolului trecut. Republica Moldova este pe cale să devina un stat importator net de produse agroalimentare, deşi, acum trei ani, era poziţionat ca exportator net de aceleaşi produse. Odată cu sistarea exporturilor de produse vegetale, animale şi a băuturilor alcoolice în Federaţia Rusă, ponderea acestora în totalul exporturilor moldoveneşti s-a diminuat drastic de la 61% în anul 2004 pînă la 39,9% în anul 2007. În anul 2008, soldul balanţei comerciale în comerţul exterior cu produse agroalimentare pentru prima oară a înregistrat valori negative.

Obiectivele asumate de către PLDM
1. Organizarea şi dezvoltarea durabilă a agriculturii după modelul agricol european.

2. Dezvoltarea unui sector agricol viabil, competitiv, capabil să asigure securitatea alimentară a ţării, apt să se impună într-o poziţie de frunte pe piaţa regională agroalimentară.

3. Recăpătarea de către Republicii Moldova statutului de exportator net de produse agricole şi agroalimentare.

Direcţiile de acţiune privind creşterea competitivităţii în agricultură

· Realizarea unui echilibru între investiţiile publice şi private în agricultură, inclusiv prin utilizarea instrumentelor prevăzute de Concepţia sistemului de subvenţionare a producătorilor agricoli pentru anii 2008-2015.

· Modernizarea sectorului animalier şi creşterea ponderii producţiei acestuia în totalul producţiei agricole pînă la 40%.

· Reabilitarea sistemelor de irigare şi creşterea suprafeţelor terenurilor agricole amenajate pentru irigare pînă la 300 mii ha în anul 2012. 

· Concentrarea tuturor mijloacelor bugetare, destinate susţinerii producătorilor agricoli, în fondul pentru susţinerea sectorului agrar şi ajustarea acestuia la priorităţile strategice stabilite pentru dezvoltarea sectorului agricol pe termen mediu şi lung. 

· Crearea Agenţiei Agricole pentru Plăţi şi Intervenţie, pentru gestionarea resurselor financiare destinate subvenţionării producătorilor agricoli, monitorizarea repartizării acestora, asigurarea transparenţei şi evaluarea cantitativă şi calitativă a impactului generat de măsurile de susţinere a agricultorilor din partea statului. 

· Asigurarea unui grad înalt de transparenţă modului de repartizare a mijloacelor financiare din fondul pentru susţinerea sectorului agrar şi asigurarea accesului liber la informaţia cu privire la beneficiarii de subvenţii din partea statului şi a membrilor comisiilor constituite la nivel naţional şi local pentru repartizarea subvenţiilor. 

· Acordarea plăţilor directe pentru sporirea productivităţii şi competitivităţii în agricultură, stabilizarea pieţei, asigurarea securităţii alimentare şi a veniturilor echitabile.

· Susţinerea din partea statului pentru o gamă mult mai variate de producători agricoli, printre care, agricultorii din sectorul vegetal şi animalier, poziţiile tarifare a cărora au cea mai mare pondere la importul în Republica Moldova. 

· Stimularea dezvoltării pieţei agricole autohtone prin aplicarea unor mecanisme economice clare şi eficiente. Dezvoltarea serviciilor de colectare şi transport a produselor agricole pentru industrie şi pentru comercializarea pe piaţa internă şi externă, fapt ce ar stimula eliminarea intermediarilor de pe piaţa agricolă. 

· Modernizarea sectorului agrar prin subvenţionarea activităţilor investiţionale legate de crearea unităţilor de procesare, manipulare şi păstrare a producţiei agricole, dotarea cu tehnică şi utilaj agricol, crearea infrastructurii de colectare a produselor agricole, asigurarea cu materie primă agricolă, înfiinţarea plantaţiilor multianuale, unităţilor de producere a materialului semincer, săditor şi reproductiv, dezvoltarea sferei serviciilor în agricultură. 

· Facilitarea accesului producătorilor agricoli la fondurile europene prin programele de parteneriat şi Politica de Vecinătate. 

· Eliminarea tuturor barierelor la exportul produselor agricole, inclusiv eliminarea practicilor de protecţionism şi preferenţialitate în acordarea serviciilor de transportare a exporturilor de către întreprinderile de stat. 

· Asigurarea transparenţei procesului de achiziţii a produselor agricole în rezerva de stat. Publicarea listei companiilor care au cîştigat licitaţiile pentru suplinirea rezervei de stat. 

· Majorarea graduală a fondului pentru subvenţionarea producătorilor agricoli. 

· Asigurarea autosuficienţei alimentare în ţară, prin susţinerea producătorilor autohtoni de culturi agricole şi diminuarea importului de produse agroalimentare prin intermediul instrumentelor şi măsurilor de reglementare a pieţelor produselor agricole şi agroalimentare cu respectarea regulilor şi procedurilor cuprinse în prevederile acordurilor şi convenţiilor internaţionale relevante la care Republica Moldova este parte. 

· Susţinerea financiară a produselor obţinute din sistemul de agricultură ecologică în vederea extinderii pieţei interne şi pentru crearea unui disponibil pentru export la următoarele culturi: viţă de vie (soiurile de masă), plantaţii de pomi şi arbuşti fructiferi, legume de cîmp şi de seră.

· Liberalizarea regimului de import a mijloacelor de producţie (a seminţelor şi materialului săditor, fertilizanţilor, produselor pentru tratamentul solului şi a bunurilor importate în scopul promovării comerţului). 

· Elaborarea şi aplicarea unui program de stimulare şi susţinere a creditării pe termen lung şi a celei ipotecare în agricultură. Implementarea pe larg a programelor de asigurare a riscurilor în agricultură.

· Reducerea cotei accizului la motorină pentru lucrările agricole la pragul minim din Uniunea Europeană, de 21 euro/tonă, şi aplicarea unui mecanism de prevenire a schimbării destinaţiei resurselor materiale subvenţionate. 

Rezultatele aşteptate

1. Realizarea către anul 2013 a unui echilibru între investiţiile publice şi private în agricultură.

2. Creşterea nivelului de susţinere a agriculturii în anul 2013 pînă la nivelul mediu regional. 

3. Modernizarea sectorului animalier şi creşterea ponderii producţiei acestuia în totalul producţiei agricole pînă la 40%.

4. Reabilitarea sistemelor de irigare şi creşterea suprafeţelor terenurilor agricole amenajate pentru irigare pînă la 300 mii ha în anul 2013. 
5. Creşterea gradului de mecanizare, utilizare de factori sporitori de randamente în agricultură către anul 2013 pînă la nivelul mediu regional
6. Înfiinţarea pînă-n anul 2013 a 40 de mii ha de plantaţii de viţă nobilă şi defrişarea a 50 de mii ha de plantaţii multianuale cu termenul de exploatare al cărora a expirat.

7. Concentrarea cu începere din anul 2010 a tuturor mijloacelor bugetare, destinate susţinerii producătorilor agricoli, în fondul pentru subvenţionarea producătorilor agricoli şi ajustarea acestuia la priorităţile strategice din sectorul agricol pe termen mediu şi lung. 

8. Crearea în anul 2009 a Agenţiei Agricole pentru Plăţi şi Intervenţie, pentru gestionarea resurselor financiare destinate subvenţionării producătorilor agricoli, monitorizarea repartizării acestora. 

9. Asigurarea unui grad înalt de transparenţă modului de repartizare a mijloacelor financiare din fondul pentru susţinerea sectorului agrar şi asigurarea accesului liber la informaţia cu privire la beneficiarii de subvenţii din partea statului şi a membrilor comisiilor constituite la nivel naţional şi local pentru repartizarea subvenţiilor. 

10. Acordarea plăţilor directe, care vor constitui 1/3 din totalul subvenţiilor acordate de stat (către anul 2012) pentru sporirea productivităţii şi competitivităţii în agricultură, stabilizarea pieţei, asigurarea securităţii alimentare.

11. Acordarea sprijinului din partea statului producătorilor agricoli din sectorul vegetal şi animalier.

12. Subvenţionarea activităţii investiţionale pentru crearea unităţilor de procesare, păstrare a producţiei agricole, dotarea cu tehnică şi utilaj agricol, crearea infrastructurii de colectare a produselor agricole etc.
13. Triplarea sumei fondului pentru subvenţionarea producătorilor agricoli către anul 2013. 

14. Creşterea resurselor alocate pentru agricultură ecologică de 3 ori pînă-n anul 2012 

15. Liberalizarea regimului de import a mijloacelor de producţie  cu începere din anul 2010.

16. Reducerea cotei accizului la motorină pentru lucrările agricole la pragul minim din Uniunea Europeană, de 21 euro/tonă, şi aplicarea unui mecanism de prevenire a schimbării destinaţiei resurselor materiale subvenţionate cu începere din anul 2010. 

Capitolul 10. Politici eficiente privind dezvoltarea capitalului uman
10.1. Educaţia – prioritate naţională

Descrierea situaţiei existente

În ultimii ani, sistemul educaţional din Republica Moldova înregistrează o degradare progresivă. Principalele probleme în acest domeniu sînt:

· Încoerenţa cadrului legislativ: Codul Învăţămîntului, adoptat în grabă de către fracţiunea majoritară a deputaţilor comunişti, constituie expresia unui document reglator agramat, incomplet, contradictoriu, amorf, slab structurat şi insuficient racordat la realităţile sistemelor educaţionale autohton şi european.

· Disproporţionalitatea: în ultimii ani, reformele educaţionale s-au axat preponderent pe nivelele primar, secundar general şi superior, nivelului preşcolar şi celui secundar profesional revenindu-le o atenţie nesemnificativă. Dezvoltarea dezechlibrată a instituţiilor de învăţămînt de la sate şi a celor de la oraşe.

· Remunerarea insuficientă a muncii: salariile în educaţie sînt printre cele mai mici din sfera bugetară, remunerarea fiind sub nivelul salariului mediu pe ţară. Aceasta are ca efect exodul masiv de specialişti: în anul de studii 2007-2008 şcoala a fost părăsită de cca 2,2 mii de pedagogi. Totodată are loc îmbătrînirea progresivă a corpului profesoral: din 36 mii de cadre didactice antrenate în învăţămîntul preuniversitar 8% au o vechime de muncă de pînă la 3 ani, 62% de 15-20 de ani, iar 30% - de peste 20 de ani; o situaţie similară este în învăţămîntul preşcolar şi universitar. Generaţia tînără, din motivul salărizării reduse şi a unui pachet modest de protecţie sociale nu este motiviată a fi angajată în acest domeniu. Un alt efect negativ al salărizării reduse este dezvoltarea şi extinderea continuă a fenomenelor de corupţie.

· Dezvoltarea insuficientă a reţelei de instituţii educaţionale: în aproximativ 270 de localităţi din Republica Moldova, nu există nici o instituţie de învăţămînt preşcolar. Sălile de studii, laboratoarele şi cabinetele specializate nu sînt echipate conform cerinţelor curriculare la zi; în biblioteci lipsesc manualele, compendiile şi dicţionarele strict necesare procesului de învăţămînt; spaţiile de cazare nu oferă condiţiile igienice corespunzătoare;

· Excluziunea instituţională şi abandon: un număr semnificativ de copii de vîrstă preşcolară rămîn în afara procesului educaţional, rata de înrolare în instituţiile preşcolare fiind de cca 70%; creşterea numărului copiilor care nu frecventează şcoala: în anul de învăţămînt 2007-2008, spre exemplu, de şcoală s-au dezis peste o mie de elevi.

· Dezechilibrul  în politicile de promovare a învăţămîntului preuniversitar de stat şi privat: în învăţămîntul preşcolar există doar o singură grădiniţă privată, iar în cel secundar profesional doar 2 şcoli de meserii private.

· Irelevanţa: de cele mai multe ori, absolvenţii instituţiilor de învăţămînt fac dovada faptului  că nu pot să-şi asigure o reuşită personală, că sînt insuficient pregătiţi pentru a fi performanţi în viaţa profesională, socială şi cea familială;

· Incapacitatea de adaptare a absolvenţilor la cerinţele beneficiarilor direcţi ai pieţei forţei de muncă: oferta de specializări este în continuă scădere, iar calitatea serviciilor educaţionale continuă să rămînă la cel mai scăzut nivel din Europa.

· Politizarea procesului instructiv-educativ: înrolarea masivă a managerilor din învăţămîntul preuniversitar în rîndurile partidului comuniştilor; revenirea la practicile bolşevice de corupere ideologică a copiilor şi tinerilor (reactivarea organizaţiilor de pionieri şi comsomolişti). Imixtiunea excesivă a structurilor administrative centrale şi locale  în managementul instituţiilor de învăţămînt.

· Simularea ralierii la  tradiţiile şi paradigmele educaţionale europene: rapoarte simpliste prezentate de autorităţile  comuniste Grupului de Implementare a Procesului Bologna (GIPB); existenţa unui cadru legal care cuprinde  numeroase aspecte reglementate extrem de vag  (autonomia universitară, mobilitatea academică internă şi/sau  externă etc.), deficit de transparenţă în managementul instituţiilor de învăţămînt superior,  acţiuni confuze vizînd asigurarea  parteneriatului  dintre sistemul educaţional şi societatea civilă, consolidarea autorităţii ministeriale prin promovarea unor politici centraliste;

· Plasarea neîntemeiată a Academiei de Ştiinţe din Moldova în poziţiile de organizator şi coordonator ale ciclurilor situate în vîrful piramidei educaţionale: bucurîndu-se de sprijinul total al partidului comuniştilor, instituţia nominalizată a obţinut statutul de organ reglementator al cadrului metodologic privind desfăşurarea cercetărilor, studiilor de doctorat şi postdoctorat. Aceasta exercită un impact  negativ asupra întregului sistem educaţional terţiar, dar şi asupra universităţilor care sînt considerate doar organizaţii prestatoare de servicii, şi nu instituţii care să genereze programe şi platforme apte să-i antreneze pe viitorii specialişti în activităţile cu caracter de cercetare şi inovare;

· Lipsa voinţei politice pentru elaborarea unor proiecte educaţionale de anvergură, care ar transforma învăţămîntul într-o prioritate naţională autentică.

Guvernele promovate de partidul comuniştilor, au ratat dezvoltarea capitalului uman, de importanţă vitală pentru viitorul Republicii Moldova. Situaţia dată este rezultatul lipsei de viziune asupra importanţei şi dezvoltării acestui domeniu, managementului neprofesionist şi finanţărilor derizorii de care a avut parte acest sistem.

Obiectivele de guvernare în sfera educaţională asumate de către PLDM

1. Transformarea educaţiei într-o prioritate naţională autentică.

2. Crearea cadrului legislativ-normativ adecvat cerinţelor învăţămîntului modern.

3. Asigurarea instituţiilor de învăţămînt cu o bază tehnico-materială cu un randament educaţional înalt şi remunerare adecvată a angajaţilor.

4. Includerea Republicii Moldova în spaţiul educaţional internaţional.

Direcţiile de acţiune în sfera educaţională

Pentru susţinerea adecvată a domeniului educaţional, PLDM va promova dezvoltarea cadrului legislativ-normartiv în concordanţă cu recomandările şi prevederile structurilor pan-europene, regionale şi comunitare din domeniul educaţional. Pentru aceasta PLDM va sprijini efortul de europenizare a educaţiei autohtone prin mărirea considerabilă a schimburilor de experienţă şi de promovare a practicilor de calitate. PLDM consideră că, pentru europenizarea educaţiei, este nevoie de o asumare independentă a prevederilor Agendei Lisabona. PLDM optează pentru revizuirea cardinală a legislaţiei din sfera învăţămîntului prin adoptarea Codului Învăţămîntului, care va fi racordat la realităţile şi cerinţele sistemului educaţional autohton şi european. 
PLDM va pleda pentru promovarea educaţiei pe tot parcursul vieţii şi va stimula valorificarea educaţiei nonformale şi informale. Pentru aceasra va fi implementat sistemul conturilor educaţionale, prin care fiecare cetăţean ar putea să-şi asigure educaţia pe tot parcursul vieţii. Aceste conturi vor dispune de condiţii fiscale avantajoase, ele provenind din bugetul de stat, resursele personale ale cetăţeanului, contribuţiile agenţilor economici sau a altor actori sociali.

PLDM va implementa sistemul “tichetelor educaţionale” pentru toate categoriile de personae implicate în activitatea pedagogică. Acest sistem se va regăsi într-un articol  aparte al bugetului public, implementarea unui sistem flexibil de scutiri pentru donaţiile corporatiste. Tichetele în cauză vor putea fi utilizate pentru specializări, perfecţionări, stagii, concedii de creaţie, procurarea literaturii de specialitate etc. 

Totodată, PLDM va susţine iniţiativele de formare şi instruire alternativă şi integratorie a cetăţenilor Republicii Moldova, indiferent de vîrstă, sex, grup etnic, regiune de origine. În acest sens, va fi creată o agenţie autonomă de acreditare a programelor de formare continuă, nonformală şi alternativă şi de certificare a competenţelor şi aptitudinilor dobîndite.
PLDM vede învăţămîntul superior ca fiind un pol de dezvoltare, de inovare şi de competitivitate a Republicii Moldova în Spaţiul European al Învăţămîntului Superior. De aceea, PLDM consideră autonomia instituţională ca fiind indispensabilă pentru dezvoltarea învăţămîntului superior. Astfel, PLDM va pleda pentru acordarea autonomiei instituţionale şi lansarea descentralizării în etape. Instituţiile de învăţămînt superior sînt organizaţii publice antreprenoriale, responsabile public pentru serviciile prestate. În acest sens, va fi susţinută crearea unui sistem de agenţii autonome pentru: 1) acreditarea programelor de studii,                                   2) finanţarea programelor de studii şi de cercetare, 3) finanţarea mobilităţilor de studii şi de cercetare. 
PLDM va milita pentru reformarea procesului de admitere în sistemul de învăţămînt superior şi va susţine dezvoltarea unor programe adecvate de finanţare a activităţilor de studii prin acordarea de granturi şi credite preferenţiale garantate. 

PLDM militează pentru reconsiderarea învăţămîntului secundar-profesional. Astfel, PLDM va susţine dezvoltarea acestuia prin renovarea infrastructurii, modernizarea curriculum-ului, formarea adecvată a cadrelor didactice. impulsionarea creării de conexiuni dintre piaţa forţei de muncă şi instituţiile de învăţămînt secundar-profesional. PLDM va sprijini mecanismul de accesare continuă a nivelurilor de studii: de la nivelul secundar-profesional la nivelul superior. 

PLDM va promova echivalarea burselor studenţeşti cu salariul minim pe economie şi dezvoltarea sistemului de burse sociale, pentru asigurarea egalităţii accesului la toate treptele de învăţămînt.
PLDM va stimula promovarea educaţiei autohtone în spaţiul european prin mobilităţi academice şi de cercetare. PLDM propune relansarea parteneriatului strategic în domeniul educaţional şi de cercetare între Republica Moldova şi România, alte ţări din Uniunea Europeană. PLDM va face demersuri pentru crearea unui program regional de mobilităţi academice şi de cercetare în vederea democratizării şi europenizării regionale. La fel, PLDM va susţine implementarea unui program de stimulare a revenirii „substanţei cenuşii” în Republica Moldova. 

Totodată, PLDM va susţine iniţiativele de formare şi instruire alternativă şi integratorie a cetăţenilor Republicii Moldova, indiferent de vîrstă, sex, grup etnic, regiune de origine. În acest sens, va fi creată unei agenţii autonome de acreditare a programelor de formare continuă, nonformală şi alternativă şi de certificare a competenţelor şi aptitudinilor dobîndite.

În domeniul învăţămîntului preşcolar, o atenţie deosebită va fi acordată adaptării numărului şi tipului de grădiniţe la numărul de copii din fiecare localitate; deschiderea a 200 de grădiniţe noi şi renovarea a cel puţin 500 de şcoli; dotarea grădiniţelor cu echipament şi mobilier modern; asigurarea condiţiilor sanitare corespunzătoare la grădiniţe.

Pentru reducerea discrepanţei dintre nivelul de dezvoltare a şcolilor din spaţiul rural în raport cu cele din oraşe, prin elaborarea şi implementarea Programului naţional de reabilitare a învăţămîntului din mediul rural.

Implementarea Programului naţional de combatere a abandonului şcolar şi a implementarea programelor de tip after school (ele vor oferi asistenţă calificată şi continuă pentru educaţia extracurriculară a elevilor de toate vîrstele).

PLDM consideră necesară stoparea procesului de ideologizare a programelor şcolare şi retragerea manualelor care contravin adevărului ştiinţific.

Rezultate aşteptate 

1. Alocarea a minimum 8% din PIB pentru întreţinerea şi dezvoltarea sistemului educaţional.
2. Majorarea salariilor în învăţămînt în conformitate cu salariul mediu pe economie şi atingerea nivelului de 7.000 lei lunar către anul 2013.    

3. Redarea prestigiului şi demnităţii sociale profesiei de pedagog.

4. Elaborarea şi introducerea unor conţinuturi de învăţămînt axate pe competenţe, şi nu pe cunoştinţe.

5. Acces la internet şi dotare informatică modernă în toate instituţiile de învăţămînt, cu seturi de manuale şi de  materiale didactice necesare.
6. Transformarea tuturor şcolilor de meserii şi a tuturor şcolilor professional–tehnice în licee profesionale.

7. Echivalarea burselor studenţeşti cu salariul minim pe economie.
8. Dezvoltarea sistemului de burse sociale (chemate să asigure egalitatea de acces la toate treptele de învăţămînt).

10.2. Cercetare şi Inovare în folosul întregii societăţi
Descrierea situaţiei existente

În prezent, sistemul autohton de cercetare şi inovare se află într-un declin continuu, avînd mai multe caracteristci negative:

· Cadrul legal-normativ inadecvat: legislaţia în vigoare este incoerentă, contradictorie şi depăşită de realităţi.

· Resurse insuficiente şi involuţie patrimonială: fondurile alocate pentru ştiinţă şi inovare sînt în dezacord cu necesităţile existente  şi deseori depăşesc obiectivele  ştiinţifice propriu-zise. Pe parcursul ultimilor 10 ani, patrimoniul material al ştiinţei şi inovării a degradat la cota de cca 90-95%.

· Incoerenţă structurală şi ineficienţă: organizarea actuală a sistemului autohton de cercetare şi inovare favorizează instituirea a numeroase conflicte de interese sau/şi a variate inechităţi de extracţie financiară. Ştiinţa autohtonă se plasează pe unul din ultimele locuri din Europa. Schemele organizaţionale ale domeniului nu încurajează pe deplin performanţa;

· Impostură şi suprefecialitate: plagiatul şi compilaţia alcătuiesc  caracteristicile definitorii ale domeniului, iar acordarea titlurilor academice decurge, de regulă, în mod formal, ea axîndu-se pe abordări de suprafaţă, şi nu pe exigenţă sau relevanţă.

· Insuficienţă: numărul cercetătorilor autohtoni intră într-o contradicţie flagrantă cu standardele Lisabona, el situîndu-se cu mult sub limita necesarului; în ultimii ani, patrimoniul intelectual s-a micşorat de 4.7 ori, de la 33 mii de colaboratori la 7 mii. 

· Abandon: tot mai multe persoane preferă abandoneze activităţile de cercetare-inovare ori decid să emigreze în străinătate pentru a-şi continua cariera în condiţii favorabile.

· Disproporţionalitate: rata cercetătorilor în vîrstă o depăşeşte semnificativ pe cea a cercetătorilor tineri, faptul în cauză punînd în  pericol viitorul ştiinţei autohtone.

· Monopolizare, politizare şi birocratizare: cu sprijinul direct al autorităţilor comuniste, Academia de Ştiinţe din Moldova s-a transformat într-o instituţie care dispune de drepturi exclusive în domeniul organizării şi coordonării procesului de cercetare ştiinţifică şi activitate inovaţională. Majoritatea conducătorilor din sfera ştiinţei şi inovării sînt personaje aservite puterii comuniste. Oamenii de ştiinţă sînt sub imperiul unui exces scriptologic care, ori de cîte ori se impune, afectează în cel mai grav mod spiritul de creaţie.

Obiectivele de guvernare în sfera de cercetare şi inovare  asumate de către PLDM

1. Reorientarea politicilor publice în domeniul ştiinţific şi inovaţional spre o abordare profesionistă şi responsabilă. 
2. Creşterea capacităţii şi a competitivităţii sistemului de cercetare şi inovare.
3. Alinierea sistemului de cercetare şi inovare la necesităţile economiei naţionale. 

Direcţiile de acţiune în sfera cercetare şi inovare

PLDM va propune un nou Cod cu privire la ştiinţă şi inovare, care va redefini şi moderniza acest domeniu.
PLDM consideră că pilonul cercetării trebuie să redevină componenta instituţiilor de învăţămînt superior, iar rolul Academiei de Ştiinţe a Moldovei trebuie să fie diminuat considerabil. În acest sens, PLDM va sprijini amplificarea cooperărilor şi parteneriatelor în domeniul cercetării avansate cu instituţiile şi fondurile de cercetare din lume şi spaţiul european. Conform actelor normative adoptate la nivel comunitar în ceea ce priveşte sistemul european de învăţămînt superior, acesta este responsabil de educaţie, ştiinţă şi inovare. De aceea, pentru a deveni membri competitivi ai Spaţiului European al Învăţămîntului Superior şi a a Spaţiului European al Cercetării, sistemul de învăţămînt superior va trebui să înveţe cum să realizeze concomitent servicii de educaţie, cercetare şi inovare. 

Totodată este necesară consolidarea şi depolitizarea sectorului academic prin promovarea unei autonomii veritabile, prin intermediul armonizării legislaţiei naţionale în domeniul învăţămîntului cu acquis-ul comunitar şi ajustarea sistemului educaţional din R. Moldova la prevederile Procesului de la Bologna. Acest lucru va conduce, pînă în 2010, la crearea Spaţiului European pentru Învăţămîntul Superior prin elaborarea unui sistem compatibil şi comparabil de certificare prin diplome şi acte de studii; definitivarea unei arhitecturi educaţionale în învăţămîntul superior, fundamentat pe cicluri de studii universitare; crearea şi implementarea unui sistem de credite transferabile; intensificarea mobilităţii studenţilor şi a cadrelor didactice; implementarea cadrului de cooperare privind asigurarea calităţii actului educaţional. 

Universităţile Republicii Moldova trebuie să-şi valorifice potenţialul, iar rezultatul procesului educaţional şi de formare profesională să fie cuantificat la randamentul scontat. Învăţămîntul superior din Republica Moldova trebuie să pregătească forţă de muncă valorificată în spaţiul economic autohton şi integrabilă din punct de vedere profesional în spaţiul pieţei unice europene.

Crearea şi implementarea Sistemului de Promovare a Excelenţei Profesionale Instituţionale. La baza acestuia va sta calcularea indicelui de performanţă profesională instiţională şi alocarea, din bugetul de stat, de finanţări suplimentare celor mai profesionale organizaţii. Instituirea a cel puţin 5 poli de excelenţă în cercetarea ştiinţifică şi în învăţămîntul superior: la Chişinău, Bălţi, Comrat, Cahul şi Tiraspol.

PLDM consideră absolut necesară implementarea unor acţiuni ferme de promovarea cercetătorilor tineri şi încurajarea repatrierii diasporei ştiinţifice moldoveneşti, prin acordarea unui pachet social motivant (salarii, premii pentru excelenţă, ajutoare), includerea acestora la diferite proiecte de cercetare internaţională. Elaborarea şi adoptarea Statutului al lucrătorului din ştiinţă şi inovaţie, care va asigura o creştere substanţială a salariilor din acest domeniu de activitate.

PLDM va mobiliza eforturile ca Republica Moldova să participe la cît mai multe programe de mobilitate. Comisia Europeana, prin intermediul unei vaste reţele instituţionalizate, dezvoltă mai multe instrumente specifice: programe tip cadru, programe sectoriale şi transversale, acţiuni şi iniţiative regionale ş.a. (de exemplu, pentru perioada financiară 2007 – 2013 se implementează Programul Integrat de Educaţie, Programul Erasmus Mundus, Programul Cadru 7 ş.a.). De asemenea, sînt necesare programe de schimburi academice şi cu alte state, în primul rînd SUA şi Japonia.

Pentru creşterea calităţii cercetărilor, PLDM va elimina practicarea plagiatului şi compilaţiei excesive, prin instituirea unui control riguros asupra rapoartelor de analiză, investigaţiilor şi altor cercetătări. De asemenea, vor fi implementate măsuri de întărire a capacităţii instituţionale şi a celei personale pentru atragerea de fonduri internaţionale.

PLDM va încuraja parteneriatele public private pentru realizarea de proiecte şi activităţi de cercetare pentru construirea şi operarea de infrastructuri de cercetare, în scopul dezvoltării capacităţii naţionale de producere, asimilare si difuzare a tehnologiilor avansate, sensibilizarea comunităţii de afaceri cu privire la importanţa ştiinţei şi inovării. Crearea Fondului privat de susţinere a cercetării şi inovării (contribuţia acestuia va constitui, cel puţin, echivalentul a 1% din PIB), elaborarea şi implementarea Programului de modernizare infrastructurală a sferei de ştiinţă şi inovare.

PLDM va sprijini elaborarea şi punerea în aplicare a Strategiei de atragere a personalităţilor notorii din ştiinţa internaţională în sistemul autohton de cercetare şi inovare.

Rezultate aşteptate 

1. Majorarea cotei de finanţare a cercetării fundamentale şi aplicate (pînă la un nivel de, cel puţin, 2% din PIB) şi crearea Fondului privat de susţinere a cercetării şi inovării.

2. Integrarea sistemului autohton de ştiinţă şi inovare în Aria Europeană a Cercetării Ştiinţifice.
3. Elaborarea şi implementarea Programului  de susţinere a tinerilor vercetători.

4. Elaborarea şi implementarea Programului de repatriere a diasporei ştiinţifice moldoveneşti.
5. Crearea unei noi culturi de administrare a ştiinţei bazate pe deschidere, competenţă şi transparenţă.
6. Omogenizarea nivelului investigaţional academic cu cel universitar, ştiinţa producăndu-se într-un context concurenţial care va include atît instituţiile specializate în cercetare cît şi subdiviziunile instituţiilor superioare de învăţămînt.
7. Instituirea a cel puţin 5 poli de excelenţă în cercetarea ştiinţifică şi în învăţămîntul superior, înfiinţarea a cel puţin 5 parcuri ştiinţifico-tehnologice în regim de parteneriat “public-privat”.
8. Elaborarea şi implementarea Strategiei de popularizare a ştiinţei şi inovării.

10.3. Renaşterea culturii şi artei 

Descrierea situaţiei existente

Structura domeniului culturii în Republica Moldova este depăşită din toate punctele de vedere: managerial, informaţional, material etc. Acest domeniu este marcat de un ansamblu de carenţe care desfiinţează, practic fenomenul cultural în ţara noastră:  

· Deinstituţionalizarea culturii, evidenţiată prin renunţarea de către Ministerul Culturii la funcţiile de elaborator de politici în domeniu. Subdiviziunile Ministerului au renunţat la funcţiile de gestionare în favoarea creării produselor culturale de o calitate îndoielnică. 

· Incompetenţă şi lipsa de planificare. Structurile de stat în domeniul culturii nu activează după un program de priorităţi publicat, discutat şi aprobat, ci s-au transformat în secţii de propagandă politico-ideologică ale partidului de guvernămînt.

· Ideologizarea culturii. În cultură şi artă sînt impuse viziuni ideologice retrograde şi forme administrative depăşite, cum ar fi etatizarea unor domenii ce ţin, în mod tradiţional, de iniţiativă privată sau corporativă (impresariat, festivaluri etc.). 

· Controlul total asupra finanţării produselor culturale. Sponsorizarea de către agenţii economici se efectuează sub stricta supraveghere şi la comanda organelor de stat. 

· Refuzul de a colabora în procesul de politici publice. Colaborarea cu uniunile de creaţie şi cu asociaţiile de profil lipseşte cu desăvîşire. Opinia specialiştilor este ignorată, iar acest fapt conduce la luarea deciziilor arbitrare şi generează incompetenţă în organizarea procesului cultural în ţara noastră.

· Utilizarea distincţiilor şi premiilor pentru coruperea oamenilor de cultură. Distincţiile şi premiile se acordă ca răsplată pentru servilism, opiniile breslelor de specialişti în această chestiune sînt ignorate completamente. 

· Cheltuirea iraţională a banilor publici. În timp ce sume extrem de mari se alocă pentru unele aniversări şi manifestaţii de o calitate îndoielnică, domenii importante ale culturii rămîn nefinanţate, iar salariile angajaţilor din cultură, tarifele de achiziţionare a creaţiilor, tarifele de remunerare a autorilor sînt derizorii.

· Subminarea culturii şi artei în vederea deservirii intereselor partidului de guvernămînt. Programele de prioritate sînt înlocuite cu activităţi propagandistico-ideologice. Programul de stat de activitate în teritoriu este substituit de un singur proiect - „Caravela culturii”, avînd un buget nejustificat şi care tirajează nonvaloarea.

· Auto-excluderea din circuitele culturale internaţionale. Ţara noastră nu este parte a proceselor menite să sporească unitatea spiritual-culturală a popoarelor europene. Temele culturale de mare actualitate în ţările europene nu se iau în dezbatere la noi. Agendele culturale ale celor mai reprezentative foruri (Maastriht, Copenhaga, Paris) sînt trecute cu vederea. Atmosfera spirituală nu favorizează cunoaşterea tendinţelor cultural-artistice contemporane. Republica Moldova, la nivel guvernamental, nu este implicată în nici un program al organismelor UE cu partenerii nemembri. Izolarea Moldovei pe plan cultural şi sclerozarea proceselor cultural-artistice sînt consecinţele politicii comuniste în domeniul culturii.

Obiectivele asumate de către PLDM 

1. Realizarea politicilor culturale în conformitate cu priorităţile procesului cultural din ţară şi din regiune.

2. Dezvoltarea artei contemporane ca mijloc de promovare şi afirmare a culturii naţionale, atît pe plan intern, cît şi internaţional.

3. Susţinerea artiştilor şi a uniunilor de creaţie.

4. Restabilirea activităţii şi infrastructurii culturale în zonele rurale. 

5. Dublarea alocaţiilor bugetare pentru cultură şi finanţarea activităţilor culturale în conformitate cu priorităţile stabilite şi în bază de proiecte.

Direcţiile de acţiune în domeniul culturii
Elaborarea  Strategiei privind dezvoltarea culturii, racordată la programele de dezvoltare economică, socială, educaţională şi urbană, precum şi a unui Program naţional de priorităţi în domeniul culturii şi artei: 

· aplicarea standardelor internaţionale în domeniul protecţiei patrimoniului cultural-artistic şi încurajarea investiţiilor în cultură în general şi în patrimoniul cultural;
· gestionarea eficientă a resurselor culturale ale trecutului; 
· implementarea noilor concepţii de valorificare a patrimoniului cultural şi completarea colecţiilor muzeale.  
Patrimoniul cultural exercită o influenţă profundă asupra fenomenelor ce au loc astăzi,  pentru că creaţia contemporană se raportează mereu la modelele din trecut. Statului îi revine funcţia de a susţine promovarea mediului artistic şi cultural contemporan, inclusiv şi prin completarea colecţiilor muzeale cu creaţii contemporane.
Dezvoltarea artei contemporane 

Cultura este un proces viu, schimbător, un proces în permanentă dezvoltare. Susţinerea artei contemporane se efectuează deopotrivă prin susţinerea activităţii artistice şi prin susţinerea artiştilor. Activitatea cultural-artistică este o componentă integrantă a indicelui cu referire la calitatea vieţii. Activitatea artistică încurajează iniţiativa şi combate inerţia. Rolul politicii culturale la acest compartiment se manifestă în:

· crearea condiţiilor pentru dezvoltarea artei contemporane;
· susţinerea infrastructurii şi educaţiei artistice; 

· înlesnirea accesului la bunurile cultural-artistice; 

· încurajarea participării cetăţenilor la procesele cultural-artistice;
· susţinerea asociaţiilor artistice, uniunilor de creaţie; 

· desfăşurarea activităţii artistice în baza de proiecte şi programe care promovează adevărate valori culturale.

Susţinerea artiştilor şi a uniunilor de creaţie

Graţie rolului pe care îl au în societate, artiştii au dreptul la un tratament special. Susţinînd artiştii statul susţine arta. Susţinerea pe diferite căi şi prin diverse modalităţi a oamenilor de cultură şi artă trebuie să devină o preocupare legitimă şi constantă a politicii culturale. Practica internaţională demonstrează că artiştii se concentrează în zonele de înlesniri fiscale (Irlanda şi a.), condiţii speciale de şomaj şi libera creaţie (Franţa), subvenţionarea anuală (Finlanda), susţinerea financiară a artiştilor prin intermediul  uniunilor de creaţie( Rusia şi a. ).

Este necesară adoptarea Legii privind uniunile de creaţie şi Statutul artistului în  care să fie fixate privilegiile îndreptate spre susţinerea artiştilor şi artei.

Impulsionarea activităţilor culturale pe teritoriul Republicii Moldova: 

Factorii care determină climatul cultural al localităţii sînt arhitectura şi istoria sa, topografia, tradiţiile meşteşugăreşti, etc. Întreaga diversitate a tradiţiilor culturale zonale şi locale poate fi valorificată în cazul colaborării dintre teritorii şi centru în baza unor programe de priorităţi, care se reflecte cadrul complex şi divers al fiecărei localităţi, precum şi prin sporirea calităţii activităţii culturale. Activităţile culturale în teritoriu se vor concretiza în: 

· delegarea colectivelor artistice profesionale teatrale, concertistice.

· organizarea expoziţiilor de artă plastică, proiectarea filmelor de înaltă calitate artistică.

· crearea obiectelor infrastructurii cultural-artistice, precum cafenelele literar-artistice, librăriile,  saloanele video, etc.;
· participarea colectivelor profesionale, alături de cele semi-profesionale (colectivele model), precum şi neprofesionale pentru sporirea calităţii manifestărilor  cultural-artistice, dar şi pentru aflarea şi promovarea noilor talente din teritoriu;
· încadrarea artiştilor, meşterilor populari în programele regionale de dezvoltare culturală, socială şi economică şi susţinerea activităţii lor din diverse fonduri.

Creşterea volumului de finanţare a culturii

· crearea unui fond naţional al culturii care să includă toate mijloacele bugetare destinate proiectelor cultural-artistice;
· asigurarea transparenţei în elaborarea, gestionarea şi  distribuirea bugetului culturii;
· încetăţenirea practicii de finanţare a proiectelor culturale în bază de concurs transparent;
· expunerea în termeni clari şi măsurabili a proiectelor culturale care ar putea să atragă investiţii; 

· examinarea viabilităţii economice şi planificarea activităţilor ce se încadrează in obiectivele programului de priorităţi.

Rezultate aşteptate

1. Stabilirea priorităţilor naţionale privind dezvoltarea culturii.

2. Gestionarea eficientă şi responsabilă a resurselor culturale.
3. Înlesnirea accesului la bunurile cultural-artistice.

4. Reformarea cadrului legal ce reglementează activitatea asociaţiilor artistice şi a uniunilor de creaţie.
5. Conectarea fenomenului cultural din Republica Moldova la circuitele culturale regionale şi internaţionale.
6. Dezvoltarea infrastructurii culturale şi susţinerea educaţiei artistice. Renovarea a 200 case de cultură pînă în 2013 şi transformarea lor în centre comunitare multifuncţionale.

7. Dublarea pînă la finele anului 2009 a salariilor lucrătorilor din domeniul culturii.

8. Asigurarea accesului la finanţarea din banii publici a artiştilor talentaţi care pot oferi produse culturale de calitate.
9. Dublarea alocărilor din bugetul de stat pentru cultură. 
10.4. Dezvoltarea culturii fizicii şi sportului

Descrierea situaţiei existente

În Republica Moldova propagarea modului sănătos de viaţă prin promovarea culturii fizice şi a sportul nu este o prioritate a guvernării. Programele sportive la nivel local şi naţional sînt fragmentare, iar evenimentele sportive au o frecvenţă foarte redusă.  

Infrastructura sportivă se află într-o situaţie deplorabilă. În urma unei guvernări de 8 ani a comuniştilor au fost distruse cele mai importante obiecte de infrastructură de importanţă naţională şi locală. A fost demolat stadionul republican, iar stadioanele orăşeneşti şi săteşti sînt pe cale de dispariţie, suprafeţele acestora fiind ocupate în mare parte de baruri şi pieţe comerciale. Sălile de sport ale instituţiilor de învăţămînt sînt lipsite de echipament necesar, iar multe dintre acestea sînt inpracticabile din cauza degradării fizice. 

Sportul de performanţă este pe cale de dispariţie. Nu există o strategie coerentă de susţinere a sportului de performanţă, iar finanţarea domeniului este sub orice limită. Politicile publice nu încurajează investiţiile private în sportul de performanţă.  

Obiective asumate de către PLDM:

1. Promovarea prioritară a modului sănătos de viaţă.

2. Reabilitarea infrastructurii sportive.

3. Susţinerea sportului de performanţă.

Direcţiile de acţiune în domeniul culturii fizice şi sportului

Promovarea unui mod sănătos de viaţă. PLDM va promova crearea unei mişcări sociale de anvergură care să propage un mod de viaţă sănătos, prin implicarea instituţiilor sportive şi educaţionale, ONG-urilor, autorităţilor şi instituţiilor publice, donatorilor. Vom promova desfăşurarea competiţiilor locale şi zonale la diferite ramuri de sport pe diferite categorii de vîrstă; campionate republicane între şcolile, liceele şi cluburile sportive pentru diverse categorii de vîrstă; jocuri sportive ale elevilor şi tinerilor; campionate republicane ale sportivilor invalizi; campionate republicane ale sportivilor veterani, etc.

Reabilitarea infrastructurii sportive. PLDM va susţine iniţiativa privată pentru restabilirea, lărgirea reţelei de cluburi, secţii şi complexe sportive, reabilitarea terenurilor sportive, teritorii pentru odihna populaţiei cu unităţi de deservire (cafenele, centre de agrement). Totodată, PLDM va crea un sistem de facilităţi agenţilor economici pentru încurajarea investiţiilor în domeniul culturii fizice şi a sportului.

Revigorarea sportului de performanţă. Sportul de performanţă reprezintă o modalitate de promovare a imaginii ţării pe plan internaţional. În acest context, PLDM va iniţia un amplu proces de reformare a sistemului şi mecanismului de susţinere a sportului de performanţă. Aceasta va fi realizată prin îmbunătăţirea activităţii structurilor sportive, federaţiilor şi cluburilor; aplicarea de măsuri comune cu ministerele pentru îmbunătăţirea activităţii cluburilor departamentale, creşterea nivelului de retribuire şi crearea sistemului de facilităţi pentru sportivi. În aşa mod, sportivii noştri vor fi cointeresaţi în atingerea unor performanţe cît mai mari la diferite evenimente sportive de talie regională, europeană şi mondială.

Rezultate aşteptate
1. Crearea unei mişcări sociale la nivelul întregii ţări pentru propagarea modului sănătos de viaţă.
2. Elaborarea şi implementarea programului naţional privind dezvoltarea culturii fizice şi sportului.
3. Reabilitarea infrastructurii sportive, în special cea comunitară şi cea a instituţiilor de învăţămînt.
4. Crearea unui mecanism eficient de susţinere financiară şi atragere a investiţiilor în sportul de performanţă. 

Capitolul 11. Sănătate şi protecţie socială

11.1. Sănătate pentru toţi
Descrierea situaţiei existente

Grija faţă de sănătatea populaţiei reprezintă un obiectiv de o importanţă primordială în politica oricărui stat, deoarece sănătatea constituie valoarea cea mai de preţ şi componenta indispensabilă a dezvoltării şi prosperării sociale. Sănătatea populaţiei este determinată de o gamă largă de factori – sociali, economici şi individuali.

Calitatea serviciilor medicale are numeroase dimensiuni, dintre care cele mai importante sînt reprezentate de eficacitate, eficienţă, continuitatea îngrijirilor, siguranţa pacientului, competenţa echipei medicale, satisfacţia pacientului, dar şi a personalului medical. 

Mecanismele de finanţare a serviciilor nu au fost concentrate pe stimularea continuităţii serviciilor. Nu exista un cadru instituţional care sa evalueze si sa promoveze furnizarea de servicii continue si de calitate în cadrul sistemului de servicii de sănătate. 

Deficienţele nominalizate ale sistemului existent de sănătate îşi au impactul direct asupra indicilor demografici şi sînt cauza principală a sporului negativ care se menţine ultimii 20 de ani. Soluţionarea problemelor abordate fără resurse umane şi în special a medicilor este de neconceput iar planificarea resurselor umane trebuie să devină o prioritate în domeniul politicilor din sănătate. 

Procesul de formare a medicilor arată că există nemulţumiri faţă de pregătirea universitară (în special datorită accentului pe teorie şi nu pe practică) şi cea de specialitate, că există o tendinţă crescută la emigraţie, că există o nemulţumire faţă de salarizarea existentă, o lipsă de motivaţie şi un grad redus de satisfacţie profesională a acestora.

În politicile de dezvoltare a personalului medical este de urmărit o abordare sistemică pentru a avea în vedere cele 3 etape principale ale formării profesionale: pregătirea de bază universitară, pregătirea de specialitate (rezidenţiat, masterat, doctrat etc.) şi educaţia medicală continuă.

Obiectivele asumate de către PLDM
1. Realizarea efectivă a accesului egal al cetăţenilor la îngrijirile sanitare de bază; 

2. Creşterea calităţii vieţii prin îmbunătăţirea calităţii şi siguranţei actului medical; 

3. Apropierea de indicatorii de sănătate şi demografici ai ţărilor civilizate, în acelaşi timp cu scăderea patologiei specifice ţărilor subdezvoltate.

Direcţiile de acţiune în domeniul ocrotirii sănătăţii 

PLDM va reforma cadrul legal existent în domeniu. Vor fi modificate şi completate: Legea sănătăţii, Legea asigurărilor medicale obligatorii, Legea medicamentului, Legile drepturilor pacientului şi activitatea profesională a doctorului. Va fi promovată adoptarea unor legi noi: Legea colegiului medicilor din Republica Moldova, Legea spitalelor, Legea mamei şi a copilului.

În toate acţiunile sale, PLDM va pune accentul pe respectarea dreptului populaţiei de a opta liber pentru acele îngrijiri de sănătate, peste cele esentiale, pe care le consideră adecvate pentru propria sănătate, fără ca această opţiune să fie impusă de stat. În acest sens, Guvernul va încuraja dezvoltarea unui sistem privat de asigurări de sănătate. 

PLDM va sprijini creşterea coeziunii sociale prin restabilirea principiului solidarităţii în cadrul asigurărilor sociale de sănătate. Astfel va fi reintrodusă contribuţia la asigurările de sănătate a tuturor persoanelor care realizeaza venituri. 

In scopul creşterii calităţii îngrijirilor medicale, PLDM va încuraja competiţia dintre furnizorii de servicii medicale precum şi dintre casele de asigurări. 

PLDM va actiona împotriva discriminărilor şi inegalităţilor stabilind reguli egale pentru libera concurenţă în domeniul sanitar. Sistemul sanitar se va baza pe principiul concurenţei între furnizori pentru fondurile existente, statul respectînd echidistanţa faţă de toţi furnizorii de îngrijiri de sănătate. 

PLDM va asigura finanţarea adecvată pentru sănătate. Îmbunătăţirea finanţării sistemului sanitar se va baza pe alocarea prioritară a resurselor obţinute în urma creşterii economice, pe realocarea bugetelor în interiorul sistemului precum şi pe inlăturarea acelor cheltuieli ce nu aparţin sistemului sanitar. Sursele avute în vedere pentru a suplimenta cheltuielile pentru sănătate în concordanţă cu nevoile reale ale populaţiei vor fi: 
· achitarea de la buget a sumelor pentru unitatile medico-sociale si pentru accidentele de munca;

· cresterea bazei de impozitare;

· crearea de locuri de muncă;

· obligativitatea de a contribui la fondul de sănătate a celor care pleaca sa muncească în strainatate;

· diminuarea fenemenului muncii la negru;

· introducerea asigurărilor private de sănătate;

· implicarea comunităţilor locale în finanţarea actului medical;

· creşterea finanţării din bugetul de stat.
Sistemul sanitar va beneficia de o finanţare sporită, urmînd ca să se ajungă la alocarea a  cel puţin 6-7% din PIB pentru proiectele din domeniul ocrotirii sănătăţii. 

PLDM va institui un şir de măsuri ce ar permite eradicarea corupţiei în sistemul de sănătate. 
PLDM consideră necesară restructurarea Ministerului Sănătăţii va fi restructurat urmînd ca acesta să exercite următoarele funcţii principale: 
· elaborarea politicii generale sanitare;

· elaborarea şi gestionarea programelor de sănătate, asigurarea controlului calităţii serviciilor medicale; 

· elaborarea standardelor specifice domeniului medical;î
· asigurarea asistenţei medicale de urgenţă;

· dotarea cu aparatură în profil teritorial;

· colectarea şi diseminarea informaţiei;

· coordonarea negocierilor şi promovarea contractului cadru al acordării îngrijirilor medicale în sistemul asigurărilor medicale de sănătate;

· aprobarea tarifelor minime şi a celor recomandabile ce pot fi practicate în sistemul sanitar de îngrijiri de sănătate;

· sprijinirea cercetării medicale şi a educaţiei medicale, finanţarea cheltuielilor neprevăzute incumbate de situaţii precum dezastre naturale, epidemii, reglementarea accesului la diversele forme de protecţie socială. 

Modul de funcţionare a sistemului asigurărilor medicale de sănătate va fi repus în forma iniţială prin restabilirea principiilor de baza ale asigurărilor sociale de sănătate: solidaritatea (contribuţie în procent egal de la toţi asiguraţii care realizează venituri), echitatea, subsidiaritatea. CNAM va redeveni o instituţie autonomă, controlul public asupra activităţii acesteia şi folosirii fondurilor pentru sănătate revenind Parlamentului. Se va reveni la autonomia CNAM în colectarea contribuţiilor pentru sănătate. Toate păturile populaţiei Rep. Moldova vor fi acoperite cu serviciile asigurărilor medicale. PLDM va pleda pentru, Lărgirea asigurărilor private de sănătate ca alternativă actualului monopolist în domeniu – CNAM.    

Asigurările private de sănătate vor fi destinate plăţii diferenţei dintre sumele acoperite de asigurările sociale de sănătate şi valoarea prestaţiilor fiecărui furnizor de servicii medicale şi farmaceutice precum şi pentru achitarea acelor servicii medicale care nu sînt plătite de asigurările de sănătate. Asigurările private de sănătate vor reprezenta principala formă legală pentru reducerea plăţilor informale. Primele de asigurare vor fi deductibile. Limita deductibilităţii sumelor utilizate către asigurările de sănătate va fi stabilită anual prin hotărîre de guvern. 


În domeniul medicinii primare vor fi întreprinse următoarele acţiuni: 

· reevaluarea   sistemului   existent   al   asistenţei   medicale   primare   cu concretizarea ulterioară a sarcinilor de bază al medicului de familie orientate spre promovare modului sănătos de viaţa, diagnosticul precoce şi profilaxia patologiei umane;
· fortificarea centrelor de sănătate cu unităţii a medicilor specialişti: pediatri, obstetricieni, ginecologi, internişti, chirurgi.
· reactualizarea standardelor bazei tehnico-materiale a oficiilor de sănătate, centrelor de sănătate şi a centrelor medicilor de familie;
· asigurarea cu oficii a medicilor de familie a fiecărui sat al ţării;
· asigurarea fiecărui medic de familie cu transport;
· lichidarea verticalei de gestionare a asistenţei medicale primare şi formarea la nivel raional a serviciului unic medico-farmaceutic - spital, serviciul medicului de urgenţă, asistenţă medicală primară.
În sfera asistenţei medicale de urgenţă vor fi realizate următoarele acţiuni:

· reorganizarea verticalei asistenţei medicale de urgenţă la nivel de raion;

· organizarea în spitalul raional a secţiei medicinei de urgenţă în componenţa departamentului de internare a pacienţilor, ce va permite eliberarea cel puţin a  30%  din bugetul Asistenţei medicale urgente a raionului, în urma reducerii aparatului administrativ.

· sursele financiare eliberate de redirecţionat în formarea la nivel de raion a echipelor urgente specializate cu înzestarea lor cu aparataj modern de diagnostic, monitoare pentru monitorizarea funcţiilor vital importante;

· utilarea secţiilor de internare a spitalelor raionale cu aparatură modernă de diagnostic de laborator, imagistic cît şi aparate de respiratorii artificială, perfuzoare monitoare ce ar permite susţinerea funcţiilor vitale pînă la venirea medicului specialişti;

· asigurarea staţiilor raionale cu uitaţi de transport inclusiv şi a ambulanţelor sanitare conform estimării indicilor de bază a morbidităţii raionului dat;

· asigurarea secţiilor medică de urgenţă cu personal medical  cu studii superioare, medii, conducători ai unităţilor de transport;

· reorganizările estimate ale Asistenţei medicale urgente permite lichidarea rupturii existente în activitatea echipelor de urgenţă cu secţiile specializate ale staţionarelor.
În domeniul asistenţei medicale spitaliceşti vor fi întreprinse următoarele acţiuni:

· asigurarea eşalonării asistenţei medicale spitaliceşti în raport direct cu sarcinile atribuite;

· la nivel republican se vor dezvolta centrele de medicină de excelenţă spitale gradul I ce ar asigură transplantul de organe, intervenţiile cardio-chirurgicale, pulmonare, hepatobiliopancreatice a tubului digestiv, sistemului endocrin, urologice, traumatologice, chirurgiei înalt specializate pediatrice, asistenţă neurologică şi neuro-chirurgicale, cardiologică, ftiziologică. Centrelor nominalizate li se va atribui statut universitar care de rînd cu asigurarea serviciilor medicale specializate vor asigura pregătirea cadrelor medicale cu studii superioare şi medii, reciclarea continuă a lor pentru întreg sistemului de sănătate a Republicii Moldova;
· spitalele  municipale, raionale, spitale de rangul II avînd  statutul universitar vor asigura servicii medicale specializate populaţia urbei;
· spitalele raionale de rangul III vor asigura asistenţa medicală specializată de urgenţă;  
· instituţiile medicale de orice nivel vor beneficia de reutilare cu aparatură modernă, ce ar permite implementarea tehnologiilor moderne de sănătate;
· crearea în cadrul sistemului de sănătate a serviciului geriatric de ambulator şi staţionar. 


În domeniul medicinii preventive vor fi întreprinse următoarele acţiuni:

· asistenţă medicală primitivă va propune programul naţional de promovare a modului sănătos de viaţă (lupta împotriva drogurilor, lupta împotriva alcoolismului, fumatului, promovarea unei alimentaţii echilibrate şi lupta împotriva obezităţii, sedentarismului, educaţia sexuală adecvată, sprijinirea îngrijirilor stomatologice, educarea preponderentă a populaţiei cu un nivel scăzut de cultură);
· asigurarea imunizării planificate a tuturor păturilor societăţii, utilizînd vaccinele moderne, inofensive.

· asigurarea cu sisteme de siguranţă alimentară a populaţiei;
· asigurarea monitorizării siguranţei cu apă potabilă a tuturor localităţilor Republicii Moldova.


În domeniul asistenţei farmaceutice vor fi întreprinse următoarele acţiuni:

· stimularea industriei farmaceutice a Republicii Moldova, lărgind spectru de producere a medicamentelor, a preparatelor fito-terapeutice, crearea întreprinderilor mixte, orientate spre export;
· fortificarea sistemului de control al calităţii medicamentelor, crearea laboratoarelor moderne de analiză şi control omologate de către UE;
· asigurarea priorităţilor de activităţile a farmaciilor săteşti;
· formarea sistemului informaţional unic pentru toate farmaciile şi furnizorii de medicamente;
· sistemul  de sănătate va fi asigurat doar cu  medicamente ce corespund  standardelor internaţionale GMP.
Programele Naţionale promovate de PLDM:

Vor fi formate şi susţinute financiar adecvat programele:

1. Cardiologie, cardio-chirurgie
2. Transplant de organe
3. MoldDiab
4. Tuberculoză
5. Patologie oncologice
6. Asistenţa mamei şi copilului
7. Sănătate mintală
8. Bolile ficatului, hepatita virală.

Rezultatele aşteptate
1. Asigurarea tuturor cetăţenilor cu servicii medicale accesibile şi de calitate. 

2. Extinderea serviciilor medicale gratuite acordate în baza poliţei de asigurare.

3. Creşterea eficienţei şi calităţii actului medical;

4. Îmbunătăţirea indicatorilor de activitate ai spitalelor;

5. Asigurarea cu cadre specializate şi modernizarea bazei tehnico-materiale a instituţiilor medicale.  

6. Triplarea pînă în 2012 a salariilor lucrătorilor medicali.

7. Site-uri funcţionale, actualizate periodic, privind serviciile de sănătate şi accesarea acestora;

8. Strategie naţională de promovare a sănătăţii şi educaţie pentru un mod sănătos de viaţă;   
9. Administraţie publică locală responsabilă de gestionarea problemelor de sănătate publică la nivel local;

10. Asigurarea fiecărei localităţi cu medici de familie.

11. Oferta de servicii medicale în concordanţă cu nevoile reale ale comunităţii;

12. Implicarea nemijlocită a autorităţilor administraţiei publice locale în îmbunătăţirea adresabilităţii şi accesibilităţii serviciilor medicale;

11.2. Protecţie socială sigură 

Descrierea situaţiei existente

În prezent politicile de susţinere a familiilor se bazează pe mecanisme, realizate prin intermediul indemnizaţiilor şi ajutoarelor sociale, care teoretic reprezintă sprijinul acordat familiilor. Din păcate chiar dacă există mecanisme complexe care stabilesc tipuri de prestaţii sociale, spijinul real al familiilor şi al maternităţii este doar o declaraţie, regăsindu-se doar în propaganda oficială. În Republica Moldova indemnizaţia unică oferită la naşterea copilului este de 10 ori mai mică decît în Ucraina şi de 7 ori mai mică ca în România. Chiar dacă guvernarea comunistă se laudă cu creşterea de cîteva ori a indemnizaţiilor pentru naşterea şi îngrijirea copilului, această creştere nu este decît o indexare. Indemnizaţia unică la naştere în valoarea de doar 100 euro nu poate acoperi nici costurile legate nemijlocit de maternitate şi naşterea copilului. 

Republica Moldova este în deplină criză demografică, iar localităţile rurale sînt treptat depopulate. Numai în ultimii 8 ani populaţia prezentă în Republica Moldova (fără regiunea transnistreană) a scăzut cu 2,1%, inclusiv în mediul rural cu 0,5%, iar în mediul urban cu 4,3%. Or, scăderea populaţiei este determinată de mai multe cauze, precum: natalitatea scăzută, emigraţia şi creşterea mortalităţii. În situaţia în care Republica Moldova este capturată de o mulţime de probleme care afectează capacitatea de creșterea populaţiei, erau necesare intervenţii serioase pentru a motiva natalitatea și a susţine tinerele familii. Chiar dacă actualul guvern se declară de stînga, reformele iniţiate pot fi considerate doar indexări ale formelor vechi de protecţie, care sub nici o formă nu reprezintă o sursă pentru acoperirea cel puţin a alimentaţiei și a cheltuielilor legate de îngrijirea copiilor. Astfel, în ultimii 8 ani de zile, indemnizaţiile lunare pentru îngrijirea copiilor părinţii cărora au asigurări sociale acoperă doar 50% din minimul de existenţă, iar indemnizaţia de care au beneficiat familiile care nu erau asigurate, majoritatea cărora sînt de la sat acoperă doar 1/3 din acest minim. Important de menţionat că prin astfel de ”susţienere” este afectată în mod direct familia de la ţară, familiile și femeile care activează în sectorul bugetar și în agricultură. Or, astfel de familii sînt majoritatea în Republica Moldova. Astăzi, o mamă tînără aflată în concediu de maternitate, care pînă la naștere a activat în calitate de lucrător medical, pedagog, sau a muncit în agricultură, primește o indemnizaţie pentru creșterea copilul de maxim 400 de lei. Acești bani nu sînt suficienţi nici măcar pentru o alimentaţie normală a copiilor. 

Toate acestea indică o incapacitate de a administra eficient sistemul de protecţie socială, care treuie orientat spre sprijinul real al familiilor și copiilor. Guvernul comunist a reușit doar mimarea unor reforme care în cele din urmă a afectat negativ familiile, înspecial cele de la sate. Unicul sprijin real pe care îl au familiile pentru a educa copii vine din efortul istovitor al părinţilor și din destrămarea familiei din cauza muncii silite de peste hotare. Or, faptul că actualmente 70% din populaţia de la sate se află în sărăcie, demonstrează cu exactitate, că interesul guvernanţilor în ultimii ani a constat doar în crearea unor iluzii de reformare și lustruirea parchetelor din instituţiile de la Chișinău. 

În ce priveşte protecţia socială exercitată prin alocaţii sociale, destinate suportului diferitelor categorii de persoane aflate în dificultate, principalele deficienţe ţin de alocare și efectele reale ale acestora. Alocaţiile sînt oferite în baza cererii, mecanismul de testare a veniturilor este slab dezvoltat, iar legislaţia în domeniu este dispersată. Chiar dacă un singur beneficiar al asistenţei sociale poate beneficia concomitent de 11 tipuri de prestaţii sociale aceastea nu acoperă minumul de existenţă. Această situaţie este condiţionată atît de lipsa unei baze de date unice a beneficiarilor de asistenţă socială, cît şi de imperfecţiunea mecanismului de orientare a indemnizaţiilor spre cele mai defavorizate categorii. Astfel, copii cu dizabiliăţi de exemplu beneficiază de sprijin social de 3 ori mai mic de cît minimul de existenţă. Acest fapt denotă limitarea drepturilor persoanelor cu dizabilităţi la incluziune socială și la un trai decent. 

Obiectivele asumate de către PLDM

1. Reducerea cu cel puţin 50% a sărăciei familiilor şi copiilor din mediul rural; 

2. Încurajarea natalităţii şi susţinerea materială a familiei în conformitate cu costurile actuale de existenţă. 

3. Stoparea depopulării Republicii Moldova prin dezvoltarea unor pachete individualizate de sprijin familial; 

4. Promovarea incluziunii sociale a persoanelor cu dizabilităţi 

Direcţiile de acţiune privind protecţia socială

· Creşterea de cel puţin 10 ori a indemnizaţiei unice la naştere şi completarea graduală a acesteia, pentru atingerea valorii medii de 10.000 lei. 

· Crearea pachetelor de ajutor material şi suport a femeilor, tinerelor mame din mediul rural şi a celor care activează în sectorul bugetar, pentru a eradica discriminarea în fucnţie de venituri a femeilor. 

· Promovarea de către autorităţile publice locale a procurării serviciilor sociale oferite de ONG-uri, în conformitate cu principiile competenţei, performanţei şi transparenţei şi cu necesităţile populaţiei rurale care se alfă la limita sărăciei. 

· Dezvoltarea reţelei de servicii sociale comunitare destinate asistenţei sociale a diferitor categorii de populaţie precum persoane cu dizabilităţi, familii vulnerabile şi paupere etc. 

· Modificarea mecasnimului de stabilire a indemnizaţiei lunare de îngrijire a copiilor în special din mediul rural, astfel încît această să acopere cel puţin minimul de existenţă;

· Crearea programelor de sprijin familial care să ofere suport orientat spre necesităţile specifice ale familie. Prin această măsură va fi micşorat numărul de copii instituţionalizaţi şi de familii pauperizate. 

· Crearea programelor de sprijin familial, în baza testării nevoilor particulare 

· Ratificarea Convenţiei ONU privind Drepturile Persoanelor cu Dizabilităţi şi crearea unui Program finanţat din mijloacele publice pentru implementarea prevederilor Convenţiei; 

· Creşterea de cel puţin 3 ori a valorii pachetului de beneficii sociale destinate persoanelor cu dizabilităţi, în special pentru copiii cu dizabilităţi. 

Rezultatele aşteptate

La finele mandatului de Guvernare PLDM îşi propune: 

1. Reducerea sărăciei în mediul rural de 2 ori şi în mediu pe ţară cu 40%; 

2. Reducerea sărăciei copiilor din mediul rural cu cel puţin 50%; 

3. Mărirea indemnizaţiei unice la naştere de 10 ori astfel încît pînă la sfîrşitul mandatului valoarea indemnizaţiei unice la naştere să atingă 10 000 lei; 

4. Creşterea în mediu pe ţară de 2 ori, iar pentru femeile care activează în sectorul bugetar şi locuiesc în mediul rural de 4 ori a indemnizaţiei de îngrijire a copiilor, astfel încît valoarea medie a indemnizaţiei la sfîrşitul mandatului să fie de 1 300 de lei. 

5. Mărirea pensiilor şi a ajutoarelor sociale destinate persoanelor cu dizabilităţi, în special pentru copiii cu dizabilităţi astfel încît valoarea medie a suportului financiar pentru persoanele cu dizabilităţi la sfîrşitul mandatului să fie echivalent cu coşul minim de consum. 

11.3 Protecţia socială a persoanelor în etate – respect şi demnitate 

Descrierea situaţiei existente

Pensiile reprezintă cea mai importantă componentă a protecţiei sociale a persoanelor vîrstnice. În lipsa unui sistem eficient de servicii de asistenţă socială a persoanelor în etate la nivel naţional, pensia rămîne unica sursă de bunăstare a persoanelor în vîrstă. Din păcate, chiar dacă în ultimii ani s-a anunţat cu mare tam-tam majorarea pensiilor, acestea rămîn mult sub minimul de existenţă. Astfel, valoarea medie a pensiei este în jur de 540 de lei este de 2.5 ori mai mică de cît acest minim (1245 lei). Faptul denotă, că ”mult-lăudatele creşteri” de pensii nu reprezintă nimic altceva decît o simplă indexare ca element de propagandă. Or, pensia actuală nu este suficientă nici pentru nevoile primare – hrană şi plata energiei termice şi electrice. 

Guvernarea făcut din bătrîni ostateci ai situaţiei cînd veniturile mici le permit numai să achite o parte din facturi, fără resurse care să le asigure măcar o alimentaţie sănătoasă. Este evident că aceste condiţii sînt orientate spre deprimarea şi anihilarea unei categorii de populaţie care merită respect şi poate participa activ la viaţa social-politică. 

Problemele legate de eficienţa sistemului actual de asigurări sociale reflectă în totalitate lipsa oricărei dorinţe de a promova schimbări eficiente. Conform datelor expertizei sistemului de pensii din Republica Moldova, acesta se caracterizează printr-un deficit bugetar 30,4%. Deficitul este generat de evoluţiile demografice negative şi inegalitatea contribuţiilor de asigurări sociale, care privilegiază nomenclatura de stat. Din cauză exodului şi îmbătrînirii populaţiei, raportul dintre numărul populaţiei ocupate şi numărul pensionarilor s-a înrăutăţit considerabil. În 2002-2008 numărul populaţiei ocupate s-a micşorat cu 16%, iar numărul total al pensionarilor s-a redus cu 2,1%. Dacă în anul 2002 raportul dintre pensionari şi persoane ocupate era 1:2,4 , în anul 2007 acesta a constituit 1:2,0. Acest fapt denotă că actualul buget al asigurării sociale este instabil şi creează inegalităţi. 

Neuniformitatea contribuţiilor pentru diferite sectoare este al doilea factor care subminează stabilitatea financiară şi echitatea socială a sistemului de pensii. Chiar dacă a fost creată o categorie specială de plătitori – angajatorii din sfera producţiei agricole, care transferă contribuţiile pentru persoanele angajate în baza contractului individual de muncă aceasta a stimulat şi mai mult angajarea „la negru” în agricultură, diminuînd contribuţiile la bugetul asigurărilor sociale din sectorul agrar. Discriminarea redistribuirii asigurărilor sociale se referă şi la pensiile privilegiate „pentru unele categorii de cetăţeni”. În 2004 legea privind pensiile de asigurări sociale de stat a fost completată cu un capitol separat care reglementează pensiile pentru deputaţii parlamentului, membrii guvernului şi care la atingerea vîrstei de pensionare pot beneficia de o pensie în mărime de 75% din venitul mediu lunar. Astfel, pensia medie pentru limita de vîrstă este de 8,7 ori mai mică decît cea a foştilor deputaţi, funcţionari publici, membri ai guvernului. 

Îmbătrînirea şi emigraţia populaţiei afectează considerabil stabilitatea financiară a bugetului de asigurări sociale. Sistemul actual al asigurărilor sociale propune beneficiarilor un nivel slab de asigurare. În cazul menţinerii condiţiilor actuale de organizare şi distribuire a asigurărilor sociale, în special al pensiilor de vîrstă, rata de înlocuire se va reduce în continuare, în medie cu 0,5% – 1,0% la fiecare 1-2 ani. Conform prognozelor, va creşte semnificativ, cu circa 14% anual, diferenţa dintre salariul mediu calculat şi mărimea medie a pensiei stabilite.

Obiectivele asumate de către PLDM
1. Unificarea mecanismelor de pensionare pentru toate categoriile de angajaţi, pentru a diminua distribuţia inechitabilă.

2. Completarea actualului sistem de pensii cu fonduri private de pensii.

3. Introducerea cotei unice a contribuţiilor la asigurările sociale, şi unificarea pensiilor foştilor funcţionari cu cea a populaţiei de rînd; 

4. Dezvoltarea unui mecanism de spijin al beneficiarilor şi contribuabililor de asigurări sociale din agricultură; 

5. Dezvoltarea unei reţele de servicii de asistenţă socială destinată reabilitării şi sprijinului persoanelor în etate în special al celor din mediul rural

Direcţiile de acţiune privind protecţia socială a persoanelor în etate

· lichidarea discrepanţei dintre pensiile funcţionarilor publici, deputaţilor etc. şi a cetăţenilor simpli. Aceste acţiuni vor ameliora încrederea contribuabililor în sistemul de pensionare şi vor permite creşterea din start cu cel puţin 10% a asigurărilor sociale; 

· creşterea cu cel puţin 60% a pensiilor prin introducerea sistemului fondurilor private de pensii. Este recomandabil sistemul de pensii bazat pe trei piloni
: primul reprezintă sistemul de asigurări de stat existent; al doilea – administrarea privată a unei părţi din contribuţia angajatului, contribuţia ar putea fi de 2% din salariul brut lunar; al treilea pilon este format din fondurile de pensii opţionale, unde angajatul sau angajatorul pot achita o parte din venitul salarial;
· introducrea cotei unice a contribuţiilor la asigurările sociale pentru toate categoriile de cetăţeni pentru stoparea ratei de înlocuire trebuie. Această schimbare poate ridica rata de înlocuire pe termen mediu cu 6-8%; 

· crearea serviciilor sociale la nivel de comunitate destinate reabilitării sociale a persoanelor în etate; 

· modificarea sistemului de asigurări sociale astfel încît pensia minimă să acopere minimul actual de existenţă în valoare de 1 100 lei. 

Rezultate aşteptate

1. La sfîrşitul mandatului pensia minimă va corespunde minimului de existenţă. 

2. Pînă la sfîrşitul mandatului sistemul public de asigurări sociale va fi completat cu un sistem mixt care să includă fonduri de pensii administrate privat, fapt ce va permite creşterea cu cel puţin 60% a pensiilor contribuabililor activi. 

3. Unificarea pensiilor pentru funcţionari publici şi demnitari de nivel superior în conformitate cu mecanismele aplicate tuturor cetăţenilor.
4. Pînă la sfîrşitul mandatului de guvernare rata sărăciei aobsolute în rîndul persoanelor vîrstnice va fi redusă de 2.5 ori. 

11.4. Integrarea socială a tinerilor 

Descrierea situaţiei existente

În pofida virtuţilor vîrstei tinerii din Republica Moldova reprezintă una din cele mai vulnerabile categorii de populaţie. Această stare a lucrurilor este confirmată atît de problemele specifice tinerilor cît şi de abordarea superficială a politicilor de tineret. Astfel, din numărul total al şomerilor oficial înregistrat circa 20% sînt tineri cu vîrsta de 15 – 24 de ani, această cifră denotă faptul că şomajul în rîndul tinerilor este de două ori mai mare de cît în rîndul populaţiei mature. Cauzele şomajului sînt multiple, însă este dramatică constatarea că 62% din tinerii şomeri nu deţin studii complete cu atît mai mult studii profesioniste. Deja tradiţionala discrepanţă între datele oficiale şi cele neoficiale, care s-a accentuat în ultimii 8 ani, ne indică clar că numărul tinerilor şomeri este de cîteva ori mai mare. Cu atît mai mult că tinerii, proaspeţii absolvenţi, sau cei care nu au abandonat studiile nu pot beneficia de ajutor material de şomaj. 

Tinerii reprezintă 40% din cei un milion de cetăţeni plecaţi la muncă peste hotare. Migraţia masivă a tinerilor, precum şi predispoziţia hotărîtă de a pleca a majorităţii celor rămaşi în ţară, demonstrează încă o dată că politicile de tineret din Republica Moldova au un caracter de faţadă şi se referă doar la mediatizarea pe larg a cîtorva practici pozitive înregistrate în ţară de către ONG-uri şi programe sponsorizate din exterior. Plecarea tinerilor peste hotare este cauzată în ptimul rînd de lipsa oportunităţilor asigurării unui trai decent. 80% din tineri se confruntă cu problema lipsei locuinţei proprii sau imposibilitatea de a închiria o locuinţă. Problema locuinţei este principalul impediment pentru crearea unei familiei 

Intervenţiile statului efectuate pentru a diminua vulnerabilitatea socială a tinerilor nu acoperă nici 20% din necesităţile reale ale tinerilor, în special a celor defavorizaţi şi din localităţile rurale. Chiar dacă în ultimii ani se tot vorbeşte despre reabilitarea instituţiilor sociale, culturale pentru nevoile tinerilor, în realitate au fost reabilitate doar cîteva, în localităţile unde autorităţile locale aparţin partidului de guvernămînt. Printre tinerii din Republica Moldova practicile unui mod nesănătos de viaţă continuă să fie cele mai răspîndite. Astfel, 91% din tineri afirmă că îşi petrec timpul liber acasă, 84% în stradă, iar 63% în baruri şi discoteci. Toate acestea se petrec anume în timpul cînd preşedinţia anunţă solemn ”Anul Tineretului”. Aceste date denotă clar că instituţiile de agrement şi educaţie nefromală nu sînt funţionale şi nu oferă servicii de care au nevoie tinerii. Efectele nu se lasă aşteptate, din 4000 de persoane infectate HIV SIDA, în Republica Moldova 2000 sînt persoane tinere cu vîrsta de 15-24 de ani.  

Obiectivele asumate de PLDM
1. Asigurarea cu locuinţe sociale a tinerilor şi familiilor tinere din localităţile urbane şi rurale din Republica Moldova; 

2. Reducerea migraţiei tinerilor şi a sărăciei în rîndul tinerilor prin crearea programelor de sprijin şi protecţie socială a tinerilor; 

3. Dezvoltarea unei reţele de servicii sociale şi de educaţie non-formală la nivel naţional; 

4. Crearea unui program de integrare social-economică a tinerilor vulnerabili şi săraci; 

Direcţiile de acţiune privind integrarea socială a tinerilor 

· demararea a două programe naţionale pentru asigurarea tinerilor cu locuinţe sociale:programul 1 – Asistenţă la procurarea unei locuinţe pentru tinerele familii din mediul urban şi rural; programul II – Construirea locuinţelor sociale pentru chirie destinate categoriilor nevoiaşe de la sate şi de la oraşe; 
· aplicarea facilităţilor fiscale pentru procurarea de către tinerile familii a unei locuinţe; 
· crearea liniilor de creditare cu dobîndă redusă (privilegiată, unde statul achită dobînda pentru credit) pentru procurarea unei locuinţe de către tinerii specialişti; 
· crearea fondurilor locale (raionale) pentru protecţia şi integrarea socială a tinerilor aflaţi în dificultate. Fondurile vor fi destinate cheltuielilor de urgenţă, strict necesare tinerilor, precum: căsătoria, suport pentru educaţie; cheltuieli legate de sănătate şi nevoi speciale; procurarea echipamentului de muncă; 
· crearea unei reţele de servicii care vor oferi asistenţă tinerilor vulnerabili şi săraci în vederea orientării profesionale; iniţierii unei afaceri; abilităţilor economice, integrării sociale etc. 
· creditarea preferenţială, cu dobînda achitată de stat a afacerilor mici iniţiate de tineri din familii foarte sărăce şi tineri absolvenţi ai şcolilor internat; 
· fnanţarea publică, pe bază de concurs a Centrelor pentru Tineri, a ONG-urilor şi a grupurilor locale de iniţiativă pentru tineri; 
· oferirea burselor speciale care să acopere condiţiile necesare unui trai decent destinate tinerilor din familii vulnerabile pentru  continuarea studiilor liceale, universitare etc. 

Rezultatele aşteptate
1. Pînă la sfîrşitul mandatului de guvernare reducerea cu 50% a migraţiei în rîndul tinerilor. 

2. În timpul guvernării reducerea anuală cu 8-10% a şomajulu în rîndul tinerilor.
3. Ajutorarea a 10.000 de tineri anual la procurarea sau închirierea preferenţială a locuinţei. 

4. Pînă la sfîrşitul mandatului construirea a 10000 de apartamente sociale pentru tineri şi familiile tinere. 

5. Crearea cîte un centru de reabilitare şi asistenţă a tinerilor în dificultate în fiecare raion; 

6. Pînă la sfîrşitul mandatului ajutorarea a 10000 de tineri din familii vulnerabile şi din şcoli internat vor beneficia de asistenţă pentru iniţierea unei micro afaceri sau însuşirea unei profesii dorite.
7. 500 de burse anual pentru tinerii din familii vulnerabile pentru continuarea studiilor. 

11.5. Reintegrarea cetăţenilor reveniţi de la munci de peste hotare 
Descrierea situaţiei existente

În dorinţa disperată de a fi credibili în faţa oamenilor, guvernanţii anunţă opţiunea penru integrare europeană. Prin valul masiv de migranţi care s-a intensificat o dată cu venirea la putere a comuniştilor, cei mai activi cetăţeni şi-au exprimat în primul rînd neîncrederea faţă de ceea ce se întîmplă în ţară. În acelaşi timp, plecarea oamenilor la muncă peste hotare este condiţionată de insecuritate socială în ţară, unde nu pot beneficia de un minim garantat de trai în momente de criză sau pierdere a locului de muncă. Astfel, numărul real al cetăţenilor aflaţi peste hotare este estimat de către organizaţii independente şi internaţionale la 600 mii – 1mln. Chiar dacă banii investiţi de către aceşti cetăţeni în economia naţională au un impact benefic, atît asupra indicatorilor economici, cît şi asupra insituţiilor sociale, publice, guvernarea comunistă refuză să recunoască drepturile şi meritele cetăţenilor plecaţi la muncă peste hotare. Acest fapt este demonstrat de lipsa oricărei politici de protecţie a copiilor rămaşi în ţară fără atenţia părinţilor, lipsa unor oferte de protecţie socială în ţară, scoaterea lor din circuitul asiguărilor sociale, neglijarea emigranţilor şi famiilor acestora în procesul de prtecţie socială. 

În pofida faptului că sistemul de protecţie socială din Republica Moldova are la bază peste 300 de acte normative şi legislative, nici unul din aceste acte nu stipulează oamenii aflaţi peste hotare sau întorşi acasă în calitate de beneficiari sau grup ţintă. Cu atît mai mult că, fenomenul migraţiei generează fenomenul traficului de fiinţe umane. Anual, din cauza lipsei de infromaţie, a oricărui sprijin legal dar şi din cauza schemelor corupte şi mafiote, tacit trecute cu vederea de către guvern, cîteva sute de oameni, în mare parte femei devin victime ale traficului de fiinţe umane. În Republica Moldova există doar cîteva organizaţii neguvernamentale finanţate din fonduri externe, care acordă asistenţă la integrarea socială a victimilor traficului de fiinţe umane. Statul neglijează cinic migranţii, cei care se întorc acasă sau victimile ale traficului de fiinţe umane, chiar dacă plecarea lor a fost condiţionată de situaţia gravă din ţară. Astăzi migranţii sînt văzuţi doar ca o sursă de bani. Serviciile vamale, grănicerii, serviciile fiscale, ambasadele şi serviciile consulare ale Republicii Moldova, aplică constant şi cinic taxe neoficiale atunci cînd un serviciu este acordat unui migrant sau persoanei care s-a întors de peste hotare. Din păcate azi în Republica Moldova s-a creat un sistem întreg de ”parazitare” pe seama migranţilor, guvernanţii uitînd că ei sînt cetăţenii statului şi se bucură de aceliaşi drepturi şi au nevoie de protscţie.

Obiectivele asumate de PLDM 

1. Asistenţa legală, economică şi socială a emigranţilor în procesul de reintegrare socială, economică şi legală a foştilor migranţi sau victimelor traficului de fiinţe umane; 

2. Protecţia de urgenţă a cetăţenilor Republicii Moldova aflaţi peste hotare; 

3. Dezvoltarea serviciilor şi beneficiilor sociale destinate reintegrării sociale a emigranţilor şi victimelor traficului de fiinţe umane. 

4. Asistenţa socială a copiilor părinţii cărora se află peste hotare. 

Direcţiile de acţiune privind reintegrarea migranţilor 

· introducerea migranţilor în calitate de beneficiari ai sistemului naţional de protecţie socială; 

· crearea unui sistem specializat de asistenţă pentru soluţionarea problemelor legate de reintegrarea emigranţilor la nivel local; 

· crearea centrelor regionale de asistenţă juridică şi socială pentru emigranţii moldoveni şi familiile acestora; 

· crearea serviciilor de monitorizare şi înrijire a copiilor părinţii cărora sînt plecaţi peste hotare; 

· dezvoltarea serviciilor de educaţie neformală şi reabilitare a copiilor părinţii cărora sînt plecaţi peste hotare; 

· crearea serviciilor de asistenţă şi consilierea în regim de urgenţă a cetăţenilor aflaţi peste hotare, în cadrul ambasadelor şi serviciilor consulare din Republica Moldova; 

· crearea unei linii speciale pentru situaţii de urgenţă pentru cetăţenii aflaţi peste hotare. 

Rezultatele aşteptate
1. Pînă la sfîrşitul mandatului ajutorarea a 100 000 de cetăţeni pentru reintegrarea profesională în Republica Moldova; 

2. Pînă la sfîrşitul mandatului 50 000 de copii părinţii cărora sînt plecaţi peste hotare cuprinşi de servicii de reabilitare psiho-socială şi educaţie în afara şcolii; 

3. Reducerea cu 80% a cazurilor de trafic de fiinţe umane pînă la sfîrşitul mandatului

4. Reformarea actualului sistem de combatere a traficului de fiinţe umane. 

Capitolul 12. Mediu natural sănătos
12.1. Protecţia solului şi apă potabilă calitativă 

Descrierea situaţiei actuale

În Republica Moldova există cîteva provocări majore în legătură cu protecţia mediului natural. Una din cele mai importante este problema deşeurilor, care necesită crearea infrastructurii corespunzătoare pentru prelucrarea deşeurilor solide. Aceasta poate demara cu acţiuni axate pe închiderea gunoiştilor neautorizate, urmată de dezvoltarea unui sistem eficient de colectare a deşeurilor în spaţiul rural pentru a preveni apariţia din nou a acestor gunoişti. 

O problemă la fel de importantă este degradarea solurilor,  prin extinderea fenomenelor de eroziune (cca. 878 mii ha sau 38% din totalul terenurilor agricole sînt soluri erodate, care aduc prejudicii anuale de peste 2 mld. lei) şi dehumificarea solului pe toată suprafaţa terenurilor agricole de 2,5 mln. ha, sărătuarea solurilor, afectînd cca. 220 mii ha.

Apele reziduale reprezintă o altă problemă, în particular în zonele rurale. În majoritatea satelor nu există sisteme de canalizare, iar în oraşe acestea sînt în stare critică. Apele reziduale din gospodării şi ferme pătrund fără epurare în sol şi poluează apele subterane, izvoarele, rîurile şi lacurile. În prezent nu există o analiză complexă a stării sistemelor regionale de canalizare şi efectele negative ale acestora asupra mediului. 

Strategia privind aprovizionarea cu apă şi canalizare a localităţilor din Republica Moldova pînă în anul 2015 este una populistă şi irealistă, în situaţia cînd strategia pentru perioada precedentă 2004-2006 a fost îndeplinită în proporţie de 2/3 (din 156 planificate doar 103 din localtăţi au fost dotate cu apeduct). 

Obiectivele asumate de PLDM

1. Promovarea unor metode responsabile şi eficiente pentru protecţia solului şi asigurării populaţiei cu apă potabilă calitativă.

2. Modernizarea infrastructurii de mediu localităţile urbane şi rurale.

3. Dezvoltarea capacităţilor umane şi extinderea cooperărilor cu donatorii internaţionali în atragerea investiţiilor pentru protecţia solului şi îmbunătăţirea calităţii apei potabile.

Direcţiile de asigurare a protecţiei solurilor şi creşterii calităţii apei potabile

PLDM îşi propune la etapa iniţială, elaborarea unui studiu de fezabilitate axat pe dezvoltarea noilor sisteme de canalizare şi renovare a celor existente pentru crearea bazei de date care va oferi o abordare sistematică şi de lungă durată a acestei probleme, determinînd acţiunile respective. 

PLDM consideră necesar modernizarea infrastructurii de mediu: gospodărirea apei, managementul deşeurilor, sistemele de termificare, conservarea biodiversităţii şi prevenirea riscurilor legate de dezastrele naturale. Cele mai semnificative investiţii trebuie să fie făcute în realizarea şi reabilitarea infrastructurii specifice de mediu: staţii de tratare a apei potabile, staţii de epurare a apelor uzate, reţele de alimentare cu apă şi canalizare, depozite de deşeuri ecologice. Este necesară construcţia urgentă a 3 staţii de epurare biologică la Soroca, Rezina şi Criuleni, dar şi reconstrucţia celei de la Chişinău. Pentru aceasta, PLDM va modifica cadrul legal în scopul creării condiţiilor optime pentru accesul sectorului de afaceri la gestiunea şi finanţarea acestui domeniu de interes public.

Reciclarea deşeurilor reprezintă şi în continuare o problemă, deoarece nu există instalaţii şi echipamente de reciclare, iar deşeurile, în cele mai frecvente cazuri, sînt aruncate în gropile de gunoi, care afectează apele subterane. Deacea, realizarea prevederilor Programului naţional de alimentare cu apă şi canalizare 2009-2015, pe care îl va propune PLDM va conduce şi la atingerea Obiectivelor Mileniului – asigurarea pînă în 2015 a populaţiei a accesului liber la apă potabilă calitativă. 

Pericolul poluării la distanţe mari a aerului atmosferic cu emisii toxice provenite de la întreprinderile industriale şi transport, deversărilor de ape uzate insuficient epurate sau netratate în corpurile acvatice curgătoare trebuie să conducă la consolidarea structurilor şi procedurilor necesare pentru evaluarea impactului asupra mediului, inclusiv în context transfrontier. De acea, PLDM consideră că implementarea prevederilor Convenţiei ESPOO privind evaluarea impactului de mediu fiind un pas absolut necesar în acest domeniu. Convenţia dată fiind unul dintre instrumentele relevante pentru felul în care Republica Moldoba urmăreşte asigurarea unui echilibru între dezvoltarea economică şi asigurarea protecţiei mediului.

De asemenea, trebuie finalizate planurile privind deşeurile lichide şi poluanţii organici persistenţi, inclusiv cu susţinerea donatorilor externi, în vederea eliminării stocurilor respective, reducîndu-se astfel impactul substanţelor toxice asupra mediului şi sănătăţii populaţiei.

În pofida costurilor mari pentru protecţia mediului, este posibil de găsit surse de finanţare, în primul rînd din partea Comisiei Europene şi fondurilor, progamelor ecologice internaţionale. 

Este necesară implementarea proiectelor concrete de asistenţă tehnică şi investiţii în baza acordurilor bilaterale de colaborare în domeniul protecţiei mediului şi gospodăririi apelor cu statele-membre ale UE, dezvoltarea parteneriatelor publice-private, în special în ceea ce priveşte managementul integrat al deşeurilor.

Protecţia solului va fi realizată de către PLDM prin elaborarea, adoptarea şi implementarea legii solului, perfecţionarea Codului Funciar. 

PLDM va propune un pachet diverisficat de înlesniri fiscale pentru încurajarea şi susţinerea de către agricultori a protecţiei, ameliorării şi sporirii fertilităţii solurilor. Suplimentar la aceasta, PLDM va promova implementarea tehnologiilor eficiente de gospodărire a solului, implementarea asolamentelor e moderne, extinderea suprafeţelor de irigare.

Rezultatele aşteptate

1. Crearea cadrului legal şi instituţional necesar accederii sectorului de afaceri la colectarea/reciclarea deşeurilor şi alimentării cu apă

2. Reconstrucţia staţiilor de epurare la Soroca, Rezina, Criuleni şi Chişinău

3. Implementarea programului naţional de asigurare cu apă potabilă pentru a asigura  minim 50% din populaţia ţării cu apă potabilă

4. Reducerea suprafeţei solurilor degradate de minim 2 ori: de la 878 mii ha la 400 mii ha.

12.2. Administrarea eficientă a resurselor forestiere 

Descrierea situaţiei actuale

În domeniul protecţiei resurselor forestiere, politicile statului sînt rpomovate de 3 autorităţi publice centrale importante: Ministerul Eocologiei şi Resurselor Ecologice,                        AS „Moldsilva” şi Agenţia „Apele Moldovei”. O astfel de dispersare instituţionlă împiedică promovarea unei poltici integre şi coerente în domeniul dat. În plus, aceste instituţii sînt într-o competiţie stînsă privind atribuţiile pe care le revin şi obţinerea finanţărilor de la bugetul de stat.

Lucrările de regenerare şi de împădurire, îndeplinite de către unităţile silvice de stat, nu comportă deosebiri esenţiale de ordin cantitativ şi calitativ, deoarece o mare parte din plantările de puiet realizate de AS „Moldsilva” sînt distruse (din cauza supravegherii superficiale, a păşunatului ilicit, indiferenţei populaţiei). 

Strategia dezvoltării durabile a sectorului forestier din Republica Moldova (Hotărîrea Parlamentului nr.350-XV din 12 iulie 2001) este deja neactuală, fiind necesară revederea conţinutului ei la capitolul acţiuni, responsabili şi surse de finanţare. 

Obiectivele asumate de PLDM

1. Reformarea sistemului instituţional public pentru implementarea polticilor în domeniul protecţiei resurslor forestiere şi acvatice.

2. Creşterea suprafeţelor împădurite şi îmbunătăţirea administrării fondului forestier.

3. Formarea reţelei de parcuri naţionale moderne.

Direcţiile de acţiune
PLDM va avea ca preocupare principală elaborarea politicilor publice privind protecţia şi conservarea naturii, a diversităţii biologice şi utilizarea durabilă a componentelor acesteia pe baze ştiinţifice, acordîndu-se atenţie sporită speciilor de floră şi faună ameninţate cu dispariţia, precum şi celor cu valoare economică ridicată. 

În domeniul silviculturii, PLDM optează pentru reorganizarea activităţii A.S. „Moldsilva” şi „Apele Moldovei” în vederea optimizării structurii organizatorice prin contopirea acestora într-o singură instituţie Agenţia de Stat „Resurse forestiere şi acvatice”.

Concomitent cu aceasta, vor fi elaborate şi promovate instrumentele de administrare şi control bazate pe principiile economiei de piaţă. 

Corelarea structurilor de administrare cu organizarea amenajistică şi cadastralã pe unităţile de producţie existente şi ocoale silvice, indiferent de forma de proprietate. De asemenea, PLDM va urmări modernizarea sistemului informaţional al administraţiei silvice şi armonizarea sistemului de administrare silvicã şi control cu cel european, la nivelul ocoalelor silvice.

PLDM pledează pentru extinderea suprafeţei pădurilor şi altor categorii de vegetaţie forestieră, inclusiv pe terenurile degradate, în afara fondului forestier. Sprijinirea realizării de plantaţii forestiere pe terenuri scoase din circuitul agricol în concordanţă cu cerinţele agriculturii durabile. PLDM va susţine acţiunile de realizare a perdelelor de protecţie, a aliniamentelor şi a altor categorii de plantaţii forestiere, în afara fondului forestier. 

În acelaşi timp, se va urmări ca reconstrucţia ecologică a unor sisteme deteriorate să contribuie la asigurarea unei stări favorabile de conservare a speciilor cu vulnerabilitate ridicată.

Dezvoltarea şi buna administrare a reţelei naţionale de arii protejate, în acord cu strategiile, politicile şi practicile puse în aplicare la nivel european şi internaţional; realizarea programului naţional de măsuri tehnice de evaluare şi finanţare a costurilor reducerii emisiilor de gaze cu efect de seră, în concordanţă cu prevederile Convenţiei Cadru pentru Schimbări Climatice (1992) şi ale Protocolului de la Kyoto (1997). În context, PLDM va sprijini crearea reţelei de parcuri naţionale, în baza experienţei europene de gestionare eficientă a resurselor naturale (în primul rînd, parcurile naţionale în baza rezervaţiilor Pădurea Domnească, Nistrul Inferior şi Prutul de Jos). În cadrul parcurilor naţionale, vor fi încurajate activităţi şi afaceri non-poluante, în special turismul verde, servicii de cazare şi alimentare.

Rezultatele aşteptate

1. Restructurarea şi optimizarea structuii autorităţilor publice centrale din domeniul forestier şi acvatic.

2. Creştrea gradului de împădurire de la 11% (în prezent) la 15% către 2013.

3. Crearea a minim 3 parcuri naţioanale (Pădurea Domnească, Nistrul Inferior şi Prutul de Jos).

4. Îmbunătăţirea sistemului administrării informaţionale al sistemului silvic.

12.3. Utilizarea eficientă a potenţialului energiei renovabile

Descrierea situaţiei existente

Republica Moldova este în totalitate dependentă de resursele energetice externe. Din acest motiv, capacitatea de utilizare a resurselor de energie regenerabilă poate fi benefică pentru securitatea sa energetică prin includerea acestora în circuitul economic al surselor locale de energie renovabilă. 

Toate statele-membre ale UE au ambiţii mari în acest sens, iar Republica Moldova trebuie să se ţină în urma acestora, punîndu-şi drept obiectiv atingerea a 25% de energie renovabilă, din total, către 2013. Acest lucru este unul realizabil dacă vor fi elaborate şi implementate politici publice potrivite cu acordarea de facilităţi fiscale şi atragerea investiţiilor străine în acest sector important. 

Obiectivele asumate de PLDM

1. Micşorarea nivelului de poluare a aerului.

2. Crearea mecanismului financiar de susţinere a producătorilor de energie renovabilă.

3. Promovarea lansării şi dezvoltării afacerilor în domeniul energiei renovabile.

Direcţiile de acţiune pentru utilizarea efcientă a energiei renovabile
PLDM consideră necesară înfiinţarea unităţilor de producere a energiei în baza biomasei, utilizarea energiei solare şi eoliene, instalaţii cu ciclu închis de utilizare a apelor, etc. Crearea şi utilizarea resurselor de energie regenerabilă va influenţa pozitiv asupra stării ecologice a ţării, oferind oportunităţi pentru lansarea unor noi activităţi economice. Aceasta va crea un teren propice pentru exersarea şi acumularea practicii de cooperare între afacerile private şi sectoarele învăţămînt/cercetare, în scopul facilitării dezvoltării economice. Activităţile date vor fi implementate prin următoarele intervenţii:

· organizarea evenimentelor de informare şi sporire a conştientizării publice privind beneficiile utilizării resurselor de energie renovabilă;

· promovarea “tehnologiilor prietenoase mediului” prin intermediul sectorului educaţional şi privat;

· diseminarea şi promovarea experienţei de utilizare a energiei regenerabile (solară, eoliană, biomasa);

· promovarea afacerilor private în acest domeniu, inclusiv prin atragerea donatorilor şi investitorilor străini.

Rezultatele aşteptate

1. Creşterea ponderii energiei renovabile în totalul energiei la 25% către anul 2013.

2. Crearea infrastructii necesare utilizării eficiente a resurselor de energie renovabilă.

3. Micşorarea dependenţei Republicii Moldova de Federaţia Rusă la importul de combustibil şi energie electrică.

12.4. Prevenirea calamităţilor naturale 

Descrierea situaţiei existente

În ultimii doi ani Republica Moldova s-a confruntat a două calamităţi naturale: secetă şi inundaţiile.

Seceta din vara anului 2007 a demonstrat incapacitatea Guvernului de a răspunde prompt şi eficient la situaţiile de criză, prin politici economice viabile: 1) Guvernul a „recomandat” agricultorilor să nu majoreze preţurile la grîu, făină şi pîine; 2) la indicaţia preşedintelui a fost constituită o comisie de stat pentru elaborarea unei strategii de dezvoltare durabilă a agriculturii. Acestea au fost 2 soluţii neprofesionale şi total iresponsabile, avînd ca efect înregistrarea pierderilor de peste 12 miliarde lei (la preţul de piaţă), inclusiv 4,5 mld. lei pentru culturile cerealiere, conform evaluărilor comune efectuate de către misiunea ONU pentru Agricultură şi Alimentaţie şi Programul Mondial de Alimentaţie (FAO/WFP). 

În anul 2007 a lipsit mult un mecanism eficient de prevenire a crizelor, care ar fi limitat efectele riscurilor produse. În acelaşi timp, s-a întîrziat foarte mult cu informarea agricultorilor despre măsurile ce puteau fi întreprinse pentru diminuarea efectelor secetei. Totodată, a fost demonstrat încă o dată că, pentru a rezista în faţa naturii este necesar de a avea mai multe terenuri irigabile, tehnică performantă în dotare şi soiuri de culturi agricole rezistente la secetă. 

În iulie-august 2008 Ucraina, România şi Republica Moldova au fost lovite de una din cele mai grave inundaţii din ultimele două secole. 

În perioada 22-28 iulie 2008, în Ucraina de Vest, unde sînt situate cursurile superioare ale rîurilor Nistru şi Prut, au căzut în fond 63-260mm de precipitaţii, ceea ce constituie 1-3 norme lunare. Ca rezultat au avut loc inundaţii excepţionale şi catastrofale, provocînd mari pagube materiale economiei ţării, de cca. 1,3 mld. lei. Autorităţile publice centrale din Republica Moldova au reacţionat printr-o indiferenţă faţă de soarta a 8 mii de sinistraţi, spre deosebire de România şi Ucraina care din primele zile au mobilizat toate eforturile administrative şi financiare pentru soluţionarea problemei respective. Acordarea ajutoarelor pentru sinistraţii din Republica Moldova a fost distribuită inechitabil şi netransparent, cu mari întîrzieri.

PLDM s-a implicat activ în ajutorarea celor sinistraţi prin colectarea şi distribuirea ajutoarelor în sumă de peste 0,5 mln. lei, acordarea asistenţei psihologice, salubrizării unor localităţi afectate de inundaţii. Suplimentar la aceasta PLDM a solicitat în cîteva rînduri convocarea de urgenţă a Parlamentului şi Guvernului pentru soluţionarea acestei probleme.

De asemenea, în Parlament a fost prezentat un proiect de lege care prevedea scutirea (pe o perioadă de 2 ani de zile) de plata impozitului pe bunurile imobile şi plata impozitului funciar pentru persoanele fizice şi juridice, ale căror bunuri imobile au fost afectate de inundaţii.

Obiectivele asumate de PLDM

1. Îmbunătăţirea sistemului financiar a persoanelor afectate de calamităţi naturale.

2. Promovarea activităţilor şi măsurilor informare pentru protecţia împotriva inundaţiilor şi secetei.

3. Realizarea unor măsuri ample de protecţie împotriva inundaţiilor.

Direcţiile de acţiune pentru prevenirea şi micşorarea efectelor calamităţilor naturale

În acest context, PLDM promova realizarea următoarelor activităţi: 

· elaborarea şi adoptarea Strategiei naţionale şi Planului  naţional de acţiuni privind prevenirea şi atenuarea impactului hazardurilor naturale asupra societăţii şi mediului;

· extinderea suprafeţelor agricole irigabile prin atragerea investiţiilor şi tehnologiilor noi pentru irigare;

· îmbunătăţirea sistemului financiar pentru susţinerea sinistraţilor:

· reevaluarea mecanismului de acordare şi monitorizare a ajutoarelor în cazul producerii calamităţilor naturale prin elaboarea unor proceduri clare, transparente de compensaţii pentru persoanele care au suferit din urma calanităţilor naturale;

· efectuarea unei investigaţii ample asupra distriburii ajutoarelor pentru cei care au suferit din urma secetei din 2007 şi a inundaţiilor din 2008. Tragerea la răspunde a persoanelor care se fac vinovate de distribuirea inechitabilă a ajutoarelor; 

· implementarea unui program flexibil de asigurare contra inundaţiilor şi secetei, care ar combina asigurarea obligatoare şi cea benevolă. Principiul de bază al acestui program va fi: în cazul utilizării raţionale, din punct de vedere a riscului inundaţiilor şi secetei, a terenurilor, persoana asigurată va primi o compensare mai mare, decît în cazul ignorării recomandaţiilor şi normelor respective;

· scutirea (pe o perioadă de 2 ani de zile) de plata impozitului pe bunurile imobile şi plata impozitului funciar pentru persoanele fizice şi juridice, ale căror bunuri imobile au fost afectate de inundaţii;

· iniţierea în comun cu Uniunea Europeană, Ucraina şi România a unor acţiuni de protecţie a mediului natural menite să prevină şi să minimezeze efectul inundaţiilor din bazinul rîuirilor Nistru şi Prut;

· modernizarea şi optimizarea Sistemului Naţional de monitorizare, predicţie şi prevenire a efectelor dezastrelor naturale, prin măsuri de asistenţă tehnică şi transfer de tehnologii;

· elaborarea şi completarea continuă a băncii regionale de date „Moldova Hazards”, în scopul perfectării metodicii de predicţie a acestor  fenomene;

· reducrea la minim activităţile gospodăreşti care pot intensifica inundaţiile (defrişarea pădurilor de exemplu), la fel şi promovarea măsurilor îndreptate spre crearea condiţiilor de minimalizare a scurgerii.

· construcţiile inginereşti de protecţie contra inundaţiilor a terenurilor agricole şi obiectelor economice trebuie să fie sigure, iar realizarea lor trebuie să afecteze cît mai puţin mediul înconjurător;

· efectuarea regionării clare şi cartarea albiilor majore, cu trasarea hotarelor inundaţiilor de diferită asigurare. Ţinînd cont de tipurile de activitate economică pe teritoriile respective vor fi evidenţiata zonele cu asigurarea de 20% a inundaţiei (pentru terenurile agricole), 5% asigurare (pentru construcţiile din spaţiul rural), 1% asigurare pentru ariile urbane şi 0,3% pentru căile feroviare; 

· conştientizarea fermierilor, familiarizarea lor cu realizările ştiinţei moderne şi oferirea în termeni a serviciilor prognostice calitative pentru sporirea considerabilă a productivităţii culturilor agricole, reducînd semnificativ pierderile şi consecinţele manifestării diverselor hazarduri naturale; 

· perfectarea metodicii de predicţie de lungă durată a vremii şi fenomenelor nefavorabile deoarece pe parcursul ultimilor ani a sporit evident amplitudinea şi frecvenţa repetării calamităţilor naturale. 

Rezultatele aşteptate

1. Crerea unui sistem financiar flexibil de ajutorare a sinistraţilor, inclusiv prin scutiri de la plata impozitelor.

2. Realizarea lucrărilor de amenajare a luncii r. Nistru şi Prut pentru protecţia împotriva inundaţiilor, cu alocarea anuală în 2009-2012 a unui fond de minim 40 mln. lei.

3. Îmbunătăţirea sistemului de asigurare împotriva calamităţilor naturale.

4. Perfectarea metodicii de predicţie a vremii şi fenomenelor nefavorabile.

5. Informarea agricultoilor şi locuitorilor din zonele supuse riscului inundaţiilor cu realizările ştiinţei moderne în domeniul prevenirii hazardelor naturale.

Încheiere

Stimaţi prieteni,

Aţi citit programul de guvernare a PLDM pentru 2009-2013 şi sperăm că aţi găsit răspuns la multe din întrebările şi problemele ce vă frămîntă. 
Dorim să accentuăm că la baza oricărui program sau proiect, propus atenţiei Dumneavoastră, stau 6 principii ale unei guvernări eficiente şi anume: 

1. Interesul cetăţeanului constituie esenţa administrării eficiente a treburilor publice 

2. Responsabilitatea autorităţilor publice pentru deciziile adoptate şi activităţile realizate reprezintă cheia succesului 

3. Consultarea cetăţenilor şi a instituţiilor care le reprezintă interesele înainte de a adopta decizii cu impact major asupra destinului ţării
4. Profesionalismul şi responsabilitatea echipei de guvernare. 

5. Analiza permanentă, abordarea strategică, complexă şi profundă a problemelor. 

6. Transparenţă totală în activitatea autorităţilor publice. 

Programul  a fost elaborat de o echipă de profesionişti, din rîndul PLDM. La baza programului electoral stau prevederile programului politic al PLDM, adoptat la Congresul I, de constituire a partidului din 08 decembrie 2007. La elaborarea prezentului program au fost consultate diferite documente: acte legislative-normative, rapoarte de analiză şi monitorizare a politicilor publice din RM, studii şi sondaje sociologice. Unele propuneri au fost colectate de la adunările realizate de membrii PLDM cu locuitorii Republicii Moldova.

Totodată pentru elaborarea programului electoral a fost studiată experienţa ţărilor europene în promovarea şi afirmarea statului de drept, a unei economii competitive care asigură bunăstarea cetăţenilor şi accesul la serviciile publice. 

În baza acestor informaţii a fost elaborat programul de guvernare a PLDM pentru 2009-2013. După cum vedeţi, programul a abordat toate domeniile de interes public (sistem politic, economie şi locuri de muncă, dezvoltare locală şi regională, sectorul social şi cultural, protecţia mediului, politica externă, reîntregirea ţări, etc.). Astfel, programul nostru de guvernare oferă soluţii clare şi responsabile pentru schimbarea modului de guvernare în direcţia oferirii cetăţeanului a posibilităţii de a locui, învăţa şi activa într-un stat prosper şi dezvoltat – Republica Moldova. 

Credem cu fermitate că împreună vom reuşi să creăm un mediu atractiv de viaţă pentru noi şi familiile noastre. Credem într-un viitor al păcii sufleteşti şi al bunăstării pentru toţi cetăţenii Republicii Moldova. 
Credem că  după 5 aprilie 2009, împreună vom da startul înnoirii, vom da VERDE PENTRU MOLDOVA. 
Aşa să ne ajute Dumnezeu!

Cu profund respect,

În numele echipei PLDM,

Vlad Filat, preşedintele PLDM

� Astfel de sisteme complementare de pensii au fost implementate în majoritatea ţărilor Europei Centrale şi de Est. 

